Memberunah liben jehey hagguthakuga sarukaarun vanee aiy alhaafa: wadde | Mihaaru\nތުލުސްދޫ ދާއިރާގެ ޕީޕީއެމްގެ މެމްބަރު މުހައްމަދު ވަހީދު އިބްރާހިމް (ލޯޔަރު ވައްޑެ) (މ). އޭނާ ވަނީ ސަރުކާރަށް ވަރަށް ބޮޑަށް ފާޑު ވިދާޅުވެފައި. -- ފޮޓޯ: މުހައްމަދު ޝަރުހާން/ މިހާރު\nމެމްބަރުންނަށް ލިބެން ޖެހޭ ހައްގުތަކުގައި ސަރުކާރުން ވަނީ އަތް އަޅާފައި: ވައްޑެ\n15 ނޮވެމްބަރ 2016 - 13:329comments\nރައްޔިތުންގެ މަޖިލީހުގެ ބައެއް މެމްބަރުންނަށް ލިބެން ޖެހޭ ހައްގުތަކުގެ މަތީގައި ސަރުކާރުން "އަތް އަޅާފައިވާ" ކަމަށް ވިދާޅުވެ، ތުލުސްދޫ ދާއިރާގެ ޕީޕީއެމްގެ މެމްބަރު މުހައްމަދު ވަހީދު އިބްރާހިމް (ލޯޔަރު ވައްޑެ) ސަރުކާރަށް ވަރަށް ބޮޑަށް ފާޑު ވިދާޅުވެއްޖެ އެވެ.\nއަންނަ އަހަރުގެ ބަޖެޓަށް ބަހުސް ކުރައްވަމުން ވައްޑެ ވިދާޅުވީ މަގާމުގެ ބޭނުން ނަހަމަ ގޮތުގައި ހިފައި ނުފޫޒުގެ ތެރެއިން ކަންކަން ކުރަމުން އަންނަ ތަން ފެންނަ ކަމަށެވެ. އެކަމަކު، ސަރުކާރުގެ ޒިންމާއަކީ ގާނޫނާއި ގަވާއިދުތަކުގެ ތެރެއިން ރައްޔިތުންނަށް ހުރިހާ ކަމެއްކޮށްދިނުން ކަމަށް އޭނާ ވިދާޅުވި އެވެ.\nވައްޑެގެ ވާހަކައިގައި އޭދަފުށީ ދާއިރާގެ މެމްބަރު އަހުމަދު ސަލީމް (ރެޑްވޭވް ސަލީމް) އާއި ތިނަދޫ އުތުރު ދާއިރާގެ މެމްބަރު ސައުދުﷲ ހިލްމީ އާއި މާމިގިލީ ދާއިރާގެ މެމްބަރު އަދި ޖުމްހޫރީ ޕާޓީގެ ލީޑަރު ގާސިމް އިބްރާޙިމަށް ސަރުކާރުން އެތައް ފިއްތުންތަކެއް ކުރިމަތިކުރަމުން އަންނަ ކަމަށް ތުހުމަތު ކުރެއްވި އެވެ.\nއޭނާ ވިދާޅުވި ގޮތުގައި ރެޑްވޭވް ސަލީމަށް ގާނޫނުގެ ތެރެއިން ލިބިފައިވާ ހައްގުތަކުގައި ސަރުކާރުގެ އިދާރާތަކުން "އަތް އެޅީ" ވަކި ބޭފުޅަކަށް ތާއީދު ކުރަން މަޖުބޫރު ކުރުމަށް ފަހު އެވެ.\nއޭދަފުށީ ދާއިރާގެ މެމްބަރު ސަލީމް. (މ). އޭނާއަށް ސަރުކާރުން ތަފާތު ފިއްތުންތައް ކުރިމަތިކުރުވި ކަމަށް ވައްޑެ ވިދާޅުވި. -- ފޮޓޯ: މުހައްމަދު ޝަރުހާން / މިހާރު\n"އޭނާ އަށް (ސަލީމަށް) ވަނީ މަޖުބޫރީ ހާލަތުގެ ބޭނުން ކުރަން ޖެހިފައި. މަޖުބޫރީ ހާލަތުގެ ސަބަބުން އޭނާގެ ހައްގުތައް އަލުން ލިބިގެން ދިޔަ،" ޕީޕީއެމްގެ ރައީސް މައުމޫން ފެކްޝަންގެ މެމްބަރު ވައްޑެ ވިދާޅުވި އެވެ.\n"ގާސިމަށް ކޮން ފަދަ ހާލެއްތޯ އެ ޖައްސަވަނީ؟ ބޭނުންވާ މީހެއްގެ ހައްގު މަތީގައި އަތް އަޅާފައި އެއީ ތިމާމެން ހެޔޮ ކަމުން ދޭ އެއްޗެއް ގޮތުގައި ހަދާފައި، އެ ހައްގުތަކުގެ މައްޗަށް އަރައިގަންނާތީ އަޅުގަނޑުމެން ބަލަން އެބަޖެހޭ ގާނޫނާއި ގަވާއިދުތައް، ސައުދުﷲ އަށް ވެސް ހައްގުތައް ދީފައި ހައްގުތައް އަތުލީ."\nކީރިތި ގުރުއާނުގެ ބައެއް އާޔަތްތަކުން މިސާލު ނަންގަވަމުން ވައްޑެ ވަނީ ކޮރަޕްޝަނާއި ފަސާދައިގެ އަމަލުތައް ނުހިންގުމަށް ރައީސް އަބްދުﷲ ޔާމީންގެ ސަރުކާރަށް ގޮވާލައްވައިފަ އެވެ.\nސަލީމްގެ ކުންފުނި ރެޑް ވޭވް އަށް ހުޅުމާލެ އިން ދޫކުރި އިމާރާތުގައި ހެދި "ރެޑް ވޭވް ކެފޭ" އަށް ހެލްތު މިނިސްޓްރީން ލިބެންޖެހޭ ހުއްދަ ދިނީ ޕީޕީއެމްގެ މުސްތަޝާރު ޔާމީންގެ ކޮޅަށް ކުއްލި ގޮތަކަށް ވިސްނެވުން ބަދަލު ކުރުމުންނެވެ. ރައީސް ޔާމީންގެ ފަހަތްޕުޅަށް އަރާވަޑައިގަތުުމުގެ ނަތީޖާއަކީ ހެލްތު މިނިސްޓްރީގެ ހުއްދަ ވެސް ކެފޭއަށް ލިބި، އަދި ކެފޭ ހުޅުވުމުގެ މުއްދަތު މި މަހުގެ 25 ގެ ނިޔަލަށް ސަލީމަށް ލިބުމެވެ.\nއެޗްޑީސީން ކުރިން އަންގާފައި އޮތީ މި މަހުގެ ނުވަ ވަނަ ދުވަހުގެ ކުރިން ކެފޭ ހުޅުވަން ޖެހޭނެ ކަމަށާއި އެކަން އެ މުއްދަތުގައި ނުކޮށްފި ނަމަ، ފިޔަވަޅު އަޅާނެ ކަަމަށެވެ. އޭގެ ތެރޭގައި ހުޅުމާލޭގައި 50 މިލިއަން ރުފިޔާގެ އިންވެސްޓްމަންޓެއް ކޮށްގެން ހުޅުވާފައިވާ ރެޑް ވޭވް ފިހާރަ ހިންގަން ދިން އެއްބަސްވުން ބާތިލް ކުރުން ހިމެނެ އެވެ. ހެލްތުން ލިބެން ޖެހޭ ހުއްދަތައް ލިބުމުން މިދިޔަ އާދިއްތަ ދުވަހު ވަނީ އެ ކެފޭ ހުޅުވައިފަ އެވެ.\nގާސިމަށް އެކި ގޮތްގޮތުން ފިއްތުންތައް ކުރިމަތިކުރަމުންދާ ކަމަށް ވިދާޅުވެ ރައީސް މައުމޫން ވެސް ކުރިން ވާހަކަ ދެއްކެވި އެވެ. ގާސިމަށް ދަތިކުރަނީ ކޮން ކަމަކުން ކަމެއް މައުމޫން ސާފުކޮށް ވިދާޅެއް ނުވެ އެވެ. އެކަމަކު އެ މަނިކުފާނު މިގޮތަށް ވިދާޅުވިއިރު ގާސިމްގެ ވިޔަފާރިއާ ގުޅޭ ގޮތުން ކޯޓުގައި ކުރިއަށް ގެންދާ މައްސަލަތަކެއްގެ ޝަރީއަތް އަވަސްކޮށްފައިވާ ކަމަށް ބައެއް މީޑިއާތަކުން ވަނީ ރިޕޯޓްކޮށްފަ އެވެ.\nޖުމްހޫރީ ޕާޓީގެ ލީޑަރު ގާސިމާއި (ކ) އަދި ޕީޕީއެމްގެ ރައީސް މައުމޫން. - ފޮޓޯ: ނިޝާން އަލީ/ މިހާރު\nސަލީމާއި ގާސިމްގެ އިތުރުން ސައުދުﷲ ގެ ސްވިފްޓް އިންޖިނިއަރިން ޕްރައިވެޓް ލިމިޓެޑާ ސަރުކާރުން ހަވާލުކޮށްފައިވާ ބައެއް ޕްރޮޖެކްޓްތަކުގެ މަސައްކަތްތަކަށް ލޮޅުން އަރަން ވަނީ ފަށައިފަ އެވެ. އެ ގޮތުން ޅ. ހިންނަވަރު ސިއްހީ މަރުކަޒުގެ އާ އިމާރާތް އަޅަން މިދިޔަ މަހުގެ 1 ގައި ހެލްތު މިނިސްޓްރީން އެ ކުންފުންޏާ ހަވާލުކުރި މަޝްރޫއު ހުއްޓާލަން ސަރުކާރުން ވަނީ އަންގައިފަ އެވެ.\nބަޖެޓަށް ބަހުސް ކުރައްވަމުން ވައްޑެ ވިދާޅުވީ ކުރީގެ ބަޖެޓުތަކުގައި ހިމެނިފައި ހުރި ކަންކަން ނުވެ ހުރެފައި، އަނެއްކާ މި އަހަރަށް ބަޖެޓް ކުރެވިގެން ދާތަން ފެންނަމުންދާ ކަމަށެވެ. އަދި މިނިވަން މުއައްސަސާތަކަކީ ވަރަށް ތާކުން ތާކު ނުޖެހޭ މުއައްސަސާތަކެއްކަން ބަޖެޓަށް ބަލާލީމަ ފެންނަ ކަމަށް އޭނާ ވިދާޅުވި އެވެ.\nމީގެ އިތުރުން އަންނަ އަހަރުގެ ބަޖެޓުން ޝަރުއީ ދާއިރާ އަށް ކަނޑައަޅާފައިވާ އަދަދުން ފަނޑިޔާރުންނާއި މުވައްޒަފުންގެ މުސާރަ އާއި އިނާޔަތްތައް ނުދެވުމަކީ އެ ދާއިރާއަށް ދިން ވަރަށް ބޮޑު ނިކަމެތި ކަމެއް ކަމަށް ވެސް އޭނާ ވިދާޅުވި އެވެ. އަދި ފިނޭންސް މިނިސްޓްރީއަށް ބަޖެޓުގައި ހިމަނާފައިވާ އަދަދުން ކުރަނީ ކޮން ކަމެއްތޯ ސާފު ނުވާތީ އެ މިނިސްޓްރީއަށް އޭނާ ވަރަށް ބޮޑަށް ފާޑު ވިދާޅުވި އެވެ.\n"ފިނޭންސް މިނިސްޓްރީއަށް ހައްދެއް ނެތް ބަޖެޓެއް ކަނޑައަޅާފައި އޮތީ، އެ ބަޖެޓުގައި އެއްވެސް ތަފްސީލެއް ހިމަނާފައެއް ނެތް، ކޮން ކަމަކާ ގުޅޭ ގޮތުން އޮތް ބަޖެޓެއް ކަމެއް އެނގެން ނެތް،" އޭނާ ވިދާޅުވި އެވެ.\nވައްޑެ ވިދާޅުވި ގޮތުގައި ބަޖެޓަކީ ކިތަންމެ ސާފު ބަޖެޓަކަސް، ބަޖެޓުގެ ފޮނި މީރު ކަމަކީ ބަށި ކޯޓަކުން ނުވަތަ ފުޓްސަލް ދަނޑެއް އެޅުމަކުން ވާނެ ކަމެއް ނޫނެވެ. އަދި ޒުވާނުންނަށް ދަޅަ ދެއްކުމުގެ ބަދަލުގައި އެ މީހުންނަށް ވަޒީފާގެ ފުރުސަތު ހޯދައި ދޭން ޖެހޭނެ ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް ރައްޔިތުންގެ މަޖިލިސް ދައުލަތުގެ ބަޖެޓް މުހައްމަދު ވަހީދު އިބްރާހިމް (ވައްޑެ) ދައުލަތުގެ ބަޖެޓް 2017\n2020 އަށް ދާއިރު ރާއްޖެ ބަނގުރޫޓްވާނެ


Kuree ge Keeper Oliver Kahn Bayern Munic ge management ah\nކުރީގެ ކީޕަރު އޮލިވާ ކާން ބަޔާން މިޔުނިކުގެ މެނޭޖްމެންޓަށް\nއޮލިވާ ކާން، ބަޔާން މިޔުނިކްގެ ކުޅުންތެރިޔެއްގެ ގޮތުގައި ---\nބަޔާން މިޔުނިކްގެ މިހާރުގެ ސީއީއޯ ކާލް ހާންޒް ރަމަނައިޖްގެ ކޮންޓްރެކްޓް އަންނަ އަހަރު ހަމަވުމުން، ބަޔާންގެ ސީއީއޯކަން، އެޓީމުގެ ކުރީގެ ގޯލްކީޕަރު އޮލިވާ ކާން އަށް ދޭން ބަޔާން މިޔުނިކްގެ ރައީސް އުލީ ހޫނެސް ތާއީދު ކޮށްފި އެވެ.\nކުރިން، ބަޔާން އަށް ކުޅުނު ރަމަނައިޖްގެ ކޮންޓްރެކްޓް އާ ކުރަން އޭނާ ބޭނުން ވާނަމަ، އިތުރު ދެ އަހަރަށް އޭނާގެ ކޮންޓްރެކްޓް އާ ކޮށްދޭން ބަޔާންގެ ބޯޑުން އޮތީ ތައްޔާރަށެވެ. އެހެންނަމަވެސް ރަމަނައިޖް ބުނީ އޭނާ ގޮތެއް ނިންމާނީ އާއިލާ އާ މަޝްވަރާ ކުރުމަށް ފަހު ކަމަށެވެ.\nދުނިޔޭގެ މޮޅު ކުޅުންތެރިޔާގެ އެވޯޑް 1981 ވަނަ އަހަރު ހޯދި، ރަމަނައިޖް، ބަޔާން މިޔުނިކްގެ މެނޭޖްމެންޓަށް ދިޔައީ 1991 ވަނަ އަހަރު އެވެ. އޭނާ ވަނީ 2002 ވަނަ އަހަރާ ހަމައަށް ބަޔާންގެ ނައިބު ރައީސްކަން ކޮށްފަ އެވެ.\n"އަހަންނަށް އެނގޭ ބޯޑުން އޮތީ އިތުރު ދެ އަހަރަށް އަހަރެންގެ ކޮންޓްރެކްޓް އާ ކޮށްދޭން ތައްޔާރަށް ކަން،" ރަމަނައިޖް،63 ބުންޏެވެ. "އެކަމަކު އެންމެ ފުރަތަމަ އަހަރެންގެ އަންހެނުންނާ މަޝްވަރާ ކޮށްފަ ގޮތެއް ނިންމާނީ، އަހަރެން އޭނާ ގާތު ބުނިން ކޮންމެވެސް ހިސާބަކުން އަހަރެން އަންނާނަމޭ އާއިލާއާ އެކު ގިނަ ވަގުތު ހޭދަ ކުރަން ފުރުސަތު ލިބޭ ގޮތަށް، އަހަރެންގެ އެބަތިބި ފަސް ދަރިން ތިން ކާފަ ދަރިން."\nރަމަނައިޖް ވެސް ވަނީ އޮލިވާ ކާން އަށް ތާއިދު ކޮށްފަ އެވެ. އޭނާ ބުނީ ކާން އަކީ އެ މަގާމަށް ޝައުގުވެރި ނަމެއް ކަމަށެވެ.\n"އަހަރެމެން ބޭނުންވާ ހުރިހާ ކަމެއް އޭނާގެ ކިބައިގައި އެބަހުރި، އަދި އޭނާ އަކީ ވަރަށް މޮޅަށް ކުޅުނު ކުޅުންތެރިޔެއް، އަދި އޭނާ ވަނީ އިކޮނަމިކްސް ދާއިރާއިން ތައުލީމު ހާސިލު ކޮށްފަ،" ރަމަނައިޖްގެ ތާއީދު ކާން އަށް އޮތް ކަން ހާމަ ކުރި އެވެ. "ނަމަވެސް އޭނާ އެންމެ ފުރަތަމަ ޖެހޭ އޭނާ އަމިއްލައަށް ކުރިއަށްދާން."\nބަޔާންގެ ރައީސް އުލީ ހޫނެސް ގަބޫލު ކުރާ ގޮތުގައި ރަމަނައިޖްއަށް ފަހު، ބަޔާންގެ ސީއީއޯ ކަމަށް އެންމެ އެކަށީގެންވާ މީހަކީ އޮލިވާ ކާން އެވެ.\n"ކާލް ހާންޒް [ރަމަނައިޖް] ކޮންޓްރެކްޓް ހަމަވުމަށް ފަހު އޮލިވާ ކާން އަކީ އަހަރެމެންނަށް ބަލައިގަންނަން ފަސޭހަ ނަމެއް." ހުލީ ހޫނެސް ވިދާޅުވި އެވެ.\nބަޔާންގެ ޓީމަށް 430 ހާ ގާތް ކުރާ އަދަދަކަށް މެޗު ކުޅެފައިވާ، ކާންގެ އެންމެ ބޮޑު ކާމިޔާބަކީ 2001 ވަނަ އަހަރު ޗެމްޕިއަންޝް ލީގް އޭނާގެ މޮޅު ކުޅުމާއެކު ބަޔާން އަށް ހޯދައިދިނުމެވެ. ފައިނަލުގައި ވެލެންސިއާ ދެކޮޅަށް ކުޅުނު މެޗުގައި އޭނާ ވަނީ ޕެނަލްޓީތައް މަތަކޮށް އެ މެޗުގެ މޮޅު ކުޅުންތެރިޔާގެ އެވޯޑް ހޯދާފަ އެވެ.\nޖަރުމަންގެ ގައުމީ ޓީމަށް 1994 ން ފެށިގެން 2006 ވަނަ އަހަރާ ހަމައަށް ކުޅުނު ކާން ވަނީ 2002 ވޯލްޑް ކަޕުގެ ފައިނަލަށް ޖަރުމަން ގެންގޮސް ދިނުމުގައި މޮޅު ކުޅުމެއް ދައްކާފަ އެވެ. އެ ފަހަރުގެ ވޯލްޑްކަޕުގެ މޮޅު ކުޅުންތެރިޔާގެ އެވޯޑްވެސް ހޯދީ އޭނާ އެވެ. އެ ފަހަރު ވޯލްޑްކަޕުގައި އޭނާގެ ގޯލަށް ވަނީ އެންމެ ތިން ގޯލެވެ. ގުރޫޕް ސްޓޭޖުގައި ވަނީ އެންމެ ގޯލެކެވެ. އަނެއް ދެ ލަނޑު އޭނާ ގޯލަށް ވައްދާލީ ފައިނަލު މެޗުގައި، ބްރެޒިލްގެ މަޝްހޫރު ރޮނާލްޑޯ އެވެ.


ޕީޕީއެމްގެ ރައީސް އަކީ ކާކު؟\n18 ސެޕްޓެންބަރ 2017 | ހޯމަ 21:24\nފްލެޓްތަކަކީ ރައީސް ޔާމީންއާ މިނިސްޓަރ މުއިއްޒުގެ ފައިސާއިން ހަދާފައިވާ ފްލެޓްތަކެއް ނޫން. ފޯމް ލީ ރައްޔިތުންގެ ހައްގެއް އެއީ ސައްޙަ މައުލޫމާތު ލިބުމާއި ހޯދުން. ކައިރީގައި ގެންގުޅޭ އަޅު ކުދިންނަކަށް ނޫން ފްލެޓްތައް ދޭންވީ ކީ. މަކަރާއި ހީލަތް ހަދާފައި ރައްޔިތުންގެ ބޮލުގައި އެ ޒިންމާ އަޅުވާނެ ކަމެއް ނެތް. މި ކަމުގެ ޒިންމާ މުއިއްޒު ނަންގަވަން ޖެހޭނެ ނާދިރާ ވިދާޅުވި.\n18 ސެޕްޓެންބަރ 2017 | ހޯމަ 22:26\nފްލެޓްގެ މައްސަލާގައި އިންސާފުވެރިކަން ގޮތަކަށް ކަންތައް ކުރެއްވީ ކީ. ނޫސްވެރިން ހައުސިންގް މިނިސްޓްރީގެ ނޫސްވެރިންގެ ބައްދަލުވުމުގައި ވަރަށް ހިތްވަރުގަދަ ކަމާއި އެކީ ސުވާލު ކުރެއްވީ އެހެން ނަމަވެސް އެދެވޭ ޖަވާބެއް ނުދޭ ޔުމްނާ ވިދާޅުވި.\n18 ސެޕްޓެންބަރ 2017 | ހޯމަ 22:22\nރައީސް މައޫމުން ހޮވިވަޑައިގަތީ އިންތިޙާބަކުން5އަހަރުގެ މުއްދަތަށް. މެމްބަރުން އިންތިޙާބު ކުރެއްވި ރައީސްއަކު ވަކި އެއް ނުކުރެވޭނެ އެންމެ5މެމްބަރުންނަކަށް. މުއްދަތު ހަމަވަންދެން ރައީސް ކަމުގައި ހުންނަވާނީ ރައީސް މައުމޫން ޔުމްނާ ވިދާޅުވި.\n18 ސެޕްޓެންބަރ 2017 | ހޯމަ 22:23\nސިޔާސީ ލީޑަރުން ހައްޔަރުކުރުން\nއިންސާފުވެރި ފަނޑިޔާރުގެ ގެ އެއް އޮވެ އިންސާފުވެރި މޯލްޑިވްސް ޕޮލިސް ސާރވިސް އިދާރާއެއް ހުރިނަމަ މިއަދު ސިޔާސީ އިސް ލީޑަރުން ޖަލުގައި އޮންނަވާ ކަމެއް ނުޖެހޭނެ ނާދިރާ. ދޫވެސަށް ފައިސާ ވެއްދި މައްސަލަ ބެލެން ޖެހޭނެ ނާދިރާ ވިދާޅުވި.\n18 ސެޕްޓެންބަރ 2017 | ހޯމަ 22:16\nމައުމޫން ހަމީދާއި ޝާހިން ހަމީދު ނިކުމެވަޑައިގަތީ ކަންތައްތައް އިސްލާހު ކުރުމަށް ޔުމްނާ ވިދާޅުވި.\n18 ސެޕްޓެންބަރ 2017 | ހޯމަ 22:17\nގިނަ ބަޔަކު ވާހަކަ ދައްކާފިއްޔާ އެ ވާހަކަ އަޑުއަހާނެ މީހުން ގިނަވާނެ. ވަކީލުންނަށް ސާބަސް ދަންނަވަން. ކަމެއް ގޯސްކޮށް ހިނގައިފިއްޔާ އެކަން ބެލެންވާނެ އަދި މަޝްވަރާވެސް ކުރެވެން ވާނެ. ސަސްޕެންޑު ކުރެވުނު 56 ވަކީލުންނަކީ ރައްޔިތުންގެ ވަކީލުން. ވަކީލުން ސަސްޕެންޑު ކުރުމުން މިއީ އެ ބޭފުޅުންގެ އާއިލާތަކަށްވެސް ދެވުނު އަނިޔާ އެއް. ޖުޑިޝަރީގައި ހުރި މައްސަލަތައް ހައްލުކުރުމަށްޓަކައި ވަކީލުން ތެދުވީ. ފަހުން ގުޅިވަޑައިގަތް 35 ވަކީލުންވެސް ހިތްވަރުގަދަ ނާދިރާ ވިދާޅުވި.\nފާރިސް ހައްޔަރުކުރުމުގެ ބޭނުން\nފާރިސް ހައްޔަރުކުރުމުގެ ބޭނުމަކީ ރައީސް މައޫމުންވެސް ފަހަތަށް ޖައްސާލުމުގެ ނިޔަތުގައި. އެކަމަކު ފާރިސްއާ މައުމޫންވެސް ތިއްބެވީ ސާބިތުކަން މަތީ ޔުމްނާ ވިދާޅުވި.\n18 ސެޕްޓެންބަރ 2017 | ހޯމަ 22:04\nފާރިސް އަކީ ހިތްވަރުގަދަ ބޭފުޅެއް\nފާރިސްއާ މެދު އަމަލުކުރެވެމުންދަނީ އުސޫލުގެ ބޭރުން. މައްސަލަ ޙުކުމާއި ހިސާބަށް ދިޔުމުން ފަނޑިޔާރުގެ މޭޒަށް މައްސަލަ ބަދަލުވިތަން މި ފެންނަނީ. ކުށެއް ކޮށްފިނަމަ ޤާނޫނު އަރާ ހަމަކުރާނެ. އަނިޔާވެރިކަމަށް އެއްވެސް އިރަކު ކުރިއެރުމެއް ނުލިބޭނެ. އަނިޔާ އިސްނުކުރައްވާ އިންސާފުން ކަންކުރުމަށް ގޮވާލަން ނާދިރާ ވިދާޅުވި. ރައީސް މައުމޫނަށް އަނިޔާ ދިނުމުގެ ނިޔަތުގައި މިހެން ފާރިސްއާ މެދު އަމަލުކުރަނީ. ފާރިސް އަކީ ހިތްވަރުގަދަ ބޭފުޅެއް ނާދިރާ ވިދާޅުވި.\n18 ސެޕްޓެންބަރ 2017 | ހޯމަ 22:00\nމަޖިލިސް ތެރޭގައި ނެތް ކަންތައްތައް އިސްލާހު ކުރުމުގެ ފުރުސަތެއް. މިކަންތައް އަޅުގަނޑުމެން ފެށީ ގުޅިފައިވާ ޕާޓީތަކުން. ފާރިސް ވެސް މިކަމުގައި އުޅުއްވަނިކޮށް މިކަންތައް ހުއްޓާލަން ފާރިސް ހައްޔަރުކުރީ. ފާރިސް ބަންދުގައި ހުންނަވާތާ 63 ދުވަސް މި ވީ ޔުމްނާ ވިދާޅުވި.\nޔޫއެން ވޯޓްގައި ރާއްޖެ ވަނީ ފިލާފަ\nޔޫއެން ވޯޓްގައި ރާއްޖެ ވަނީ ފިލާފަ. ދިވެހި ރައްޔިތުންގެ އަގު މުޅި ދުނިޔެ ކުރިމަތީގައި މި ވައްޓާލީ ސަރުކާރުން ޕީޕީއެމްގެ ރައީސް މައުމޫން ފެކްޝަންގެ ނައިބު ރައީސާ އައިމިނަތު ނާދިރާ ވިދާޅުވި. ދިވެހި ސަރުކާރުން އަނިޔާވެރިކަން އިސްކުރާ މަންޒަރު މި ފެންނަނީ.\nޔޫއެން ވޯޓްގައި ރާއްޖޭން ބައިވެރިނުވި\nޔޫއެން ވޯޓްގައި ދިވެހި ސަރުކާރުން ބައިވެރި ނުވެ ކުރެއްވީ ވަރަށް ޒިންމާދާރުކަން ކުޑަ އަމަލެއް. ޔޫއެން ވޯޓާއި ރޮހިންޖާގައި ހިންގަމުންދާ ލާ އިންސާނީ އަނިޔާއާ ގުޅުން އެބައޮތް ޕީޕީއެމްގެ ކައުންސިލް މެމްބަރު ޔުމްނާ މައުމޫން ވިދާޅުވި\n18 ސެޕްޓެންބަރ 2017 | ހޯމަ 22:01\nމިރޭގެ ފަލަސުރުހީ ޕްރޮގްރާމްގެ މެހުމާނުންނަކީ، ޕީޕީއެމްގެ ރައީސް މައުމޫން ފެކްޝަންގެ ނައިބު ރައީސާ އައިމިނަތު ނާދިރާ އަދި ޕީޕީއެމްގެ ކައުންސިލް މެމްބަރު ޔުމްނާ މައުމޫން އެވެ. މިރޭގެ ޕްރޮގްރާމްގެ މައުޟޫއަކީ، "ފާރިސްގެ ދިފާއުގައި ކުރެވޭ ކަންކަމަށް ބީރު ކަންފަތެއް" އެވެ.


ބްރިގޭޑިއަރ ޖެނެރަލް (ރިޓަޔަރޑް) އިބްރާހިމް މުޙައްމަދު ދީދީ - ވިކިޕީޑިއާ\nބްރިގޭޑިއަރ ޖެނެރަލް (ރިޓަޔަރޑް) އިބްރާހިމް މުޙައްމަދު ދީދީ\n1979 ޑިސެމްބަރު7ވަނަ ދުވަހު ސިފައިންގެ ޚިދުމަތާ ގުޅިވަޑައިގެންނެވި ބްރިގޭޑިއަރ ޖެނެރަލް (ރިޓަޔަރޑް) އިބްރާހީމް މުޙައްމަދު ދީދީ އަކީ ސިފައިންގެ ތަފާތު ދާއިރާތަކުގައި ޚިދުމަތް ކުރައްވާފައިވާ ބޭފުޅެކެވެ. ޚާއްޞަ ފަންނީ ދާއިރާއަކީ ކޮމިޔުނިކޭޝަން ދާއިރާއެވެ. ޝަރަފުވެރިކަމާއެކު ސިފައިންގެ ޚިދުމަތުން 2012 ޖުލައި 17 ވަނަ ދުވަހު އެވެ. ސިފައިންގެ ޚިދުމަތުން ޝަރަފުވެރިކަމާއެކު ރިޓަޔަރ ކުރެއްވިއިރު ހުންނެވީ މާލޭ އޭރިއާގެ ކޮމާންޑަރުގެ މަޤާމުގައެވެ.\nސިފައިންގެ ޚިދުމަތް ސިފައިންގެ ޚިދުމަތާ ގުޅިވަޑައިގެންނެވީ 1979 ޑިސެމްބަރު7ވަނަ ދުވަހު އެވެ. ސިފައިންގެ ޚިދުމަތުގައި ހޭދަކުރެއްވި 32 އަހަރުގެ ތެރޭގައި 27 އަހަރު މަސައްކަތް ކުރައްވާފައިވަނީ ކޮމިއުނިކޭޝަން ދާއިރާ ގައެވެ. އެއީ މިހާރުގެ އެމްއެންޑީއެފް ކޮމިއުނިކޭޝަން އިލެކްޓޯނިކްސް އިންފޮމޭޝަން އެންޑް ޓެކްނޮލޮޖީ ސާރވިސް (ސީޓްސް) އެވެ. ސިފައިންގެ ކޮމިއުނިކޭޝަން ސެކްޝަނަށް މިހާރު އައިސްފައިވާ ތަރައްޤީއާ ކުރިއެރުމުގެ ޙަޤީޤީ މޭސްތިރިއަކީ ބްރިގޭޑިއަރ ޖެނެރަލް (ރޓ) އިބްރާހީމް ދީދީއެވެ. އިބްރާހީމް ދީދީ ސިފައިންގެ ޚިދުމަތަށް ގެންނެވީ އެޓޯލްސް އެޑްމިނިސްޓްރޭޝަންގެ ވަޔަރލެސް އޮޕަރޭޓަރއެއްގެ ވަޒީފާ ހުންނަވަނިކޮށް ރައީސް މައުމޫނުގެ ވެރިކަމުގައެވެ. އޭރު ސިފައިންގޭގައި މުއާސަލާތީ ޚިދުމަތް ދިނުމަށް ހުރީ4ސީ.ބީ ވޯކީޓޯކީ އެކަންޏެވެ.\nބްރިގޭޑިއަރ ޖެނެރަލް (ރޓ) އިބްރާހީމް ދީދީއަކީ 1988 ނޮވެމްބަރު3ވަނަ ދުވަހުގެ ޢުދުވާނީ ޙަމަލާއާ ގުޅިގެން ވަރަށް ހިތްވަރުފުޅު ގަދަ މަސައްކަތެއް ކުރައްވާފައިވާ ބޭފުޅެކެވެ. ބްރިގޭޑިއަރ ޖެނެރަލް (ރިޓަޔަރޑް) އިބްރާހީމް މުޙައްމަދުދީދީ އަކީ ނޮވެމްބަރު ތިނެއްގައި އަމިއްލަ ފުރާނައަށް ބެލުމެއްނެތި ހިތްވަރާއި ޢަޒުމާއެކު ދީނާއި ޤައުމަށްޓަކައި ކެރިގެން ނިކުންނެވި ޤައުމީ ބަޠަލެކެވެ. ޓެރަރިސްޓުންނާ ދެކޮޅަށް ސިފައިން ޙަމަލާދެމުންދިޔަ ނުރައްކާތެރި އަދި ބިރުވެރި ދަނޑިވަޅުގައި ސިފައިންގެއިން ވަޒަން ހުސްވަމުން ދަނިކޮށް، ބަޑިގުދަނުގެ ތަޅުދަނޑިފަތި ކިނބިގަސްދޮށުގެއިން ގެނެސް ސިފައިންގެއަށް ފޯރުކޮށްދެއްވީ އެމަނިކުފާނެއެވެ. މީގެ އިތުރުން ރާއްޖޭގެ ރައީސުލްޖުމްހޫރިއްޔާގެ ސެކިއުރިޓީ ބެލެހެއްޓުމުގައި އެދުވަހު އެމަނިކުފާނު ކުރެއްވި މަސައްކަތަކީވެސް ފާހަގަކޮށްލަންޖެހޭ މަސައްކަތްތަކެކެވެ.\nއެމަނިކުފާނަކީ ސިފައިންގޭގައި ޕެރޭޑް ކުރިއަރުވާ ތަރައްޤީ ކުރުމަށްވެސް ގިނަގުނަ މަސައްކަތްތަކެއް ކުރައްވާފައިވާ ބޭފުޅެކެވެ. ޚާއްޞަ ގޮތެއްގައި ބޭރުގެ ޢިއްޒަތްތެރިންނަށް އަރުވާ ޝަރަފުގެ ގާޑްތަކުގައި މިހާތަނަށް އެންމެ ގިނަފަހަރު ކޮމާންޑުކުރި ކަމުގެ ޝަރަފު ލިބިވަޑައިގެންފައިވަނީވެސް އެމަނިކުފާނަށެވެ. އެމަނިކުފާނުގެ ކޮމާންޑްގެ ދަށުން ނެރޭ ޝަރަފުގެގާޑުތަކުގެ ފެންވަރު ހިފެހެއްޓުމަށް ގިނަގުނަ މަސައްކަތްޕުޅުތަކެއް ކުރެއްވިއެވެ.\nސިފައިންގެ އޭރިއާ ކޮމާންޑްތައް ޤާއިމުކުރުމަށްފަހު އެންމެ ފުރަތަމަ އުފެއްދި އޭރިއާ ކޮމާންޑް ކަމުގައިވާ "އެމް.އެން.ޑީ.އެފް ސަދަން އޭރިއާ" ގެ ފުރަތަމަ ކޮމާންޑަރަކީވެސް އެމަނިކުފާނެވެ.\nސިފައިންގެ ބޭފުޅެއްގެ ގޮތުގައި ހުންނަވައިގެން ކުރައްވާފައިވާ ޚާއްޞަ މަސައްކަތްތަކަށް ބަލާއިރު ރާއްޖެތެރޭގައި ބޭއްވި ފުރަތަމަ ސާރކް ސަމިޓަށް ތައްޔާރު ވުމުގެގޮތުން އައްޑޫސިޓީގައި ކުރެވުނު ހުރިހާ ކަމެއް ހިނގަމުންދިޔައީ ސީދާ އިބްރާހީމް ދީދީގެ ބެއްލެވުމުގެ ދަށުންކަން ފާހަގަކޮށްލަން ޖެހެއެވެ. އަދި ހަމައެހެންމެ އެންމެފަހުން ރާއްޖޭގައި ބޭއްވި 17 ވަނަ ސާކް ސަމިޓަށްޓަކައި ސިފައިން ރެއާދުވާލު އަރާމެއްނެތި މަސައްކަތްކުރަމުންދިޔައިރު އެމަނިކުފާނަކީވެސް އަމަލީގޮތުން އާދަޔާޚިލާފު ބުރަ މަސައްކަތްތަކެއް ކުރެއްވި އެއްބޭފުޅާއެވެ. އިބްރާހީމްދީދީގެ މިފަދަ އެތައް ޚިދުމަތްތަކެއް ލިޔެވިދާނެއެވެ. މާލޭ އޭރިއާގެ ކޮމާންޑަރުކަމާއި، ސަދަން އޭރިއާގެ ކޮމާންޑަރުކަމާއި، ސީޓްސްގެ ކޮމާންޑިންގ އޮފިސަރުގެ މަޤާމުގެ އިތުރުން އެމަނިކުފާނުވަނީ ޑިއުޓީ ސެކްޝަނާއި، އެން.އެސް.އެސް އޮފީހުގައި މަސައްކަތް ކުރައްވާފައެވެ، އަދި ސީ.އެމް.އެސް، ކިއު.އެމް.އެސް އަދި އާމަރީގެ ކޮމާންޑަރުގެ އެހިތެރިޔާ ކަމާއި، ސަޕޯޓް ބެޓޭލިއަން 1 އަދި2ގެ ކޮމާންޑަރުކަން ވެސް ކުރައްވާފައެވެ.\nމިޒާޖުފުޅު ބްރިގޭޑިއާރ ޖެނެރަލް (ރޓ) އިބްރާހީމް ދީދީއަކީ ދީނަށް ލޯބިކުރައްވާ، މަޑުމައިތިރި ބޭފުޅެކެވެ. ފަސްޖެހިވަޑައި ނުގެން ޚިދުމަތްކުރެއްވި އިޚްލާޞްތެރިއެކެވެ. އެއީ އަމުރަށް ކިޔަމަންތެރިވުމުގައި ލާމަސީލު މިސާލެކެވެ. އެފަހަރަކު ޙަވާލުވެވަޑައިގަންނަވަން ޖެހިވަޑައިގެން ކޮންމެ އެޕޮއިންޓްމަންޓަކާވެސް ކެރިވަޑައިގެން ޙަވާލުވެވަޑައިގެންނެވި ބޭފުޅެކެވެ.\nހައްދަވާފައިވާ ތަމްރީނުތައް ބްރިގޭޑިއަރ ޖެނެރަލް (ރޓ) އިބްރާހީމް މުޙައްމަދު ދީދީރާއްޖެއިންނާއި ރާއްޖެއިން ބޭރުން ތަފާތު ގިނަ ކޯސްތަކެއް ފުރިހަމަ ކުރައްވާފައެވެ. މިގޮތުން އިންގްލިޝް ލޭންގުއޭޖް ކޯސް، ރޭޑިއޯ ރިޕެއަރ ކޯސް، ލީބިއާ ޓްރޭނިންގ، ޕެރޭޑް އިންސްޓްރަކްޓަރ ޓްރޭނިންގ، އެން.ސީ.އޯ ކޭޑަރ، ސިގްނަލް އޮފިސަރ ބޭސިކް ކޯސް، އެޑްވާންސް ކޯސް، ބޭސިކް ސްޓާފްކޯސް. ސެކިއުރިޓީ ސްޓަޑީޒް ކޯސް، ޕާކިސްތާނު އާމީ ކޮމާންޑް އެންޑް ސްޓާފް ކޯސް ވިތް ބީ.އެސް.ސީ އޮނރަސް ވޯރ ސްޓަޑީސް، ނޭޝަނަލް ޑިފެންސް ކޯސް ވިތު އެމް.ފިލް އިން ޑިފެންސް އެންޑް ސްޓްރެޓެޖިކް ސްޓަޑީސް އަދި މެލޭޝިޔާ އިން އިމާމް ޕްރޮފެޝަނަލް ކޯސް ހިމެނެއެވެ. މީގެ ތެރެއިން އެމެރިކާއިން ފުރިހަމަ ކުރެއްވި އިންގްލިޝް ލޭންގުއޭޖް ރޭޑިއޯ ރިޕެއަރ ކޯހުން އެމަނިކުފާނު އޮނަރ ގްރެޖުއޭޓްގެ ދަރަޖަ ހޯއްދަވާފައިވާއިރު، މާސްޓާރސް އޮފް ފިލޯސަފީ އަށް ހުށަހެޅުއްވި ތީސީސްއަށް އެކްސެލެންޓް އެންޑް އައުޓް ސްޓޭންޑިންގެ ދަރަޖަ ލިބިލައްވާފައިވާކަން ފާހަގަކޮށްލަން ޖެހެއެވެ.\nލިބިވަޑައިގެންފައިވާ ޝަރަފުގެ ނިޝާންތައް ސިފައިންގެ ޚިދުމަތުގައި ބްރިގޭޑިއާރ ޖެނެރަލް (ރޓ) އިބްރާހީމް މުޙައްމަދު ދީދީ ވަނީ ހުރަވީ ރަންމެޑަލް، ރައީސުލްޖުމްހޫރިއްޔާގެ މެޑަލް، މަތިވެރި ޚިދުމަތުގެ މެޑަލް، ދިގުމުއްދަތެއްގައި ޚިދުމަތްކުރުމުގެ މެޑަލް، އިޚްލާޞްތެރި ޚިދުމަތުގެ މެޑަލް، ސިފައިންގެ ޚިދުމަތުގެ މެޑަލް، އަޚްލާޤީ މެޑަލް، ޚާއްޞަ ޚިދުމަތުގެ މެޑަލް ،ނޮވެމްބަރު ތިނެއްގެ މެޑަލް، ސައްތައިގެ މެޑަލް އަދި ސާރކް މެޑަލް، ލިބިވަޑައިގެންފައެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 13 ޑިސެމްބަރު 2018، 08:52 ގައެވެ.


އަބޫ ހުރައިރާ ރަޟިޔަﷲ ޢަންހު – DhiSalafiyyah\nއަބޫ ހުރައިރާ ރަޟިޔަﷲ ޢަންހު\n08/03/2012 ސިޔަރަތާއި ތާރީޚް, ޞަޙާބީންއައްޝައިޚް އިބްރާހީމް ޔާމީން\nއަބޫ ހުރެއިރާ ރަޟިޔަﷲ ޢަންހު އަކީ “އައްދައުސް” ކިޔާ ޔަމަނުގެ ޤަބީލާއަކަށް ނިސްބަތްވާ ބޭކަލެކެވެ. އެކަލޭގެފާނު އިސްލާމްވެވަޑައިގަތީ ހިޖުރައިން7ވަނަ އަހަރު އައްޠުފައިލް ބުން ޢަމްރު އައްދައުސީގެ އަތްމައްޗަށެވެ. އެއިރު އެކަލޭގެފާނުގެ އުމުރުފުޅަކީ 30 އަހަރެވެ. އަބޫހުރެއިރާ ރަސޫލާ صلى الله عليه وسلم އާއި އެކު3އަހަރާއި2މަސް ނުވަތަ3މަސްދުވަސް ހޭދަކުރެއްވިއެވެ. އެހެނީ އެކަލޭގެފާނު އިސްލާމްވެފައިވަނީ ހިޖުރައިން7ވަނަ އަހަރުއެވެ. އަދި ހަމައެއާއެކު ރަސޫލާ صلى الله عليه وسلم އަވަހާރަވެވަޑައިގަތީ ހިޖުރައިން 11 ވަނަ އަހަރުއެވެ. އަބޫ ހުރެއިރާ އިސްލާމްވުމުގެ ކުރީގައި އެކަލޭގެފާނުގެ ނަމަކީ ޢަބްދުއް ޝަމްސު އެވެ. ނަމަވެސް އިސްލާމްވުމުން ރަސޫލާ صلى الله عليه وسلم ޢަބްދުލް ޝަމްސުގެ ނަން ޢަބްދުލްރަޙްމާންއަށް ބަދަލުކުރެއްވިއެވެ. އެކަލޭގެފާނުގެ ފުރިހަމަ ނަމާމެދު ޢިލްމުވެރިންވަނީ ޚިލާފުވެފައެވެ. އެގޮތުން އެންމެ އިތުބާރުހިފޭ ނަމެއްގެ ގޮތުގައި އައިސްފައިވަނީ ޢަބްދުލްރަޙްމާން ބިން ޞަހަރު އައްދަވްސީ އެވެ.\nއެންމެހައި މަތިވެރި މާތް ޞަޙާބީންގެ ތެރެއިންވެސް، ޢަދާވާތްތެރިންގެ ދޮގުބަސްތައް އެންމެ ގިނައިން ކުރިމަތިވެފައިވާ އެއް ޞަޙާބީއަކީ އަބޫ ހުރެއިރާއެވެ. އެއީ އެކަލޭގެފާނަކީ އެންމެ ގިނަ ޙަދީޘް ރިވާކުރައްވާފައިވާ ޞަޙާބީކަމުގައިވާތީއެވެ. އަދި އަބޫ ހުރެއިރާއަކީ ތެދުވެރިއެއް ނޫންކަމުގައި ވެއްޖެނަމަ ރަސޫލު الله صلى الله عليه وسلم ގެ ގިނަ ޙަދީޘްތަކެއް އެއީ ޞައްޙަ ނޫން ޙަދީޘްތަކެއް ކަމުގައިވެގެންދާނެތީއެވެ.\nއަބޫ ހުރެއިރާގެ ފުރިހަމަ ނަން އެހާ މުޢުތަބަރުކޮށް އައިސްފައިނެތުން އެއީ އިސްލާމް ދީނާއި އިދިކޮޅަށް މަސައްކަތް ކުރަމުންދާ، އަދި އިސްލާމްދީނާމެދު ޝައްކު އުފެއްދުމަށްޓަކައި މަސައްކަތް ކުރަމުންދާ އޮރިއެންޓަލިސްޓުންނަށް ލިބުނު އިތުރު ބާރެކެވެ. އެބައިމީހުން ބުނަނީ “ކަލޭމެންނަށް އެމީހެއްގެ ނަންވެސް ނޭނގޭ މީހަކު ގެނެސްފައިވާ އެއްޗެއް ޤަބޫލުކުރާނީ ކިހިނަކުން ހެއްޔެވެ؟” މި ދެކޮޅުހެދުމާއި އޮޅުވާލުމަށް ރައްދުދިނުމަކީ ވަރަށް ފަސޭހަކަމެވެ. އެހެނީ އެންމެހައި މުސްލިމުންނަށް އެކަލޭގެފާނަކީ އަބޫ ހުރެއިރާކަން އެކަލޭގެފާނުގެ ކުންނިއްޔާއިން އެނގި މަޝްހޫރުވެފައިވެއެވެ. މިކަމާއިމެދު މުސްލިމުންގެ މެދުގައި އެއްވެސް ޚިލާފެއް ނެތެވެ.\nއަބޫ ހުރެއިރާއަށް އަބޫ ހުރެއިރާގެ ނަމުން ނަންދެވުނުގޮތް ބަޔާންކުރައްވަމުން ވިދާޅުވިއެވެ. “މީސްތަކުން އަހަރެންނަށް އަބޫ ހުރެއިރާގެ ނަމުން މުޚާތަބު ކުރަނީ، އެއްދުވަހަކު އަހަރެން، އަހަރެންގެ އާއިލާގެ ބަކަރިތައް ބަލަހައްޓަމުން ދަނިކޮށް ވަގު، ކުޑަ ބުޅަލެއް ފެނުނެވެ. އަދި އޭތި އަހަރެންގެ އަތުގައިވާ ފޮތިގަނޑަކަށް ލީމެވެ. އަދި ގެއަށް އެނބުރި އައި ވަޤުތު އެ ބުޅާ ގޮވާ އަޑު އަހަރެންގެ އާއިލާގެ މީހުންނަށް އިވުނެވެ. އަދި އެއީ ކޮންއެއްޗެއްތޯ ސުވާލުކުރިއެވެ. އެއީ ސަހަރާ ތެރެއިން ފެނުނު ކުޑަ ބުޅަލެއް ކަމުގައި ދެންނެވީމުއެވެ. ދެން އެމީހުން ބުންޏެވެ. ތިއީ އަބޫ ހުރެއިރާއެވެ. (ބުޅަލުގެ ބައްޕައެވެ.) އަހަރެން ރޭގަނޑުވުމުން އެބުޅާ ގަހަށް އަރުވަމުއެވެ. އަދި ދުވާލުވުމުން އަހުރެންނާއިއެކު އެބުޅާ ގެންދަމުއެވެ.”\nއަބޫ ހުރެއިރާ އެކަލޭގެފާނުގެ މި ނަމާމެދު އެހާ ހިތްޕުޅާއެއް ނުވެއެވެ. އަބޫ ހުރެއިރާ ވިދާޅުވިއެވެ. “މީސްތަކުން އަހަރެންނަށް ކިޔާ އުޅޭނީ އަބޫ ހުރެއިރާއެވެ. އެކަމަކު އަހުރެން އެނަމަކަށް އެހާ ހިތްހަމައެއް ނުޖެހެމެވެ. رسول الله صلى الله عليه وسلم މުޚާތަބު ކުރައްވަނީ “އަބޫ ހިއްރު” މިފަދައިންނެވެ.” އަބޫ ހުރެއިރާ މިނަމަށް (އަބޫ ހުރެއިރާ) ނުރުހެނީ އެއީ ބުޅަލުގެ އަންހެން ޖިންސުގެ ނަން ކަމުގައިވާތީއެވެ. ހިއްރު އެއީ ފިރިހެން ބުޅަލަށް ކިޔާ ނަމަވެ. ރަސޫލާ صلى الله عليه وسلم މުޚާޠަބުކުރައްވަނީ ފިރިހެން ބުޅަލުގެ ނަމުންނެވެ. އަދި ބައެއް ފަހަރަށް އަބޫ ހުރައިރާ މިފަދައިން ޙަދީޘް ކުރައްވާފައިވެސް އެބަހުއްޓެވެ.\nއަބޫ ހުރެއިރާ އަކީ ވަރަށް ފަޤީރު ބޭފުޅެކެވެ. އަދި ކޮންމެ ޙާލެއްގައިވެސް އަދި ވީ ކޮންމެ ތަނެއްގައިވެސް ރަސޫލާ صلى الله عليه وسلم އަށް ތަބަޢަވާ ބޭކަލެއްމެއެވެ. ރަސޫލާ صلى الله عليه وسلم ގެ ފަރާތުން ޢިލްމު ލިބުމަށް އެދި އެދި އެކަމަށް ފެންބޮވައިގެންފައިވާ ބޭކަލެއް ކަމުގައި ވެލެއްވިއެވެ. އެކަލޭގެފާނަކީ ހިތުދަސްކުރުމުގެ ބާރު ގަދަ ބޭކަލެކެވެ. އަދި ރަސޫލާ صلى الله عليه وسلم އުނގަންނަވައިދެއްވާ ތަކެތި، އަދި ރަސޫލާ صلى الله عليه وسلم ޙަދީޘްކުރައްވާ ތަކެތި ފަސޭހަކަމާއިއެކު ހިތްޕުޅުން ދަސްކުރައްވަމުން ގެންދެވިއެވެ.\nއަބޫ ހުރެއިރާ އަކީ އަހުލުލް ޞުއްފާގެ ބޭކަލުންގެ ތެރެއިން ބޭކަލެކެވެ. މިބޭކަލުންނަކީ އިސްލާމްދީނަށް ނަޞްރު ދޭ ބައެކެވެ. އަދި މިބައިމީހުންނީ ފަޤީރު ބައެއްވެސް މެއެވެ. މިބޭކަލުންނަށް މާލީގޮތުން އެހީތެރިވެ ދެއްވަނީ މުސްލިމުންނެވެ. އަދި ދިރިއުޅެމުން ގެންދިޔައީ މަސްޖިދުއްނަބަވީގައި އެބޭކަލުންނަށް ޚާއްޞަކުރައްވާފައިވާ ތަންކޮޅެއްގައެވެ. އެއީ އެބޭކަލުން ދީނަށް ނަޞްރުދީ ދީނަށް ޙިދުމަތް ކޮށްދިނުމުގެ ގޮތުންނެވެ. އެބައިމީހުންނީ އެންމެ ފުރަތަމަ ޖިހާދު ކުރުމަށް ބޭނުންވި ހިނދު އެކަމުގައި އިސްނަގައި ޖިހާދުގައި ބައިވެރިވި މުޖާހިދުންގެ ތެރޭގައިވެސް ހިމެނިލައްވާ ބޭކަލުންކޮޅެކެވެ.\nއަބޫ ހުރެއިރާ ބަނޑުހައި ހޫނުކަމުގައި އުޅެންޖެހުނު އެތައް ޙާލަތެއް އައެވެ. އަދި އެ ބަނޑުހައި ހޫނުކަމުން ލިބެމުން ދިޔަ ވޭން ލުއިކުރުމަށްޓަކައި ބަންޑުގައި ހިލައެއް ބަންނަކަމުގައިވެއެވެ. އެއްދުވަހަކު އެކަލޭގެފާނު ވަރަށް ބަނޑުހައި ފުޅުވެގެން މީހަކުގެ ފަރާތުން ކެއުމަކަށް އެދި ދައުވަތެއް ލިބުމަށް އެދި މިސްކިތުން ބޭރުގައި މަގުމަތީގައި މީހުން ހިނގާ ބިނގާވެ އުޅޭ ހިސާބުގައި މަޑުކޮށްލައިގެން ހުއްޓެވެ. އެންމެފުރަތަމަ އެތަނުން ވަޑައިގަތީ އަބޫބަކުރު رصي الله عنه އެވެ. އަބޫބަކުރު رصي الله عنهއަށް، އެކަލޭގެފާނު ބަނޑުހައިފުޅުވެފައިވާކަން އަންގަވާދެއްވުމަށް ޤުރުއާނުގެ އާޔަތެއްގެ ތަފްސީރާއިމެދު ސުވާލު ދެންނެވިއެވެ. އެ އާޔަތަކީ ފަޤީރުންނަށް ކާންދިނުމާއި މެދު އައިސްފައިވާ އާޔަތެކެވެ. މިވާހަކަ ކިޔަވައިދެއްވަމުން އަބޫހުރެއިރާ ވިދާޅުވިއެވެ. “މިސުވާލުގެ ޖަވާބު އަހަރެންނަށް ރަނގަޅަށް އެނގިވަޑައިގަންނަވައެވެ. އަހުރެންގެ ބޭނުމަކީ ހަމައެކަނި އެކަލޭގެފާނުގެ ފަރާތުން، އެކަލޭގެފާނުގެ ގެއަށް ދިއުމަށް ދައުވަތެއް ލިބުމެވެ.” ނަމަވެސް އަބޫބަކުރުއަށް އަބޫ ހުރެއިރާގެ ބޭނުމެއް ވިސްނިވަޑައެއް ނުގެންނެވިއެވެ. އަދި ކުރެވުނު ސުވާލަށް ޖަވާބު ދެއްވުމުގެ ގޮތުން އެ އާޔަތުގެ ތަފްސީރު ބަޔާންކޮށްދެއްވުމަށްފަހު ވަޑައިގެންނެވީއެވެ. އެއަށްފަހު ވަޑައިގަތީ ޢުމަރު ބުން ޚައްޠާބު ރަޟިޔަﷲ ޢަންހުއެވެ. މިފަހަރުވެސް ކަން ހިގައިދިޔައީ ހަމަ ކުރިންވެސް ކަން ހިނގައިދިޔަ ގޮތަށެވެ. ދެން އެއަށްފަހު ވަޑައިގަތީ ރަސޫލާ صلى الله عليه وسلم އެވެ. އަބޫ ހުރެއިރާ މިއާޔަތުގެ ތަފްސީރު ރަސޫލާ صلى الله عليه وسلم ގެ ފަރާތުން އެދުނެވެ. އެހިނދު ރަސޫލާއަށް އަބޫ ހުރެއިރާ ބޭނުންފުޅުވެވަޑައިގެންނަވަނީ ކޮންކަމެއްކަން އެނގިވަޑައިގެންނެވިއެވެ. އަދި ރަސޫލާ صلى الله عليه وسلم އާއެކު، ރަސޫލާ صلى الله عليه وسلم ގެ ގަނޑުވަރަށް ވަޑައިގަތުމަށް ދެންނެވިއެވެ. ރަސޫލު صلى الله عليه وسلم ޢާއިޝާ ރަޟިޔަﷲ ޢަންހާއަށް ގޭގައި އެއްވެސް ކާއެތިކޮޅެއް ހުރިތޯ ދެންނެވިއެވެ. އަންޞާރިއްޔަ ބޭކަލެއްގެ ފަރާތުން ހަދިޔާއެއްގެ ގޮތުގައި ދެއްވާފައިވާ ކިރު އަޅާފައިވާ އެއްޗެއް މެނުވީ ނެތްކަމުގައި ޢާއިޝާ ރަޟިޔަﷲ ޢަންހާ ދެންނެވިއެވެ. ދެން ރަސޫލާ صلى الله عليه وسلم އަހުލުލް ޞުއްފާ ގެ އެންމެހައި އަހުލުންނަށް މި ކިރު އެތިން ބުއިމަށް ވަޑައިގެންނެވުމަށް އެދި ދެންނެވުމަށް އަބޫ ހުރެއިރާ ފޮނުއްވެވިއެވެ. އަބޫ ހުރެއިރާ ވިދާޅުވިއެވެ. “އަހުލުލް ޞުއްފާގެ އަހުލުންނަށްވުރެން އަހަރެންނަށް މީގެ ޙައްޤުކަން މާބޮޑެވެ. ﷲ ގެ ރަސޫލާ صلى الله عليه وسلم އަށް ބޯލަނބައި ކިޔަމަންގަތުމަކީ ވާޖިބަކަށް ނުވާނަމަ އަހުލުލް ޞުއްފާގެ އަހުލުވެރިންނަށް ދައުވަތުދޭކަށެއް ތިމަންކަލޭގެފާނު ވަޑައިނުގެންނެވީމުހެވެ.” ދެންއެއަށްފަހު އެންމެހައި ބޭކަލުން ރަސޫލާ صلى الله عليه وسلم ގެ ގަނޑުވަރުކޮޅަށް ވަޑައިގަތުމުން ރަސޫލާ صلى الله عليه وسلم އަބޫ ހުރެއިރާއަށް އެކަލޭގެފާނުގެ އަހުލުންނަށް ކިރު ފޮދު ބެއްސެވުމަށް ހަވާލުކުރެއްވިއެވެ. އަބޫ ހުރެއިރާ ވިދާޅުވިއެވެ. “ރަސޫލާ صلى الله عليه وسلمއަށް ކިޔަމަންގަތުމަކީ ވާޖިބަކަށްނުވާނަމަ ތިމަން އެ ކިރު ތިމަންގެ އަހުލުވެރިންނަށް (އެބަހީ ޞުއްފާގެ ޢަހުލުވެރިންނަށް) ނުބެއްސެވީމުހެވެ.” ސުބްޙާނަށް ﷲ! އަހުލުލް ޞުއްފާގެ ހުރިހާ ބޭކަލުންނަށްވެސް އެ މަދު ކިރުފޮދުން ބޮވޭނެ ފަދައިން ﷲ އޭގައި ބަރަކާތް ލެއްވެވިއެވެ. އެންމެފަހުން އަބޫ ހުރެއިރާ ރަޟިޔަﷲ ޢަންހު ބުއިމުގެ ވަޤުތު އަތުވެއްޖެއެވެ. ރަސޫލާ صلى الله عليه وسلم އަބޫ ހުރެއިރާއަށް ބުއިމަށް އެދުނެވެ. އެހިނދު އެކަލޭގެފާނުގެ ބަނޑު ފުރެންދެން އެއިގެން ބުއިއެވެ. ރަސޫލާ صلى الله عليه وسلم އެކަލޭގެފާނަށް އަދި އިތުރަށް ބުއިމަށް ދެންނެވިއެވެ. އެކަލޭގެފާނު އިތުރަށް ދެން ބުއިމަށް ކުޅަދާނަ ނުވާވަރަށް އެއިގެން ބުއިއެވެ.\nރަސޫލާ صلى الله عليه وسلم އަވަހާރަވުމަށްފަހު އަބޫ ހުރެއިރާ މުއްސަނދި ބޭފުޅަކަށް ވެގެންދިޔައެވެ. އެކަލޭގެފާނުގެ އަތުގައި މުދަލުގެ ގޮތުގައި އަސްތަކެއް ވިއެވެ.\nޢުމަރު رضي الله عنه ގެ ޚިލާފަތުގައި އަބޫ ހުރެއިރާ ޤާޟީއެއްގެ ގޮތުގައި ބަހްރައިންއަށް ފޮނުއްވެވިއެވެ. އެކަލޭގެފާނުގެ މިލްކުގައި ގިނަ އަސްތަކެއްވުމުން ޢުމަރު رضي الله عنه އަބޫ ހުރެއިރާއަށް މިހުރިހާ މުދާތަކެއް ލިބުނީ ކިހިނަކުންކަމާމެދުގައާއި، އަދި މުދާ ހޯދާފައިވަނީ ޙަލާލު ގޮތުގައިތޯ ސުވާލުކުރުމަށް ބޭފުޅަކު ފޮނުއްވިއެވެ. އެބޭފުޅާ ޢުމަރު رضى الله عنه އަށް އަބޫ ހުރެއިރާގެ މުދަލަކީ ޙަލާލުގޮތުގައި ހޯދާފައިވާ މުދާތަކެއް ކަމުގައާއި، އެކަލޭގެފާނު މީސްތަކުންގެ ފަރާތުން ނުޙައްޤުން އެއްވެސް އެއްޗެއް ނަންގަވާފައިނުވާ ކަމުގައި ވިދާޅުވިއެވެ. އޭރު ޢުމަރު رضي الله عنه ވަނީ އަބޫ ހުރެއިރާ އެވަޒީފާއިން ވަކިކުރައްވާފައެވެ. އަދި އެއަށްފަހު އެކަލޭގެފާނަށް އެވަޒީފާ ރައްދުކުރެއްވިއެވެ. ނަމަވެސް އަބޫ ހުރެއިރާ އެކަމަށް އިންކާރުކުރެއްވިއެވެ. އެއީ އެކަލޭގެފާނާމެދު މީސްތަކުން ޝައްކުކުރުމަށް ނޭދޭތީއެވެ. ޢުމަރު رضي الله عنه ވިދާޅުވިއެވެ. ޔޫސުފް ޢަލައިހިއްސަލާމް މިޞްރުގެ ޚަޒާނާތަކުގެ ވެރިއަކަށް އިސްކުރެއްވެވުމުން އެކަން ޤަބޫލުކުރިފަދައިން، ކަލޭގެފާނު، ކަލޭގެފާނުގެ ވަޒީފާ ޤަބޫލުނުކުރައްވަންވީ ކީއްވެހެއްޔެވެ؟ އަބޫ ހުރެއިރާ ވިދާޅުވިއެވެ. އެއީ ޔޫސުފެވެ. އެކަލޭގެފާނަކީ ރަސޫލެއްގެ ދަރި ރަސޫލެއްގެ ދަރި ރަސޫލެކެވެ. އަހުރެންނީ އުމައިމާގެ ދަރި އަބޫ ހުރެއިރާއެވެ.\nއަބޫ ހުރެއިރާ ރަޟިޔަﷲ ޢަންހު ފައިސާ އެޅުއްވުމަށްޓަކައި ފޮތިން ހަދާފައިވާ އެއްޗެއް ބަހައްޓާފައި ހުންނަކަމުގައިވެއެވެ. އެކަލޭގެފާނަށް އޭގައިވަނީ ކިހާ ފައިސާއެއްކަމެއް އެނގިވަޑައެއް ނުގަންނަވައެވެ. އެބޭފުޅުން ފައިސާއަށް ބޭނުންވެއްޖެ ހިނދެއްގައި އޭގައިވަނީ ކިހާވަރެއްތޯ ނުބައްބަލަވާ ނަގާކަމުގައިވެއެވެ. ނަގާ ކޮންމެފަހަރަކުވެސް އެނެގި ކަމަކަށް ފުދޭވަރަށް އޭގައި އަބަދުވެސް ފައިސާ ހުރެތެވެ. މިއީ ﷲ ސުބަޙާނަހޫ ވަތަޢާލާ އަބޫ ހުރެއިރާއަށް ދެއްވާފައިވާ ބަރަކާތެވެ.\nއަބޫ ހުރެއިރާގެ މައިކަމަނާއަކީ އުމައިމާއެވެ. އެކަލޭގެފާނު އަބަދުވެސް މައިކަމަނާއަށް އިސްލާމްވުމަށް ނަސޭޙަތްތެރިވެއެވެ. ނަމަވެސް އެކަމަނާ އަބޫ ހުރެއިރާއަށާއި ރަސޫލާއަށް ފުރައްސާރަކޮށް އިސްލާމްދީނަށާއި މުސްލިމުންނަށް ނަފްރަތުކުރަމުން ގެންދެވިއެވެ. އެކަމަނާ، އެކަމަނާގެ ދަރި އިސްލާމެއްކަމުގައިވުމުން ރުޅިއާދޭމެއެވެ. އަބޫ ހުރެއިރާ މިކަމާ ވަރަށް ދެރަވެ ހިތާމަކުރާ ޙާލުގައި ރަސޫލާ صلى الله عليه وسلم ގެ އަރިހަށް ވަޑައިގެން ދެންނެވިއެވެ. “ﷲ ގެ ރަސޫލާއެވެ! އަޅުގަނޑުގެ މަންމައަށް ހިދާޔަތުދެއްކެވުމަށް އެދި ﷲ ގެ ޙަޟްރަތުގައި ދުޢާ ދަންނަވައި ދެއްވަފާނަންތޯއެވެ؟” ދެން ރަސޫލާ صلى الله عليه وسلم އެކަމަނާއަށް ހިދާޔަތުދެއްކެވުމަށް އެދި ﷲ ގެ ޙަޟްރަތުގައި ދުޢާ ދެންނެވިއެވެ. އަބޫ ހުރެއިރާ އެނބުރި ގެއަށް ވަޑައިގެން ދޮރުކައިރިއަށް އާދެވުނު ހިނދު ގޭތެރެއިން މީހަކު ފެންވަރާ ފަދައިން ފެން އޮހޮރޭ އަޑު އިވެމުން ދިޔައެވެ. އަދި މަންމަ އަބޫ ހުރެއިރާއަށް އެތެރެއަށް ނުވަދެ ބޭރުގައި ހުރުމަށް ވިދާޅުވިއެވެ. އަދި ފެންވަރައި އަވަދިވެގެން ހެދުންލުމަށްފަހު އަބޫ ހުރެއިރާއަށް އެތެރެއަށް ވަނުމަށް އިޒުނަދެއްވިއެވެ. އަބޫ ހުރެއިރާ އެތެރެއަށް ވެންނެވުމާއެކު އަބޫ ހުރެއިރާގެ މަންމަ أَشْهَدُ أَنْ لاَ إِلَهَ إِلاَّ اللهُ, وَأَشْهَدُ أَنَّ مُحَمَّدًا عَبْدُهُ وَرَسُولُهُ ކިޔައި އިސްލާމްކަން ފާޅުކުރިއެވެ. އަބޫ ހުރެއިރާ އެކަމާ ވަރަށް އުފާފުޅުވެވަޑައިގަތެވެ. އަދި އުފަލުން ރޮވޭ ޙާލުގައި ރަސޫލާގެ އަރިހަށް ވަޑައިގެން މިކަމުގެ އުފާވެރިކަމުގެ ޚަބަރު ދެއްވިއެވެ. އަދި ރަސޫލާ صلى الله عليه وسلم ގެ އަރިހުން މިފަދައިން އެދުނެވެ. “ﷲ ގެ ރަސޫލާއެވެ! އަޅުގަނޑާއި އަޅުގަނޑުގެ މަންމައަށް އެންމެހައި މުސްލިމުން ލޯބިވުމަށާއި އަދި އަޅުގަނޑުމެން އީމާންވީ މީހުންނަށް ލޯބިކުރާ ބައެއް ކަމުގައި ލެއްވުމަށް އެދި ﷲ ގެ ޙަޟްރަތުގައި ދުޢާ ދަންނަވައި ދެއްވުމަށް އެދެމެވެ.” އެކަލޭގެފާނު އެކަމަށްވެސް ދުޢާކޮށްދެއްވިއެވެ.


Rasoolaa Ge Dhifaaugai Fiyavalhu Neylheyne Magaamegai Nuhunnaanan: Shaheem - Vaguthu\nރަސޫލާގެ ދިފާއުގައި ފިޔަވަޅު ނޭޅޭނެ މަގާމެއްގައި ނުހުންނާނަން: ޝަހީމް\nކީރިތި ރަސޫލާ ސައްލަﷲ ޢަލައިހި ވަސައްލަމްގެ ދިފާޢުގައި ފިޔަވަޅު އަޅަން ނުކުޅެދޭ އެއްވެސް މަގާމެއްގައި ހިނދުކޮޅަކަށްވެސް ނުހުންނަވާނެ ކަމަށް ކުރީގެ އިސްލާމިކް މިނިސްޓަރ، ޑރ. މުޙައްމަދު ޝަހީމް އަލީ ސައީދު ވިދާޅުވެއްޖެއެވެ.\nއޯގަނައިޒޭޝަން ފޯ އިސްލާމިކް ކޯޕަރޭޝަން (އޯއައިސީ) ގެ ސެކްރެޓްރީ ޖެނެރަލް ގެ އެޑްވައިޒަރގެ މަގާމުގައި ހުންނެވި ޑރ. ޝަހީމް މިހެން ވިދާޅުވީ ރާއްޖޭގެ ދާހިލީ ކަންކަމަށް އެބޭފުޅާ ފާޑު ވިދާޅުވަމުން ގެންދަވާތީ އެ މައްސަލަ ބެލުމަށް މަޖިލީހުގެ ކޮމެޓީއަށް ފޮނުވައިފައިވާތީ އެކަމަށް ރައްދު ދެއްވައި ފޭސްބުކްގައި އާއްމުކުރެއްވި ޕޯސްޓެއްގައެވެ.\nއެ ޕޯސްޓުގައި ޝަހީމް ވަނީ އޯއައިސީގެ އެޑްވައިޒަރު ކަމަށް އިސްކުރެވުނު ހިސާބުން ރާއްޖެއާއި ގުޅޭގޮތުން ދެއްކެވި ތިން ވާހަކައެއް ވެސް ފާހަކުރައްވާފައެވެ. އެއީ ދިވެހިރާއްޖޭގެ އިސްލާމީ ޔުނިވަރސިޓީ އާއި އެމްއެންޔޫއާ އެއްކޮށްލުމަށް ދެކެވުނު ވާހަކައިގައި އެއްކޮށްނުލުމަށާއި، ޓެރަރިޒަމްގެ ޤާނޫނުގެ މައްސަލަ އާއި އެމްޑީއެން އިން ދީނަށް ފުރައްސާރަކޮށް ރިޕޯޓް ނެރުނު މައްސަލައެވެ.\n"ޞަލަވާތާއި ސަލާމްލެއްވި ކީރިތި މާތް ރަސޫލާގެ މަތިވެރި ޝަޚުޞިއްޔަތަކީ އަޅުގަނޑުމެންގެ ލޮލުގެ ނޫރަށް ވުރެ އަޅުގަނޑުމެންގެ ގާތުގައި އަގުހުރި ޝަޚުޞިއްޔަތެކެވެ. ދިވެހިރާއްޖޭގައި ޒައްރެއްގެ މިންވަރުގެ ބާރެއް އަޅުގަނޑު އަތުގައި އޮތް ނަމަވެސް އެކަލޭގެފާނުގެ ދިފާޢުގައި އެކަލޭގެފާނުގެ ނަންފުޅުގެ މަތިވެރިކަމަށްޓަކައި އަޅުގަނޑަށް އެޅެން އޮތް ހުރިހާ ފިޔަވަޅެއް އިރު އަރައި އޮއްސުމުގެ ކުރިން ހެޔޮގޮތުގައި އެޅީމުހެވެ." ޑރ. ޝަހީމް ފޭސްބުކްގައި ކުރެއްވި ޕޯސްޓެއްގައި ވިދާޅުވިއެވެ.\nއެމްޑީއެން ރިޕޯޓާއި ގުޅިގެން މީގެ ކުރިން ވަރަށް ބޮޑަށް ކަންބޮޑުވުން ފާޅުކުރައްވާފައިވާ ޑރ. ޝަހީމް ވިދާޅުވި ގޮތުގައި ކީރިތި ރަސޫލާގެ ދިފާއުގައި ވިދާޅުވާ ބަސް ހުއްޓުވޭނެ އެއްވެސް އިންސާނެއް އުޑު ދަށުގައި ނުހުންނާނެ ކަމަށެވެ.\nއަދި އޭނާ ވަނީ އިސްލާމީ އެކި ކަންކަމުގައި ޢިލްމީ އަދި ޕްރޮފެޝަނަލް ވިސްނުންފުޅު ހިއްސާކުރެއްވިދާނެ ކަމުގައި ދެކެވަޑައިގަންނަވާ ކަމުގައިވެސް ވިދާޅުވެފައެވެ. ޝަހީމު އިތުރަށް ފާހަގަކުރައްވާފައިވަނީ ދުވަހަކުވެސް ރައީސަށް، އަދި ސަރުކާރުގެ ވެރިންނަށް ބަދު ބަސްފުޅެއް ރައްދުކުރައްވާފައިނުވާނެ ކަމުގައެވެ.\nރާއްޖެއިން ބޭރުގައި މިހާރު ހުންނެވި ނަމަވެސް، އަލުން އެނބުރި ރާއްޖެ ވަޑައިގަންނަވާ ހިސާބުން ފެށިގެން ޕީޕީއެމްއާ އެކު ސިޔާސީި މަސައްކަތް ފައްޓަވާނެ ކަމަށްވެސް ޝަހީމް ވިދާޅުވިއެވެ.\nއޮކްޓޯބަރ 21, 2019 18:11\nއޮކްޓޯބަރ 21, 2019 19:16\nއެ އާޒިމަށް ތަނެއްދޮރެއް އެނގޭ މީހެއްބާ؟ މީނާގެ ބަފާ " ކްއީން" ކިޔާ ގޭގެ އަންހެނަކާ އިނދެގެން އެގޭގެ ބޮޑު ބައެއް އަތްދަށުލައިގެން "އިވްނިންގ ގްލޯރީ" އޭ ކިޔާ ހޮޓާ އެތައް އަހަރެއް ވަންދެން ހިންގީ އެގޭގެ އެހެން ބެހެނިވެރިންނަށް އެއްވެސް އެއްޗެއް ނުދީ. އެކްން ބެލިއްޔާ މާތާހިރެއްނު. ލަދު ކޮބައިބާ؟\nއޮކްޓޯބަރ 21, 2019 20:33\nޝަހީމްގެ ބަސްކޮޅަށް ހިތާފުރާނައިން ތާއީދު ކުރަން. ކީރިތި ރަސޫލާ އަށްވުރެ ލޮބުވެތި އެއްވެސް އެއްޗެއް އަދި ކަމެއްވެސް މިދުނިޔޭގައި ނުވޭ. ޝަހީމް ތިގޮތުގައި ސާބިތު ކުރަށްވާށި. އާމީން.\nއޮކްޓޯބަރ 21, 2019 20:50\nމި އަލީ އާޒިމެއްގެ ބލވެރިކަން މިހާރު ބޮޑުވެއްޖެ. ކަލޭމެން ރާބޯން ޖުވާ ކުޅެން ބޭނުމިއްޔާ ތިޔަކިޔާ އަނެއް ގައުމިއްޔަތު އޮތް ތަންތަނަށްދޭ. ކޮންމެހެން މި އިސްލާމީ ގައުމުގެ އަހަރެމެންނަށް ބލބޮޑުކުރާކަށް ތިބޭނެ ކަމެއް ނެތް. ޕާޓީގެ ބޮޑުން ރުއްސަންވެސް ރަސޫލާ (ޞައްލަﷲ ޢަލައިހި ވަސައްލަމް) އަށް ފުރައްސާރަކުރަން މިތަނުގަ އުޅޭނެ ކަމެއް ނެތް. އެކަމަށް ފުރުސަތެއް ނުދެވޭނެ. ކަލޭމެން ތީ މުސްލިމުން ނޫނަސް އަހަރެމެން، ރާއްޖޭގެ %95 އަކީ މުސްލިމުން. އެހެންވީމާ މިތަނުގެ ކަލޭމެންގެ ގޮތް ފަތުރަން ނޫޅޭތި. ނަތީޖާ ރަނގަޅެއް ނުވާނެ.\nއޮކްޓޯބަރ 21, 2019 21:00\nކާކުކުތައުޅޭނީ ކަލެއަށް މަގާމެެއްދޭން\nއޮކްޓޯބަރ 22, 2019 10:02\nއިންޝާ ﷲ!! ޝަހީމް މަތިވެރި ކުރައްވާނެ!!! ޓަޓާސް ޓަސް..\nތިޔަގޮތުގަ ހުންނެވިހާދުވަހަކު އަޅުގަނޑު ޝަހީމް އަށް ތާއިދު ކުރާނަން!\nލާދީނީސަފަށް އެެެއްވެސް އިލްމު ވެރިޔެއް ނޭރުމަށް އެދެން!\nދީންދިފާޢު ކުރެއްވުމަކީ އަމާނާތެއް އެޔަށް ހަރާންކޯރުވުމަކީ އިލްމުވެރިން ކުރަންވާނެ ކަމެއްނޫން!\nހެވާނުބާ އެގިތިބެ ފުރަގަސްދީފިމީހާ ނަރަކަ ނޫން ތަނެއް ނުލިބޭނެ!\nއޮކްޓޯބަރ 21, 2019 21:35\nކީރިތިރަޝޫ ލާގެ މަތިވެރި ކުރެއްވިﷲ ސުބުޙާނަޙޫ ހުސްތާހިރުވަންތަކަމާއި މާތްނަބިޔާގެ ހައްގުގައި ހަށިގަޑާފުރާނައިން ގުރުބާންވާން ހުރިހާމުސް ލިމުން ވެސްޖެހޭނީ ތައްޔާރަތިބެން\nމީ ހަގީގީ އިލްވެރިންނަކީ\nއޮކްޓޯބަރ 22, 2019 08:48\nރަސޫލާގެ ދިފާއުގަ އަހަރެމެން ވެސް ނުކުންނާނަން މިސަރުކާރާ ދެކޮޅަށް..އެކަމަކު ކަލޭ ނައިބުރައީސްކަމަށް ކެމްޕޭނުކުރި އިރު ދީނީ ސުވާލު ތަކަށް ޓީވީއަށް އަރާ ދިންޖަވާބުތަކުން އެނގޭ ތީ ދީނަށް ވުރެ ބޮޑަށް މަގާމަށް ލޯބިކުރާ ކަން..\nއޮކްޓޯބަރ 22, 2019 09:59\nއޮކްޓޯބަރ 22, 2019 10:17\nކޮއްމެ ވެރިކަމަކަށް ޢަޤީދާ ޢާއި ކުލަ ބަދުވާ ޝޭޙުން؟\nބޭކަރު ވާހަކައިން މީހުން ހަލަން ނޫޅޭ!


ނޭނގި ހިތޭ ގެންދެވީމަ ލޯބިން (އެކާވީސްވަނަ ބައި) – Dhen.mv\nފާތިމަތު މާސާ ސައީދު May 8, 2021 - 12:26 am\n" އޯހް... ދިވެއްސެއް ދޯ... އަހަރެން ހީކުރީ ބޭރު ޤައުމެއްގެ މީހެއްކަމަށް... ބައި ދި ވޭ.... އައިމް ކިޔާން......"......... އިޝާންއާ ސަލާމްކޮށްލަމުން ކިޔާން އޭނާގެ ނަން ބުނެލިއެވެ.\n"އައިމް އިޝާން......".......... އިޝާން އޭނާގެ ނަން ބުނެލުމުން ކިޔާންގެ މޫނު މައްޗަށް ތަފާތު ކުލައެއް ވެރިވެގެން ދިޔައެވެ.\nއެވަގުތު ކިޔާންގެ ހިތަށް ވެރިވެގެން ދިޔައީ ކައިރާ އޭނާއަށް ކިޔައިދިން ވާހަކައެކެވެ.\n" ކެންއަށް އެނގޭތަ އަސްލު ކައިއަށް މި ނަން ދެވުނީ ކައިގެ ބައްޕަ ބޭނުންވީމަ... ބައްޕަ ބޭނުންވީ އަންހެން ކުއްޖެއްނަމަ ކައިރާ... ފިރިހެން ކުއްޖެއް ނަމަ އިޝާން... އެހެންވެ މަންމަ ބައްޕަގެ ހަނދާނުގަ ކައިއަށް މިނަން ކީ.........." އެ ހަނދާނާއެކު ކިޔާންގެ ސިކުނޑި ހަލަބޮލި ވެގެން ދިޔައެވެ.\nނަމަވެސް މިއީ އަދި ކައިރާއާ އެއްބަފާ ކުއްޖެއްކަން ޤަބޫލުކުރަން ކިޔާންއަށް ދަތިވިއެވެ. ލޯ ކުރިމަތިން ފެންނަން ހުރި ސޫރައާއި ކައިރާއާ ވައްތަރުވުން އިއްތިފާޤަކަށް ވެދާނެބާއެވެ؟ މި ޒުވާނާގެ ނަން އިޝާންއަށް ވުމަކީ ވެސް ހަމަ އިއްތިފާޤެއް ބާއެވެ؟.... ކިޔާންއަށް އިސްތަށިގަނޑުގައި އަތް ހިންގާލެވުނީ ސިކުނޑިއަށް ލުޔެއް ލިބޭތޯއެވެ.\n" ބްރޯ... އޯކޭތަ؟........" ކިޔާންއަށް ވަމުން ދިޔަ ގޮތް ފެނުމުން އިޝާން ކަންބޮޑުވެފައި އަހައިލިއެވެ.\n" ހަހަ ... އާނ.. ރަނގަޅު..... އެއްޗެއް ހަނދާންވީ ކުއްލިއަކަށް...... ސުވާލެއް ކޮއްލަންތަ؟........" ޖެހިލުންވެފައި ހުރެވެސް އިޝާންގެ ފުރިހަމަ ނަން އޮޅުންފިލުވަން ކިޔާން ބޭނުންވިއެވެ. އިޝާން މަޑުމަޑުން ބޯ ޖަހާލި ނަމަވެސް އެ ހިތުގައި ކިޔާންއާ މެދު ކޮންމެވެސް ވަރަކަށް ޝައްކު އުފެދިގެން ދިޔައެވެ.\n" އިޝާންގެ ފުރިހަމަ ނަމަކީ ކޮބާ؟.... މިހެން މި އެހީ އަހަރެންގެ ކުޑަ އިރުގެ ރައްޓެއްސެއް ވެސް އުޅޭނެ އިޝާން ކިޔާ.. އެކަމަކު މިހާރު ވަރަށް ދުވަސްވެއްޖެ ގެއްލިގެން އުޅޭތާ.... ހިތަށް އެރީ....." ކިޔާން އަށް ވާހަކަ ގެންދެވުނީ އެހިސާބަށެވެ. އިޝާން އޭނާގެ ފުރިހަމަ ނަން ބުނެލުމާއެކު ކިޔާންގެ ވާހަކަ ހުއްޓިގެން ދިޔައެވެ.\n" އިޝާން އަހުމަދު...."..... ކިޔާން މަޑުމަޑުން އެ ނަން ކިޔައިލިިއިރު އެ މޫނުން ފެނިގެން ދިޔައީ މާޔޫސްކަމެވެ. ކައިރާގެ ބައްޕަގެ ނަމާއި އިޝާންގެ ބައްޕަގެ ނަން ތަފާތުވުމުން އެއީ ކައިރާއާ ގުޅުން ހުރި ކުއްޖެއް ނޫންކަން ކިޔާން އޭނާގެ ހިތަށް ވިސްނައިދިނިވެ.\nއިރުކޮޅަކަށް ވާހަކަ ދައްކަން ހުރެފައި ކިޔާން ދިޔުމުން އިޝާން އޭނާއަށް ބަލަހައްޓައިގެން ހުރީ ތަފާތު ނަޒަރަކުންނެވެ. އޭނާ ފުރިހަމަނަން ނުބުނީ ގަސްތުގައެވެ. ކިޔާންއަށް އިތުބާރުކުރަން އިޝާންއަށް އުނދަގޫވީއެވެ.\nއެލީޝާއަށް ހޭލެވުނީ ގަޑިން އަށްގަޑިބައި ވެސް ވި ފަހުންނެވެ. ރޭގައި ލަހުން ނިދުމުގެ ސަބަބުން އޭނާގެ ބޮލުގައި ކުޑަ ރިހުމެއް އުފެދިފައި ހުއްޓެވެ.\nއެލީޝާ ބޯ ހިއްލާލަމުން ކައިރާ އޮތްތޯ ބަލައިލިއެވެ. ނަމަވެސް އޭނާއަށް ފުއްމައިގެން ތެދުވެވުނީ ކައިރާ ނެތުމުންނެވެ. އެނދުން ތެދުވެ ދޮރާ ދިމާލަށް ހިނގައިގަތްތަނުން އެލީޝާގެ ލޮލުގައި އަޅައިގަތީ މުސައްލަމަތީގައި ނިދާފައި އޮތް ކައިރާއެވެ.\nކައިރާ ފެނުމުން އެ ހިތަށް ހަމަޖެހުމެއް ލިބުނު ނަމަވެސް އޭނާ އޮތްގޮތް ފެނުމުން އެލިޝާގެ މޫނުން ހިތާމަވެރިކަން ފެންނަން ފެށިއެވެ. ކައިރާގެ ގާތުގައި އިށީންނަމުން އެލީޝާ މަޑުން ކައިރާއަށް ގޮވާލިއެވެ. ދެތިން ފަހަރު ގޮވާލާއިރަށް ކައިރާ ސިހިފައި ތެދުވީ ބިރެއް ފެނިގެން މީހަކު ތެދުވާހެންނެވެ.\nއާޝިޔާގެ ވަކިވުމަށް ފަހު ކައިރާއަށް ވަނީ ނަފްސާނީ ގޮތުން ނުހަނު އަސަރުކޮށްފައެވެ. މި ވޭތުވެދިޔަ ކުޑަ ވަގުތު ކޮޅުގެ ތެރޭގައި ވެސް އަބަދުވެސް ކައިރާ ސިހިފައި ހުންނަކަން އެލީޝާއަށް ފާހަގަވެގެން ދިޔައެވެ.\n" ކައި ދޭ ފެންވަރައިގެން އަންނަން.... އެލީ މަޑުކުރާނަން ކައި ނިމުނީމަ ފެންވަރަން...."........ އެލީޝާ އެހާ ރިތިކޮށް ބުނުމުން ކައިރާ ވެސް އިތުރު އެއްޗެއް ނުބުނެ ތުވާލި ހިފައިގެން ފާހާނާއަށް ވަނެވެ.\nއެލީޝާ އާއި ކައިރާއަށް ކޮޓަރިން ނުމުމެވުނުއިރު ދިހައެއް ޖަހަން ކައިރިވަނީއެވެ. އޭރު މެހެރް އެ ދެކުދިންގެ އިންތިޒާރުގައި ސައި ތައްޔާރުކޮށްގެން ކާމޭޒު ދޮށުގައި އިނެވެ.\n" އަވަހަށް އާދޭ ... ރޮއްޓާ ފަތްމަސްހުނި ހެދީ މިއަދު....."..... އެލީޝާ އާއި ކައިރާ ފެނުމުން މެހެރް ތަށިތައް ކައިރި ކޮށްދެމުން ބުނެލިއެވެ.\n" ވަރަށް މީރު... ދޯ ކައި.......".... ހޭލިއިރުއްސުރެ ވެސް ކައިރާ އަނގައިން ނުބުނެ އިނުމުން އެލީޝާ ކައިރާއާއި މުޚާތަބުކޮށް ބުނީ ކައިރާ ވާހަކަ ދައްކާތޯއެވެ. ނަމަވެސް ކައިރާ ހަމައެކަނި ބޯޖަހައިލީއެވެ. އިސް ޖަހައިގެން އިނދެ ކަމުން ދިޔައިރު ކާއެތިކޮޅު ވެސް ދިރުވުންވީ ކައިރާއަށް އުނދަގޫ ކަމަކަށެވެ.\nނުހަނު ހިތްވަރުކޮށްގެން އިން ނަމަވެސް ކައިރާގެ ދެލޯ ފެންކަޅިވެގެން ދިޔައެވެ. ރޮވިދާނެހެން ހީވުމުން ކައިރާ ތެދުވެ ހަލުވި ފިޔަވަޅު ތަކެއްގައި ގޮސް ކޮޓަރިއަށް ވަނެވެ.\n" އެލީ... މަޑުކުރޭ.... އެ މަންޖެއަށް ވެސް ވަގުތުކޮޅެއް ދީ.........." ..... ކައިރާގެ ފަހަތުން އެލީޝާ ދާން އުޅުމުން މެހެރް އޭނާ ހުއްޓުވިއެވެ.\n" މަންމާ... އެލީ ވަރަށް ދެރަވޭ ކައި އުޅޭ ގޮތުން.... ނަފްސާނީގޮތުން ވަރަށް އަސަރުކޮށްފަ އެ ހުރީ... "..... އެލީޝާ މަޑުމަޑުން މެހެރް ގާތުގައި ބުނެލިއެވެ.\nކޮޓަރިއަށް ވަތް ގޮތަށް ކައިރާ އެނދުގައި އޮށޯވެލިއެވެ. ކައިރީގައި އޮތް ބާލީހުގައި ބައްދާލަމުން އޭނާ ދެލޯ މަރާލީ ސިކުނޑިއަށް ލުޔެއް ލިބޭތޯއެވެ. އެއްވެސް ކަމެއް ކުރާ ހިތެއް ނެތެވެ. ކާން ވެސް ބޭނުމެވެ. އެކަމަކު ކެއުން ވެސް ވީ ކައިރާއަށް ދަތި ކަމަކަށެވެ. އަބަދު ރޮއެ ހިތާމަ ކުރުމުގެ ސަބަބުން އެ މޫނުގެ ތާޒާކަން ވެސް ވަނީ ގެއްލިފައެވެ. ލޯ ކައިރި ކަޅުވެފައި ހުރި އިރު ތުންފަތް ވެސް ވަނީ ހިކިފައެވެ. އެ ބުޅި އިސްތަށިގަނޑު ވެސް އެއްވެސް ތަރުތީބެއްނެތި ދޫކޮށްލެވިފައި އޮތުމުން ވެސް އޭނާއަށް އުނދަގުލެއް ނުވާ ކަހަލައެވެ.\nރޮއެރޮއެ އެ ލޮލުން ކަރުނަ ހުސްވެފައިވާ ކަހަލައެވެ. އެއްވެސް ހަރަކާތެއްނެތި އެ އޮތްގޮތަކަށް އޮތް އިރު ކައިރާގެ މޫނުން ވެސް އެއްވެސް ތަފާތު ކުލަވަރެއް ނުފެނެއެވެ.\nގެއަށް ދިޔުމަށް ފަހު ފެންވަރައިގެން ކިޔާން ޒެވިޔަންއަށް ގުޅާލިއެވެ.\n" ޒެވް... ކޮންތާކު.... މިއަދު އެބަ ޖެހޭ ކޮންމެ ގޮތެއް ހަދާފަވެސް މިކަންތައް ކޮންމެވެސް އެއް ކޮޅެއްގަ ޖައްސަން.... މިހާރު ވެސް މާ ލަސްވެއްޖެ.........." .... ކިޔާން ފޯނު ހިފައިގެން ދެ ފަރާތަށް ހިނގަމުން ދިޔަ އިރު އެއް އަތް އޮތީ ފުރަގަހަށް ލެވިފައެވެ.\nއެ ވަގުތު ކޮޓަރީގެ ދޮރުގައި ޓަކި ޖަހަން ފެށި އަޑު އިވުނެވެ. ކިޔާން ފޯނު ކުރުކޮށްލުމަށް ފަހު ދޮރު ހުޅުވައިލީ އެއީ ކާކުކަން އެނގިހުރެއެވެ.\n" ކިޔާން... ރޫމް ހުންނާނެ ރެޑީ ކޮށްފަ.... މިއޮތީ ތަޅުދަނޑި.... ޑަބަލް ކީ އެއް ނޯންނާނެ އެއްވެސް މީހެއް އަތުގަ....." މޭރީ އަތުގައި ޑަބަލް ތަޅުދަނޑި ކިޔާން އަތަށް ލައިދިނެވެ.\n" ތޭންކްސް މޭރީ... ދެން އަހަރެން ބުނި ގޮތަށް ދޭ ބައްޕަ ކައިރިއަށް.... މޭކް ޝުއާރ ދެޓް ނޯ ވަން އެންޓަރސް ދެޓް ރޫމް.... " .... ކިޔާން އެދުނު ގޮތަށް މޭރީ އަވަސް ފިޔަވަޅު ތަކެއްގައި ނުކުމެގެން ދިޔައީ އަޒީޒްގެ އެޕާރޓްމެންޓަށެވެ.\nޒެވިޔަން އައުމާއެކު ކިޔާންއާ ދެމީހުން މިސްރާބު ޖެހީ ސީސީޓީވީ ރޫމާ ދިމާލަށެވެ. ކުޑަކޮށް ހުރި އެ ކޮޓަރީގެ ކޮންމެ ދިމާލަކަށް ބެލި ކަމުގައި ވިޔަސް އެ ބޮޑު ގޭތެރޭގެ ހުރިހާ ދިމާލެއް ފެންނަމުން ދިޔައެވެ.\n" ކޮބާ ޔައި... ބުނިދޯ އަންނާނަމޭ އިރުކޮޅަކުން .....".... ކިޔާން ޒެވިޔަންއާ ސުވާލު ކޮށްލީ ޔައިޝް ލަސްވާތިއެވެ. ޔައިޝް އަކީ އެމީހުންނަށް ވުރެ އުމުރުން ދޮށިވި ނަމަވެސް ޒެވިޔަންއާއި ކިޔާންގެ ވެސް ވަރަށް ގާތް އެކުވެރިއެވެ. އައި.ޓީގެ ދާއިރާއިން ތަޢުލީމް ހާސިލްކުރުމުގެ އިތުރުން އެ ދާއިރާގައި ގިނަ ދުވަސްތައް ހޭދަ ކުރެވިފައި ހުރުމުން ކިޔާން ކުރަން ބޭނުންވާ ކަންތައް ކުރުމަށް ޔައީޝްގެ އެހީއަށް ކިޔާން އެދުނީ އެއީ އެކަމަށް އެންމެ ޤާބިލް މީހާކަން ކިޔާންއާއި ޒެވިޔަންއަށް ވެސް ޤަބޫލު ކުރެވޭތީއެވެ. އަދި ޔައިޝްއަކީ އިތުބާރުހިފޭ ގާތް ރައްޓެއްސަކަށް ވީތީއެވެ.\n" ޔައި މިހާރު ތިރީގަ... ދެންމެ މެސެޖް އެ ކުރީ... އެބަ އަންނަން ގޮވައިގެން....."....... ޒެވިޔަން ތިރިއަށް ދިއުމުން ކިޔާން ފޯނު ނަގައި އެލީޝާއަށް ގުޅާލީ ކައިރާގެ ހާލަތު އޮޅުން ފިލުވުމަށެވެ.\nނަމަވެސް އެލީޝާ ފޯނު ނުނެގުމުން ކިޔާން ކައިރާއަށް ވެސް ގުޅައިލިއެވެ. ކައިރާގެ ފޯނު ނިއްވާފައިވާ ކަމަށް ބުނުމުން ކިޔާން ނިންމީ އިރުކޮޅަކުން އެ ގެއަށް ދިޔުމަށެވެ.\nޔައިޝް އައުމާއެކު މަސައްކަތް ފެށިގެން ދިޔައެވެ. ރޭގައި އޭޝް ކިޔައިދިން ވާހަކަތަކުން ކިޔާންއަށް ހެކި ހޯދަން މަޖުބޫރެވެ. އެ ނޫންގޮތަކަށް އޭނާއަށް ކުށްވެރިންނަށް ހައްޤު އަދަބެއް ނުދެވޭނެއެވެ. އަޒީޒަށް އިންސާފު ހޯދައެއް ނުދެވޭނެއެވެ.\nގަޑި އިރުތަކެއްގެ ބުރަ މަސައްކަތަކަށް ފަހު ޔައިޝް ކުރިން ދުވަހު ގެއްލުނު ސީސީޓިވީ ފުޓޭޖްތައް ހޯދައިދިނެވެ. ކިޔާންގެ ހިތް އަވަސްވަމުން ދިޔަ ނަމަވެސް ލިބެމުން ދިޔަ ކުރިއެރުމުގެ ސަބަބުން ހިތްހަމަޖެހުން ލިބުނެވެ.\n" ކެން ރެޑީތަ ؟......"..... ޔައިޝް ދިޔުމުން ދޮރު ތަޅުލުމަށްފަހު ޒެވިޔަން ކިޔާންއާ ސުވާލުކޮށްލިއެވެ. ކިޔާން މަޑުމަޑުން ބޯ ޖަހާލުމުން ޒެވިޔަން އެ ފުޓޭޖްތައް އަޅުވާލިއެވެ.\nފުޓޭޖްތަކުން ފެންނަމުން ދިޔަ މަންޒަރުތަކުން ކިޔާންގެ ނިތަށް ކުދި ރޫތަކެއް ޖަވާމަވުން ދިޔައެވެ.\nފުރަތަމަ ފުޓޭޖްގައި ލިފްޓަށް އެރި މީހާގެ ފަހަތުން މޭރީ ވެސް އަރާތަން ފެނެއެވެ. އެ މީހާގެ މޫނު ފޮރުވިފައި ހުރި އިރު ދެން ފެނުނީ އިރުކޮޅަކުން މޭރީ ލިފްޓުން ކޮއްޕާލާތަނެވެ.\nދެވަނަ ފުޓޭޖްގައި ފެންނަނީ އަޒީޒްގެ އެޕާރޓްމެންޓެވެ. އެޕާރޓްމެންޓްގެ ދޮރު ހުޅުވައިލުމަށް ފަހު އެ މީހާ ވަދެ މޫނު މަތީގައި އަޅައިފައި އޮތް ފޮތިގަނޑު ނަގައިލިއެވެ. ފުދޭވަރަކަށް ނުސާފުކޮށް ހުރުމުން ކިޔާންއަށް އެއީ ކާކުކަން ވަކި ކުރަން އުނދަގޫވިއެވެ.\nކިޔާން އެމީހާގެ މޫނު ފެންނަވަރަށް ޒޫމް ކޮށްލިއެވެ. އެވަގުތު އޭނާގެ ދެލޯ ބޮޑުވެގެން ދިޔައިރު މުޅި މީހާ ތުރުތުރު އަޅައިގެން ދިޔައެވެ. ކިޔާންގެ އަތް މުއްކެވިގެން ދިޔައީ ދެން ފެނުނު މަންޒަރުންނެވެ. އަޒީޒް އާއި ކައިރި ވުމަށް ފަހު އޭނާ އަޒީޒްގެ މާސްކު ނައްޓާލިއެވެ. އަދި ކައިރީގައި އޮތް ބާލިސް ނަގައި އަޒީޒްގެ މޫނުގައި އެޅިއެވެ.\n" އަހަރެން އަތުން މިފަހަރު އޭނަ މަރުވާނެ........".......... އިތުރަށް ބަލަން ކެތް ނުކުރެވުމުން ކިޔާން ކުއްލިއަކަށް ގޮނޑިން ތެދުވިއެވެ. އޭނާ ތެދުވިލެއް ބާރުކަމުން ގޮނޑި ވެސް ފަހަތަށް ވެއްޓުނެވެ. އެ ކުޑަ ހަރަކާތުން ވެސް ކިޔާން ރުޅި އައިސްފައި ހުރި މިންވަރު ޒެވިޔަންއަށް އަންދާޒާ ކޮށްލެވުނެވެ.\n" ކެން.... ރުޅި މަޑުކުރޭ.... ނޫނީ މިކަމެއް ނުވާނެ..." ޒެވިޔަން ބެލީ ކިޔާން ހުއްޓުވޭތޯއެވެ.\n" ޒެވިޔަން އަކަށް ނޭނގޭނެ... މިހާރު ދެން އަހަރެން މަޑެއް ނުކުރާނަން... އޭނަގެ ފަހު ދުވަސް މިއީ......".... ކިޔާން ކޮޓާރީގެ ދޮރު ހުޅުވާލުމަށް ފަހު ނުކުމެގެން ދިޔައިރު ޒެވިޔަން ހުރީ ހަދާނެގޮތް ހުސްވެފައެވެ. އޭނާއަށް ވެސް މިއަދު ކިޔާން ހުއްޓުވޭކަށް ނެތެވެ.\nއެ ނުލަފާ އިންސާނުން އަޒީޒަށް ހެދި ގޮތް ޒެވިޔަންއަށް ވެސް ފެނިއްޖެއެވެ. އަމިއްލަ ބައްޕައަށް އެފަދަ ގޮތެއް ވެއްޖެނަމަ އޭނާއަށް ވެސް ކެތް ނުކުރެވޭނެކަން ޔަޤީނެވެ. ނަމަވެސް އެ އަނިޔާވެރިޔާ ކިޔާންގެ އަތުން ނިމޭކަށް ޒެވިޔަންއަށް ދޫކޮށްލެވޭކަށް ނެތެވެ. ޒެވިޔަން ކުޑަކޮށް ވެސް ލަސްވެއްޖެނަމަ ކިޔާންގެ އަތުން ފުރާނައެއް ނެތިދާނެކަން ޒެވިޔަންއަށް ޔަޤީނެވެ.\nއޭނާގެ ސިކުނޑި ކެނޑިނޭޅި ދެމުން ދިޔަ އިންޒާރުތަކާ އެކު ޒެވިޔަން ވެސް އަވަސް ފިޔަވަޅުތަކެއްގައި ކޮޓައިން ނުކުންނަށް ހިނގައިގަތެވެ. ނަމަވެސް ދޮރު ހުރީ ތަޅު ލެވިފައެވެ. ނޫނީ ކިޔާން ތަޅުލީއެވެ.\nކިޔާންއަށް ގޮވަމުން ޒެވިޔަން ބާރަށް ދޮރުގައި ތަޅަން ފެށިއެވެ. ނަމަވެސް އޭނާގެ ހަރަކާތްތަކަށް ހުއްޓުމެއް އައީ ބޭރުން އިވުނު ގަދަފަދަ އަޑުފަތްގަނޑާއެކު ގައެވެ. އެއާ އެކު ކިޔާންގެ އަޑާއެކުވެގެން އެހެން އަޑެއް ވެސް ގޭތެރޭގައި ގުގުމައިގެން ދިޔައެވެ.


Anhenunge Dhuvas Kulagadha Gothehgai Faahaga Kuramun Gendhaa Iru, Syria Ge Muslimu Anehunge Haalu Ngeythoa Eve! - Vaguthu\nއަންހެނުންގެ ދުވަސް ކުލަގަދަކޮށް ފާހަގަ ކުރަމުންދާއިރު، ސީރިއާގެ މުސްލިމު އަންހެނުންގެ ހާލު އެނގޭ ތޯއެވެ!\nމިއަދަކީ ދުނިޔޭގައި ފާހަގަ ކުރާ ބައިނަލްއަޤުވާމީ އަންހެނުންގެ ދުވަހެވެ. މިދުވަސް ދުނިޔޭގެ އެކި ކަންކޮޅުތަކުގައި ފާހަގަކުރަމުން ގެންދާއިރު އަޅުގަނޑުމެންގެ ރާއްޖޭގައިވެސް މިދުވަސް މިދަނީ ކުލަގަދަ ގޮތެއްގައި ފާހަގަ ކުރަމުންނެވެ. މިދުވަސް ހާއްސަވަނީ އަންހެނުން ކޮށްދޭ ކަންކަމުގެ އަގުވަޒަންކޮށް އެބައިމީހުންނަށް ޝުކުރުވެރިވުމަށެވެ. އަދި އަންހެނުންނަށް ކުރާ އަނިޔާ ހުއްޓުވުމަކީ މިދުވަސް ފާހަގަކުރުމުގެ މަގުސަދުތަކުގެ ތެރެއިން މަގުސަދެކެވެ. ނަމަވެސް ހިތާމަޔާއި އެކު ބުނެލަން އޮތީ ދުނިޔޭގެ ބައެއް ހިސާބުތަކުގައި މިހާރުވެސް އެތަކެއް ސަތޭކަ އަންހެނުންނެއް ބިކަވެ ހާލުގައި ޖެހިފައިވާ ވާހަކައެވެ.\nއާދެ، އެއީ ސީރިއާ އާއި ޕަލަސްތީނާއި މިޔަންމާއާއި އަދި އެނޫންވެސް ބައެއް މުސްލިމުން ގިނަ އަދަދަކަށް ދިރިއުޅޭ ގައުމުތަކުގައި ދިރިއުޅޭ އަންހެނުންނެވެ. އެއީވެސް ހަމަ އަޅުގަނޑުމެން ފަދައިން އިންސާނުންނެވެ. މިއަދު ދުނިޔޭގެ ފެންވަރުގައި އަންހެނުންގެ ދުވަސް ފާހަގަކުރަމުން ގެންދާއިރު މިދުވަސް އެ އަންހެނުންނަށްވެސް ރައްދުވެއެވެ.. އެ ގައުމުތަކުގައި ދިރިއުޅޭ ގިނަ މުސްލިމު އަންހެނުން މިދުވަސް ފާހަގަ ކުރީ ކުލަގަދަ ހަފްލާއަކުން ނޫނެވެ. މަތިން ވޭހޭ ވާރޭ ފަދަ ބޮންތަކުންނެވެ. އަނިޔާއާއި ވޭނުންނެވެ. އެފަދަ އަންހެނުންގެ އިހްސާސްތަށް ނިކަން ތަސައްވަރުކޮށްލަބަލާށެވެ.\nއެފަދަ އަންހެނުން ، ހާއެްސަކޮށް ސީރިއާގައި ދިރިއުޅޭ މުސްލިމު އަންހެނުންނާއި ކުޑަކުދިންގެ ހާލަތާއި މެދު ނިކަން ވިސްނާލަބަލާށެވެ. ނިދިން ހޭލެވެނީ ބޮމުގެ އަޑަށެވެ. މުޅި ދުވަސް ހޭދަވަނީ ދުޝްމަނުންގެ ހަމަލާއިން ރެކުމަށެވެ. ގެދޮރު އެވަނީ ސުންނާފަތިވެފައެވެ. އެތަކެއް އަންހެނުން އެވަނީ ރޭޕްކޮށް މަރާލެވިފައެވެ. ކުޑަކުދިން އެވަނީ އަނިޔާވެރިކަމާއި އެކު މަރާލެވިފައެވެ. އިހްސާސްވޭތޯއެވެ؟ އެއީ ވަލުޖަނަވާރެއް ނޫނެވެ. ނޫނީ ކުޅޭ ކުޅޭ "ޓޯއީ" އެއް ނޫނެވެ. ހަމަ އިންސާނުންނެވެ.\nމިއަދު އަންހެނުންގެ ދުވަސް ފާހަގަ ކުރާއިރު އެފަދަ ގައުމުތަކުގައި އަނިޔާ ތަހައްމަލް ކުރަމުން ގެންދާ އަންހެނުންނަށް އެހީތެރިކަމުގެ އަތެއް ފޮރުކޮށްދިނުމަށް ގޮވާލުން މާ އައުލާކަން ބޮޑެވެ. މިއަދު މަޖާކޮށް މީރު އެއްޗެހި ކައި އުޅޭ އިރު އެފަދަ އަންހެނުން ތިބީ ހުސް ބަނޑާކަން ހަދާން ކުރާށެވެ. ކަރު ހިއްކައިގަނެގެން ގޮސް ކަރުން ލޭ އަންނަވަރުވާ އިރުވެސް ފެންފޮދެއް ނުލިބި ތިބި ކިތަށް އަންެހެނުންނެއް އެގައުމުތަކުގައި އުޅޭނެ ހެއްޔެވެ؟ އަދި ބަނޑުގައިވާ ދަރިއަށް ކާނާއެއް ނުދެވި އުޅޭ ކިތަށް މައިން އެގައުމުތަކުގައި އުޅޭނެތޯއެވެ؟ ހަމަޔަޤީނުންވެސް އެއީ ގިނަ އަދަދެދެވެ. 100 ކައިން ގުނާލެވޭނެއެވެ.\nކަން މިހެން ހުރުމުން މިއަދު ހެވިފައި އަންހެނުންގެ ދުވަސް ފާހަގަ ކުރަމުން ގެންދާއިރު އަންހެނުންނަށް ކުރާ އަނިޔާއާއި ދެކޮޅަށް އެންމެން ތެދުވަން އެބަޖެހެއެވެ. އެއްވެސް އަންހެނަކީ ނިކަމެއްޗެއް ނޫނެވެ. އަދި އެއްވެސް އަންހެނަކަށް ހައްގަކާ ނުލާ އަނިޔާވެރިވުމެއް ނެތެވެ. މިއީ އެއްބަޔެކެވެ. އެއް އުންމަތެކެވެ. އަޅުގަނޑުމެންގެ ތެރެއިން ބައެއް ކަރުނަ އަޅާ އަޑު އަހަން ނުތިބެ އެހީތެރިކަމުގެ އަތެއް ފޯރުކޮށްދެމާތޯއެވެ.


Jabir Ge Yacht Hulhumale' Nerumahchah Urijje - Vaguthu\nރައްޔިތުންގެ މަޖިލިހުގެ ކާށިދޫ ދާއިރާގެ މެމްބަރު އަބްދުﷲ ޖާބިރުގެ ޔޮޓް ހުޅުމާލެ ނެރުމައްޗަށް މިއަދު އުރިއްޖެއެވެ.\nމަންޒަރު ދުށް މީހަކު "ވަގުތަށް" ބުނި ގޮތުގައި ޖާބިރުގެ ޔޮޓް ހުޅުމާލެ ނެރުމައްޗަށް އުރިފައި ވަނީ ރޭ ދަންވަރުގެ ވަގުތެއްގައެވެ. އެ ޔޮޓުގައި ދިވެހި ރައްޔިތުންގެ ޕާޓީ (ޑީއާރުޕީ) ގެ ލީޑަރު ކަން ކުރައްވާ ޖާބިރު ވެސް އިންނެވި ކަމަށް އޭނާ ބުންޏެވެ.\nނަމަވެސް މިކަމާ ގުޅިގެން ޖާބިރުގެ ބަހެއް ހޯދަން ގުޅާލުމުން ފޯނެއް ނުނަންގަވައެވެ.\nދިގުމިނުގައި ފަސް ދޮޅަހަކަށް ފޫޓު ހުންނަ މި ޔޮޓް ހުޅުމާލޭ ނެރުގެ ކަނާއަތް ފަރާތަށް އުރިފައިވާ އިރު އެ ޔޮޓުން ދަތުރު ކުރި އެއްވެސް މީހަކަށް ގެއްލުމެއް ލިބިފައެއް ނުވެއެވެ. އެ ޔޮޓް ހުޅުމާލޭ ފަޅަށް ވަންނަން ދިޔައީ ތިލަފުށީގައި މަރާމާތު ކުރުމަށް ފަހުއެވެ.\nމި ހާދިސާއާ ގުޅިގެން އެމްއެންޑީއެފްގެ ބަހެއް ވެސް އަދި ނުލިބެއެވެ.\nޖުލައި 29, 2021 12:53\nޖުލައި 29, 2021 13:23\nއެ އެއްޗެ ހޯދި ގޮތަކަށް އެ ދާނީ ވެސް\nޖުލައި 29, 2021 12:57\nޖުލައި 29, 2021 13:15\nއެބުނާހެން ތިއީ ޔޮޓެއްތަ ނޫނީ ބާ ލޯންޗުގަޑެއްތަ؟\nޖުލައި 29, 2021 13:03\nއަނެއްކާ އަނެއް އިންސުއަރެންސް ލާރިގަޑެއް ކާލަންވެގެން ޗަރުކޭހެއް ޖެއްސީ،.\nޖުލައި 29, 2021 13:14\nތި މަންޒަރު ދުއްމީހާ ހުރީ ރޭދުވާ ވަކިނުވާ ހާލަތުގައި ކަމަށްވާނީ\nޖުލައި 29, 2021 13:17\nބޮައެގެން ގޮސް ވާނުވާގަ ނެރުމައްޗަށް އަރުވާލީ ކަންނޭނގެ ދުއްވަން އިންމީ ހާ އަށްވެސް ނެރުފާކަށްޓެއް\nބައްތި އެއް ވަތްކެއް ނުވޭ ސާބަސް\nޖުލައި 29, 2021 13:49\nޖާބިރު އެއްޗެއްވިއްޔާ ކޮންމެވެސް ނެރެއް މައްޗަށް، ފަރެއް މައްޗަށް ނޫނީ ގިރިޔަކަށް އުރިފައި އަބަދުވެސް އޮންނާނީ. އެއީ ޖާބިރަކީވެސް ހޮނޑައިދުވަށް އުރުނު މީހެއް!\nޖުލައި 29, 2021 13:59\nޖުލައި 29, 2021 14:05\n....... : ..........\nޖާބިރު: ދެން މީގެފަހުން މަށާ ވާހަކަ ނުދައްކާތި!\nޖުލައި 29, 2021 14:14\nޔޮޓްގަ އެވަގުތު އިނީ ޖާބިރު އެކަނި، ދުއްވަން އިނީވެސް ޖާބިރު އެކަނި، ނެރުމަށްޗައް އެރުމުން އެހެން އެޢޗެއްގަ ލޯންޗް ކެޕްޓަން އައީ، މީ މިކަން ހިނގިޖޮތް، އެވަގުތު އެތަނަށް ދިޔަ ކޯސްޓް ގާރޑް ގެ މީހުންނާއި ފުލުހުންގެ އުޅަނދެއްވެސް، ޖާބިރު ހިތު ހުރި އެއްޗެއް ގޮވަން ފެށުމުން ވަގުތުން ވަގުތަށް އެ މީހުންގޮސްފި\nޖުލައި 29, 2021 16:39\nކާށިދޫ މީހުން މިތިބެ ހަނާވަނީ ކޮވިޑް ގަ މީނަ އުފަލުގަ\nމިއަދުވެސް 13 މޯހުން ޕޮސިޓިވް\nޖުލައި 29, 2021 16:52\nލައިސަންސް ނެތި ޔޮޓު ދުއްވައިގެން އެކްސިޑެންޓުވެއްޖެނަމަ ކުށްވެރިވާނެ! ހައްޔަރުކުރޭ\nޖުލައި 29, 2021 21:23\nޔޮޓޭ ؟ ތީ ފެރީ އެއްނޫންތަ ؟ ޔޯޓު ޓުއާރސް ގަ ހުންނާނީ ހުސް ޔޮޓު ދޯ. ހުޅުމާލެ ނެރު މައްޗަށް ހެޕީކުލަބު ގެނެސްދިނީނު އެ. ދެން އެމެން އެޔައް އަރާ ހެޕީ ކޮއްބަލަ\nޖުލައި 29, 2021 22:36\nމޫސުން ރަގަޅު، ރީތިކޮށް، ނަލަކޮށް އޮތްދުވަހެއްގަ މިވީކިހިނެއް؟ ތިޔަނެރު ކުޑަވެގެން މަޖުލިހަށް ގަރާރެއް ހުށައަޅަންވާނެ. އަދި މަގާމުން ވަޒީރު ދުރުކުރަން ހުށަނާޅާނެބާ.\nޖުލައި 30, 2021 17:05\n18 ގަޑިއިރު ކުރިން ( ޖުލައި 29, 2021 )\nހާސްކަނޑާލާ ކޭބަލްކާރު އޮންނާނެ.


Vaahaka: Hee | Mihaaru\n20 މާޗް 2019 - 09:52 25 comments\nއަހަރެން ބޭނުމީ ދުނިޔެ ވަށައި ބުރެއްޖަހައިލަން ދާށެވެ. އެއީ އަހަރެންގެ އިސްކޮޅަށް ނުތަކާ ވަރުގެ ހުވަފެނެއް ކަމުގައި ވަނީ ނަމަ ޔޫރަޕަށް ބުރެއްޖަހައިލެވުނަސް ފުދޭނެއެވެ. ބޭނުންވަނީ ތަންތަން ބަލައިލައި، ފޮޓޯނަގައި އިންސްޓަގްރާމް ކޮށްލާށެވެ. އުމުރުން ނަވާރަ އަހަރުގެ އަހަރެން ކަހަލަ އަންހެންކުއްޖަކަށް އެ ވަރުން ފުދޭނެއެވެ. އެކަމަކު އޭޝިޔާ ބަލައިލަން ވެސް ނުދެވުނެވެ. ވަޒީފާއަކަށް ވަންނަން ބައްޕަ އެންގިއެވެ. ހިތަށްއެރިއެވެ. އެ ގޮތް ގޯހެއް ނޫނެވެ. ފައިސާކޮޅެއް ރައްކާކުރެވިއްޖެއްޔާ އަހަރެންގެ ހުވަފެން ހަގީގަތަކަށް ހެދޭނެއެވެ. އެހެން މީހަކަށް ބަރޯސާވާކަށް ނުޖެހޭނެއެވެ.\nއޮފީހަކަށް ވަނީމެވެ. ވަޒީފާއަދާކުރާހިތް ވެގެނެއް ނޫނެވެ. ވަކި ހާއްސަ މަގުސަދެއް އޮތީމައެވެ. އޮފީހަކީ އަހަންނަށް އާ މާހައުލެކެވެ. އާ ތަޖުރިބާއެކެވެ. މީހުންގެ ތެރެއަށް ނުނިކުމެ ގޭގައި އިން އަހަންނަށް ކޮންމެ ދުވަހަކު އާ ކަމެއް ދަސްވިއެވެ. މަތީ މަގާމެއް ބޭނުމިއްޔާ ސިޔާސީ ޕާޓީއަކާ ގުޅޭށެވެ. ވެރިންގެ ރުހުން ހޯދަންޏާ މޮޅަށް ވާހަކަދައްކަން ދަސްކުރާށެވެ. އާ ރައްޓެހިން ލިބުނެވެ. ފިރިންނަށް މަކަރުހަދާ އަނބިންނެވެ. އަނބިންނަށް ކެހިދޭ ފިރިންނެވެ. އެ ހުރިހާ މީހުންގެ ތެރެއިން ވެސް އަހަންނަށް އެންމެ އުނދަގޫ ބޮޑުވި މީހަކީ މައުޒިމެވެ.\nމައުޒިމް މަސައްކަތްކުރަނީ އަހަރެންގެ ޑިޕާޓުމަންޓުގައެވެ. އަހަރެން ގޮނޑީގައި އިންނައިރު، ކޮންޕިއުޓަރުގެ ސީޕީޔޫއާއި މޮނީޓަރުގެ ދޭތެރެއިން މައުޒިމް ރީތިކޮށް ފެނެއެވެ. މޮނީޓަރާ ދިމާއަށް އަހަރެން ބަލަން އިނދެފައި، ހަމައެކަނި ކަޅި ހިންގައިލިޔަސް މައުޒިމް ޖަހާ ހުރިހާ ސަކަރާތެއް އަހަންނަށް ފެނެއެވެ. އެކަމަކު މައުޒިމަކީ އަހަރެން ކުޑަކޮށް ވެސް ގަޔާވާ މީހެއް ނޫނެވެ. ފުރަތަމަ ކަމަކަށް އޭނަގެ ނަން ވެސް އަހަންނަކަށް ކަމަކުނުދިޔައެވެ. އެ ނަން ކިޔަން އުނދަގޫވެގެން އެ ނަމުގެ މާނަ ވެސް ބެލުނެވެ. މާނައަކީ ދެ ފަރުބަދަ ދެމެދުގައިވާ ހަނި މަގެވެ. އެއީ ނަމެއްބާއޭ ހިތަށްއެރިއެވެ. ދެ ފަރުބަދަ ދެމެދުގައިވާ ހަނި މަގާއި، ދެ ކޮނޑު ދޭތެރެއިން ފަޅާފައިވާ ދިގު ބޮލަށް ކިޔާ ނަންނަން މީހުންނަށް ކިޔާ ހެއްޔެވެ؟ އޭނަގެ އުމުރުން ބާވީސް އަހަރެވެ. އެހެންނަމަވެސް އޭނަ އުޅެނީ މާ ދޮށީ މީހަކަށް ހެދިގެންނެވެ. ރީތި ބަހުރުވައިން ދިވެހިން ވާހަކަދައްކައިފައި، ބޮޑެތި ލަފުޒުތައް ބޭނުންކޮށްފައި، ހަރުބަސްތައް ވެސް ކިޔައެވެ. ޒުވާން މުވައްޒަފުންނާ އެކުގައި ސަޔަކަށް ނުދެއެވެ. އޭނަ އަންނަނީ ކާއެއްޗެހި ހިފައިގެންނެވެ. ބަންގިގޮވާއިރަށް ނަމާދަށް ދެއެވެ.\nފުރަތަމަ މަހުގެ މުސާރަ ލިބުނެވެ. މުސާރަ އެކުގައި ގެނެސް މަންމައަށް ދިނީމެވެ. މަންމަ އެއަކު ނުހިފިއެވެ. މަންމަ ބޭނުންވަނީ އަހަރެން ހޯދި ފައިސާއިން އަހަރެން ބޭނުން ކަމެއް ކުރާށެވެ. މަންމަގެ ގެ ހަދައިފައި ކުއްޔަށްދީފައި ހުރުމުން، ފުދިފައި ބާކީވާ ވަރަށް މަންމަ އަތުގައި ފައިސާ ހުރެއެވެ. ފައިސާ ޖަމާކުރަން އަނެއްކާ އޭޓީއެމަށް ނުދާންވެގެން ސިޓީއުރަ ހިފައިގެން ކޮޓަރިއަށް ވަނީމެވެ. އެނދުގެ ބާލީސް ދަށަށް ސިޓީއުރަ ކޮއްޕައިލައިފައި އަހަރެން ވަނީ ފާހާނާއަށެވެ.\nމުސާރަމަތިން އަހަރެން ހަނދާންވީ ދެ ދުވަހެއް ފަހުންނެވެ. އޮފީހުގައި އިންދައެވެ. ދެން ހިތަށްއެރިއެވެ. ގެއަށް ގޮސް އެ ކަމާ އުޅޭނީއެވެ. އެ ދަނޑިވަޅު މައުޒިމް ވަނެވެ. އަހަރެން ބަލަން އިނީމެވެ. ކޮންމެހެން ބަލާހިތަކުން ނޫނެވެ. އެކަމަކު އޭނަ ކުރާނެ ފޫހި ކަންތައްތައް ހިތަށްއަރައިފައި ބަލަން އިނދެވުނީއެވެ. މައުޒިމް ގޮސް އޭނަގެ މޭޒު ކައިރިއަށް ހުއްޓުނެވެ. ތަރުތީބުވެގެން ގޮސް ހައްދުފަހަނައަޅައިފައިވާ މޭޒުމަތި އިތުރަށް ތަރުތީބުކޮށްލިއެވެ. މައުޒިމަކީ ސައުވީސް ގަޑިއިރު ރުޅިއައިސްފައި ހުންނަ މީހެކެވެ. ކޮންކަމަކާ ހެއްޔެވެ؟ ގޮނޑީގައި އިށީނުމުގެ ކުރިން ޓިޝޫއަކުން މައުޒިމް ގޮނޑި ފުހެލިއެވެ. ހިތަށްއެރިއެވެ. އެހާ ދެއްކުންތެރިވާކަށް ނުޖެހެއެވެ. އެންމެ ފަހުން އެ ތަނުގައި ނީނދެވިގެން އަހަރެން ނުކުތީމެވެ. އޭރު ޖީޒާއާއި އަސްމާ ދޮރުކައިރީގައި ތިއްބެވެ. އަހަރުމެން ދިޔައީ އޮފީހުގެ ކެންޓީނަށެވެ.\n"މި ތަނަށް މިހާރު ވަދެވޭ ވަރެއް ނޫން،" ހިތްހަމަނުޖެހިފައި ޖީޒާ ބުންޏެވެ. "މަސްރޮށީގަ މަސްކޮޅެއް ނުހުރޭ! ގުޅަތައް ކުދިވެއްޖެ! ހަރާމުންހަރާން ލާ ރަހައެއް. ކުރިން ކިހާ ސަޅި."\n"އެނގޭތަ؟ ކުރީ ދުވަހު އަހަރެން ތި ވާހަކަދައްކަން ފެށީމަ އެ އުޅޭ މައުޒިމް އައިސް މަށަށް ހެޓަކަށް ދީފި،" އަސްމާ ފޫހިވެފައި ބުންޏެވެ. "އެކަމަކު އޭނައަށް ކީއް؟ މާ މާތް މީހަކަށް ހެދިގެން އުޅޭނީ. އަނިޔާކުރާ ވަރުން އޭނަޔާ ރައްޓިވާނެ ބިޓެއް ނުލިބިގެން އުޅޭ މީހެކޭ އެއީ."\nއަހަންނަށް ލިބުނީ ޝޮކެކެވެ. މައުޒިމަކީ އަޑު ބަރު މީހެކެވެ. އޭނަގެ އަޑުގައި ހަރުކަށި ގޮތެއް ހުރެއެވެ. އަސްމާ ބުނި އެއްޗަކާ ގުޅިގެން އަހަރެން އެހެން ހަނދާނެއް ވެސް ވިއެވެ. މައުޒިމްގެ ފޯނުގެ ވޯލްޕޭޕަރަކަށް ވެސް ބޭނުންކޮށްފައި ހުންނަނީ ވަރަށް ގަދަފަދަ އެއްޗެއްސެވެ. ކަށްބޮލެކެވެ. ނިޔަފަތި ދިގު އަތެކެވެ. ނޫނީ ތިލައިގައި ކުރެހުންއަޅައިފައި ހުންނަ ކަނޑިއެކެވެ.\n"އެއީ ހަމަ ސައިކޯއެއް،" ޖީޒާ ބުންޏެވެ. "އެހާ ރުޅިގަދަވާނެ. ދުވަހަކު މީހަކަށް ކޮފީތަށްޓެއްހާ ހިސާބު ދިއްކޮށްނުލާނެ. ނައިސްކޮށް ވާހަކައެއް ނުދައްކާނެ. ސްމައިލްކޮށެއް ނުލާނެ. އެހާ ދަހިވާނެ."\nއަހަރުމެން ވާހަކަދައްކަން ތިއްބައި މައުޒިމް އޮފީހުން ނުކުމެގެން ގޮސް ސައިކަލަށްއެރިތަން ފެނުނެވެ. ސައިކަލު ނައްޓައިލީ ކައިރީގައި ހުރި ބައިސްކަލުގައި ޖައްސައި ވައްޓައިލައިފައެވެ. ދެނަހުރިކަމަށް ވެސް ނަހަދައެވެ. އެ ދުވަހަކީ މައުޒިމްގެ އުނދަގޫ އަހަންނަށް ބޮޑުވި ދުވަހެކެވެ. އަހަރެން ގެއަށްދާން ނުކުތްއިރު މައުޒިމްގެ ސައިކަލު ބަހައްޓައިފައި ހުރީ އަހަރެންގެ ސައިކަލު ނުނެރެވޭނެހެން ކުރިމައްޗަށް ހުރަސްކޮށްފައެވެ. އެތައް އިރަކު މަސައްކަތްކުރުމަށް ފަހު ކާމިޔާބު ނުވެގެން އަހަރެން ޖެހުނީ އޮފީހުން އެހެން މީހެއްގެ އެހީ ހޯދާށެވެ. އޭރު އަހަރެން ހުރީ ދާހިތްލައި ފޯވެއެވެ.\nގެއަށް ވަންއިރު ވެސް އަހަރެންގެ ދެ ކަންފަތުން ދުންއެރުމެއް ނުހުއްޓެއެވެ. އެ މަންޒަރު ފުރަތަމަ ފެނުނީ މަންމައަށެވެ.\n"ކާންވީނު!" މަންމަ ވަރަށް އޯގާތެރިކަމާ އެކުގައި ބުންޏެވެ.\n"ނެތް ކާހިތެއް." ހަރުކަށި ރާގެއްގައި އަހަރެން ބުނީމެވެ.\nއަހަރެން ދިޔަ ބާރުމިނުގައި ދަނިކޮށް އަހަރެންގެ އަތުގައި މަންމަ ހިފޭއްޓިއެވެ.\n"ބަލަބަލަބަލަ!" މަންމަ ބުންޏެވެ. "ހާދަހާ ދޮންބޮޑުވެފަ؟ ކިހިނެއްތަވީ؟"\nރުޅިއައިސްފައި ހުރިވަރުން އަހަންނަކަށް ޖަވާބެއް ނުދެވުނެވެ. ފުރަތަމަ އަހަރެން ޖެހުނީ ކޮންމެވެސް އެއްޗެއް ކާށެވެ. ބަނޑުފުރުމުން ދޮންމަޑުވިއެވެ.\n"އޮފީހުގަ އުޅޭ ފޫހި މީހާގަނޑެއް،" އަހަރެންނަކަށް މާ ބޮޑު ތަފުސީލެއް ނުދެވުނެވެ. "ހިތަށްއަރާ ކަރުގަހިފާފާނަމޭ! ބޭނުމެއް ނޫން އޭނަގެ ވާހަކަދައްކާކަށް ވެސް."\nމަންމަޔާ ވާހަކަދައްކަން އިންދައި މުސާރަ ސިޓީއުރަމަތިން ހަނދާންވިއެވެ. އަހަރެން ގޮސް ކޮޓަރިއަށް ވަނީމެވެ. ބާލީހުގެ ދަށް ބަލައިލީމެވެ. ސިޓީއުރައެއް ނެތެވެ. އަހަންނަށް ވިސްނުނީ އެންމެ ނުބައި ގޮތަށެވެ. ކޮންމެވެސް މީހަކު އަހަރެންގެ މުސާރަ ވަގަށްނެގީއެވެ. ކާކު ހެއްޔެވެ؟ ގޭގައި ތަންތަން ސާފުކުރަން ބިދޭސީއަކު ގެންގުޅެއެވެ. ބައްޕަގެ ރައްޓެއްސެއްގެ ފިރިހެން ދަރިއެއް ކިޔަވަން ބަހައްޓައިފައި ހުރެއެވެ. އޭގެ އިތުރަށް، އެ ދުވަސްކޮޅު ގޭގައި މަންމަގެ ކޮއްކޮއެއް ވެސް ހުއްޓެވެ. އަހަރެން މަންމައަށް ވީގޮތް ކިޔައިދިނީމެވެ.\n"ގެއްލިއްޖޭ؟" މަންމަ ބުންޏެވެ. "ދެން އެހެނެއްނުވާނެ ދަރިފުޅާ! ދޭބަލަ އަލުން ބަލަން."\n"މަންމާ!" އަހަރެން ބުނީމެވެ. "ތަންދޮށަށް ވެއްޓުނީކަމަށް ހީކޮށް ގޮދަޑި ހިއްލައިގެން ވެސް ބަލައިފިން. ނެތް."\n"ދަރިފުޅު އޭސީން ފިނިނުވާ ވާހަކަ ބުނީމަ އެ ކަން ބަލަން ވެސް މިއަދު މީހަކު ގެނައިން،" މަންމަ ބުންޏެވެ. "ނޭނގޭނެއްނު ދަރިފުޅު ބާލީސްދަށުގަ އެ ކަހަލަ އެއްޗެއް ބާއްވާނެކަމެއް."\nގޭގެ އުޅޭ މީހުންނާ ސުވާލުކުރުމުގެ ކުރިން ބައްޕައާ މަޝްވަރާކުރަން މަންމަ ބޭނުންވިއެވެ. ބައްޕަގެ ވަރަށް ގާތް ރައްޓެއްސަކު ހޮސްޕިޓަލުގައި ބާއްވައިގެން ހަތަރުދަމު ބައްޕަ އުޅުނީ ހޮސްޕިޓަލުގައެވެ. ގެއަށް އައީ ހެނދުނުއެވެ. އެ ދަނޑިވަޅުގައި އިތުރު ޝޮކެއް ބައްޕައަށް ދޭކަށް މަންމައަކަށް ނުކެރުނެވެ.\nއަހަރެން އޮފީހަށް ދިޔައިރު ހުރީ ބޮލުގަރިއްސައިފައެވެ. ރަނގަޅަކަށް ސަޔެއް ނުބޮވުނެވެ. ސައިކަލު ޕާކުކުރަން ދިޔައިރު ހުސްކޮށް ހުރީ އެންމެ ތަންކޮޅެކެވެ. ދެ ސައިކަލެއް ޕާކުކުރެވޭހާ ޖާގަ އެ ތަނުގައި ހުއްޓެވެ. އަހަރެން އެ ދިމާއަށް ދަނިކޮށް މައުޒިމް ގޮސް އެ ތަނުގައި ސައިކަލު ޕާކުކުރިއެވެ. އައި ރުޅިން އަހަރެން ދެފަޅިނުވީ ކިރިޔާއެވެ. މައުޒިމް ސައިކަލު ހުއްޓައިފައި ފޯނާ ކުޅެން ސައިކަލުމަތީގައި އިނީއެވެ. އަހަރެން ތަންކޮޅެއް ކަންފަސޭހަކޮށް ސައިކަލު ވައްދައިލިތަނާ މައުޒިމްގެ ސައިކަލުގެ ފަހަތު ނަންބަރު ބޯޑުގައި ސައިކަލުގެ ކޮންމެވެސް ތަނެއް އަޅައިގެންފައި ނަންބަރު ބޯޑުގެ ބޮޑުބަޔެއް ބިންދައިގެންދިޔައެވެ. އަހަންނަށް ހަޅޭއްލަވައިގަނެވުނެވެ. އެކަމަކު ނަންބަރު ބޯޑު އަލުން ތަތެއްނުވިއެވެ.\n"އެއްވެސް ކަމެއް ނޫން އެއްވެސް ކަމެއް ނޫން!" މައުޒިމް ވަރަށް ހަމަޖެހިލައިފައި ބުންޏެވެ. "އާ ޔޫ އޯކޭ؟"\nބުނާނެ އެއްޗެއް އަހަންނަކަށް ނޭނގުނެވެ. އެއަށް ވުރެ ބޮޑުކަމަކަށްވީ އެ ދަތި ދޭތެރޭގައި ސައިކަލު ޕާކުކޮށްފައި ނުކުތުމެވެ. މައުޒިމް ސައިކަލުން ފޭބިއެވެ. އަހަންނަށް ޖާގަހަދައިދިނެވެ. އަހަރެންގެ ސައިކަލު ޕާކުކޮށްދިނީ ވެސް މައުޒިމެވެ.\n"ސޮރީ! ބޮލުގަރިއްސާވަރުން.." އަހަންނަށް ބުނެވުނެވެ.\n"އެއީ އެއްވެސް ކަމެއް ނޫނެއްނު! ދުވާލަކު ދެ ފަހަރު ބިންދައިގެންދާ އެއްޗެއް އެއީ،" ޗޮކެއްކަނޑައިފައި މައުޒިމް ބުންޏެވެ. "ހިނގާ ކެންޓީނަށް ކޮފީއެއް ބޯލަން. އޭރުން ބޮލުގަރިހުން ރަނގަޅުވެދާނެ."\nއެއީ އަހަރެން ހީކުރި މައުޒިމެއް ނޫނެވެ. އެހެން މީހުން އަހަންނަށް ދަސްކޮށްދީފައިވާ މައުޒިމެއް ވެސް ނޫނެވެ. ކާޑުޖަހައިފައި އަހަރުމެން ދެ މީހުން ދިޔައީ ކެންޓީނަށެވެ. މައުޒިމްހާ ހިތްހެޔޮ މީހެއް އަހަރެންގެ މުޅި ހަޔާތުގައި ވެސް ދިމާނުވެއެވެ. ވާހަކަދެއްކުން އެހާ މަޑުމައިތިރިއެވެ. އަހަރެން އިށީންނަން ގޮނޑިދަމައިދިނެވެ. ފެންއަޅައިދިނެވެ. ހުއްޓައިނުލައި ވާހަކަދެއްކިއެވެ. ހަގީގީ މައުޒިމަކީ އެއީއެވެ. ކުރިން އަހަންނަށް ކުރެވުނީ ހީއެކެވެ. އިރުކޮޅެއް ނުވެ ބޮލުގަރިހުން ކެނޑުނެވެ. އެ ވަގުތު މަންމަގެ ފޯނުކޯލެއް އައެވެ.\n"ސިޓީއުރަ އެބައޮތް އަލަމާރީގަ،" މަންމަ ބުންޏެވެ. "އެ ވާހަކަ ބުނެލީ."\nމިހާރު އަހަންނާއި މައުޒިމަކީ ގާތް ދެ އެކުވެރިންނެވެ. ކިބުރުވެރިކަމާއި ބޮޑާކަމަކީ މައުޒިމް ދަންނަ އެއްޗެއް ނޫނެވެ. އަޑު ކިތަންމެ ބަރަސް، ބާރަށް އެއްޗެހި ބުނުމަކީ މައުޒިމްގެ މިޒާޖެއް ނޫނެވެ. މިހާރު އަހަންނަށް އެނގެއެވެ. އަމިއްލަ ދެ ލޯ ބައެއް ފަހަރު ކެހިދެއެވެ. އެހެން ބައެއްގެ ލޮލުން މީހަކަށް ބަލާކަށް ނުވާނެއެވެ. އެއީ ކުރެވޭ މޮޔަކަމެކެވެ.


Maiy Allahu Mu'minun Salaamaiy kuravvaa Gothakee Aee eve. މާތް ﷲ މުއުމިނުން ސަލާމަތް ކުރައްވާ ގޮތަކީ މިއީއެވެ. – Ilm Maiy Allahu Mu'minun Salaamaiy kuravvaa Gothakee Aee eve.\nމާތް ﷲ މުއުމިނުން ސަލާމަތް ކުރައްވާ ގޮތަކީ މިއީއެވެ.\nއެ ޙާލަތަކުން ތިބާއަށް ނުނިކުމެވޭނެހެން ހީވާފަދަ ޙާލަތެއްގައި ތިބާ ދުވަހަކުވެސް ވީމު ހެއްޔެވެ؟ އެއީ ޖިސްމާނީ ގޮތުން ވިޔަސް އަދި ނަފްސާނީ ގޮތުން ވިޔަސް ނިމުމެއް ނުވާހެން ހީވާ ފަދަ އިމްތިޙާނަކާއި ތިބާ ކުރިމަތިލިން ހެއްޔެވެ؟ އެ ދަތި ޙާލަތަކީ ތިބާއަށް އެޅުނު ކަތި ފިޔަވަޅެއްގެ ސަބަބުން ދިމާވި ޙާލަތެއްކަން ތިބާއަށް އެނގޭ ޙާލުގައެވެ. އަދި އެކަމަށްޓަކައި ތިބާއަށް އަމިއްލަ ނަފްސަށް މަޢާފު ނުކުރެވޭ ޙާލު ތިބާގެ ވަށައިގެންވި އަނދިރިކަމަކީ ތިބާއަށް ޙައްޤުވާކަމެއްހެން ތިބާއަށް ހީވި ހެއްޔެވެ؟\nމިފަދަ ޙާލަތެއްގައި ތިބާ ދުވަހަކުވެސް ވީނަމަ މި ވާހަކަ އަޑުއަހާށެވެ. ޔޫނުސް ޢަލައިހިއްސަލާމް ފޮނުއްވުނީ އެކަލޭގެފާނުގެ ޤައުމުގެ މީހުންގެ ގާތަށެވެ. އެކަލޭގެފާނު އެމީހުންނަށް އެތައް ގޮތަކުން ދަޢުވަތު ދިނުމުން ވެސް އެމީހުން އެކަލޭގެފާނުގެ ދަޢުވަތު ޤަބޫލުނުކުރިއެވެ. އޭގެ ނަތީޖާއެއްގެ ގޮތުން އެމީހުން ދޫކޮށްފައި ދާން ޔޫނުސް ޢަލައިހިއްސަލާމް ނިންމަވައެވެ. ﷲ ގެ އިޒުނަފުޅާއި ނުލައެވެ. އެކަލޭގެފާނު އެ ރަށުން ދުރަށް ދިޔުމަށްޓަކައި ކަނޑު އުޅަނދެއްގައި ދަތުރު ފައްޓަވައެވެ. ކަން ދިމާކުރި ގޮތުން ދަތުރު މަތީގައި މޫސުން ގޯސްވެ ކަނޑު ގަދަވެ އެ އުޅަނދު އަޑިއަށް ދާން އުޅޭ ކަމުގެ ނިޝާންތައް ފެންނަން ފެށިއެވެ. ނަތީޖާއެއްގެ ގޮތުން އޭގައި ހުރި މުދާތައް ކަނޑަށް ދޫކޮށްލަން ޖެހުނެވެ. އެހާވަރުން ވެސް ޙާލަތު ރަނގަޅު ނުވުމުން އޭގައި ތިބި މީހުންގެ ތެރެއިން ކޮންމެވެސް އެކަކު ވެސް ކަނޑަށް ދޫކޮށްލަން ނިންމުނެވެ. އެންމެ ޢަދުލުވެރިކޮށް ކަން ނިންމުމަށްޓަކައި ކަނޑަށް ދޫކޮށްލާނެ މީހަކު ބެލުމަށް ގުރުއަތު ނެގުނެވެ. އެ ގުރުއަތުން ނެގުނީ ޔޫނުސް ޢަލައިހިއްސަލާމްގެ ނަންފުޅެވެ.\nއެކަލޭގެފާނު ކަނޑަށް ދޫކޮށްލެވުނުތަނާހެން ބޮޑުމަހެއްގެ ބަނޑުތެރެއަށް އެކަލޭގެފާނު ގެނބިގެން ދިޔައެވެ. އެހިނދު އެކަލޭގެފާނު އޮންނެވީ އަނދިރީގެ އެތައް ފަށަލަތަކެއްގެ ތެރޭގައެވެ. ރޭގަނޑުގެ އަނދިރިކަމެވެ. ގަދަ ކަނޑުގެ އަނދިރިކަމެވެ. ބޮޑުމަހުގެ ބަނޑުގެ އަނދިރިކަމެވެ. އަދި ހަމަ އެހެންމެ އެކަލޭގެފާނުގެ ހިތުތެރޭގައިވި ބިރުވެރިކަމުގެ އަނދިރީގެ ތެރޭގައިވެސްމެއެވެ. ކުރިއަށް ކަންތައް ވާނެ ގޮތް އެނގިވަޑައިނުގަތުމުގެ އަނދިރިކަމާއި އެކަލޭގެފާނުގެ ޤައުމުގެ މީހުން ދޫކޮށް އާދެވުމުން ހެދުނީ ގޯހެއްކަން އެނގުންވުމުގެ އަނދިރިކަމެވެ.\nއެހުރިހާ އަނދިރީގެ ފަށަލަތަކުގެ ތެރެއިން އެކަލޭގެފާނު ދުޢާއެއް ކުރައްވައެވެ.\n(لَا إِلَـٰهَ إِلَّا أَنتَ سُبْحَانَكَ إِنِّي كُنتُ مِنَ الظَّالِمِينَ)\n”….އިބަރަސްކަލާނގެ މެނުވީ، إله އަކު ނެތެވެ. އިބަރަސްކަލާނގެ ހުސްطاهر ވަންތަކަމާއެވެ! ހަމަކަށަވަރުން، އަނިޔާވެރިންގެ ތެރެއިން މި އަޅާވީމެވެ.“ ސޫރަތުލް އަންބިޔާ، 87\nމި ދުޢާއިން ބައެއް ކަންތައް ތިބާ ފާހަގަކުރާށެވެ. އެކަލޭގެފާނު މި ދުޢާގައި ދަންނަވަނީ ’ﷲ މެނުވީ އިލާހަކު ނުވެއޭ‘ އެއް ނޫނެވެ. އޭގެ ބަދަލުގައި އެކަލޭގެފާނު ދަންނަވަނީ ’އިބަރަސްކަލާނގެ‘ ފިޔަވައި އިލާހަކު ނުވެއޭ އެވެ. ކުރެވުނު ކުށުގެ އިޙްސާސް ކިތަންމެ ބޮޑަށް ކުރެވުނަސް ﷲ ގެ ޙަޟްރަތުގައި ދުޢާ ދަންނަވާއިރު އެކަލޭގެފާނު ދަންނަވަނީ ﷲ ސުބުޙާނަހޫ ވަތަޢާލާ އެކަލޭގެފާނާއި ނުހަނު ގާތުގައިވާހެން ހީވާ ފަދައަކުންނެވެ. ހަމަ މިއާއެކު ﷲ ގެ ހުސްޠާހިރުވަންތަކަން އެކަލޭގެފާނު ދަންނަވައެވެ. އަދި އެކަލޭގެފާނަކީ\nގޯހެއް ހެދުނު މީހުންގެ ތެރެއިން ވާ ބޭކަލެއްކަން ޤަބޫލުކުރެއްވިއެވެ.\nއަދި މިކަން ވެސް ނިކަން ފާހަގަކުރާށެވެ. އެ ޙާލަތުގައި ވީއިރު އެކަލޭގެފާނު އެ އަނދިރިގަނޑުން ނެރުއްވުމަށް އެކަލޭގެފާނު ދުޢާ ނުކުރައްވައެވެ. އެކަލޭގެފާނު ސަލާމަތް ކުރެއްވުމަށް އެދި ދުޢާ ނުކުރައްވައެވެ. އެހެނަސް ﷲ ސުބުޙާނަހޫ ވަތަޢާލާ އެކަލޭގެފާނު ސަލާމަތް ކުރެއްވިއެވެ. ހަމައެކަނި ސަލާމަތް ކުރެއްވީއެއްވެސް ނޫނެވެ. އެކަލޭގެފާނު އެކަލޭގެފާނުގެ ޤައުމުގެ މީހުންގެ ގާތަށް އެނބުރި ދިޔުމަށްވެސް ﷲ އިރާދަކުރެއްވިއެވެ. އަދި އެ ޤައުމުގެ މީހުންގެ ގާތަށް އެކަލޭގެފާނު އެނބުރި ވަޑައިގެންނެވި އިރު އެމީހުންނަކީ ﷲ އަށް ކިޔަމަންތެރިވާ ބަޔަކު ކަމުގައިވިއެވެ.\nދެން ތިބާއަށް ހީވެދާނެއެވެ. ޔޫނުސް ޢަލައިހިއްސަލާމް އަށް މިހެން މެދުވެރިވީ އެކަލޭގެފާނަކީ ރަސޫލަކަށް ވީތީވެއެވެ. އެހެނަސް ދެން އޮތް އާޔަތުގައި ﷲ ސުބުޙާނަހޫ ވަތަޢާލާ ވަޙީކުރައްވާފައިވާ ބަސްތައް ނިކަން ބައްލަވާށެވެ.\n(فَاسْتَجَبْنَا لَهُ وَنَجَّيْنَاهُ مِنَ الْغَمِّ ۚ وَكَذَٰلِكَ نُنجِي الْمُؤْمِنِينَ.)\n”ފަހެ، ތިމަންރަސްކަލާނގެ އެކަލޭގެފާނަށް އިޖާބަ ދެއްވީމެވެ. އަދި ދަތިކަމާއި، މޮޅިވެރިކަމުން އެކަލޭގެފާނު ސަލާމަތްކުރެއްވީމެވެ. އަދި އެފަދައިން ތިމަންރަސްކަލާނގެ مؤمن ތަކުން ސަލާމަތްކުރައްވަމެވެ.“ ސޫރަތުލް އަންބިޔާ، 88\nﷲ ސުބުޙާނަހޫ ވަތަޢާލާ ވަޙީކުރައްވަނީ އެކަލާނގެ މުއުމިނުން ސަލާމަތް ކުރައްވާ ގޮތަކީ އެއީ ކަމެވެ. އާނއެކެވެ. މުއުމިނުންނެވެ. އެހެންކަމުން ތިބާ ކޮންމެ ފަދަ ޙާލަތެއްގައި ވިޔަސް ﷲ ސުބުޙާނަހޫ ވަތަޢާލާ ތިބާ ސަލާމަތް ކުރައްވާނެކަން ޔަޤީން ކުރާށެވެ. އެކަލާނގެއަށް އިޚްލާޞްތެރިކަމާއެކީ ފުރިހަމަ ތައުބާއަކުން ތިބާ ތައުބާވެއްޖެނަމައެވެ. އެހެންކަމުން ތިބާއަށް ހިތްދަތިކަމާއި މޮޅިވެރިކަން އިޙްސާސް ކުރެވޭ ކޮންމެ ވަގުތަކު ޔޫނުސް ޢަލައިހިއްސަލާމްގެ ދުޢާ ކިޔުއްވާށެވެ. އޭރުން ﷲ ސުބުޙާނަހޫ ވަތަޢާލާ ހަމައެކަނި ތިބާ އެ ހިތްދަތިކަމުން ސަލާމަތް ކޮށްދެއްވާނީއެއް ނޫނެވެ. އެއާއެކީ ތިބާގެ ދަރަޖަވެސް އެކަލާނގެ ޙަޟްރަތުގައި އުފުއްލަވާނެއެވެ. އިން ޝާ ﷲ!\nމާތް ﷲ އަޅަމެން އެންމެންނަކީ އެކަލާނގެއަށް އިޚްލާޞްތެރިކަމާއެކީ ތައުބާވާ އަޅުން ކަމުގައި ލައްވާށި. އާމީން!\nހަމަ އަހަރެންނާ މުޚާތަބުކުރިފަދަ..ވ ރަނގަޅު ލިޔުމެއް 🙂


Apple TV ge silsilaa "Shantaram" gai Amitabh Bachchan? | Mihaaru\nއެޕަލް ޓީވީގެ ސިލްސިލާ "ޝަންތަރަމް" ގައި އަމީތާބް ބައްޗަން؟\n09 އޮކްޓޯބަރ 2020 - 07:48\nއެޕަލް ޓީވީން ހަދަމުން އަންނަ ސިލްސިލާ "ޝަންތަރަމް" ގެ ރޯލެއް އަމީތާބް ބައްޗަން އަށް ހުށަހަޅާފައިވާ ކަމަށް ރިޕޯޓްތައް ބުނެފި އެވެ.\nފިލްމީ ޚަބަރުތައް ގެނެސްދޭ ނޫސްތަކުން ބުނި ގޮތުގައި މިދިޔަ އަހަރު ޝޫޓިން ފެށި މި ސިލްސިލާގެ މަސައްކަތް އަލުން ފަށާއިރު، އަމީތާބަށް ވަނީ އޭގެ ވަރަށް ހާއްސަ ރޯލެއް ހުށަހަޅައިފަ އެވެ. އަދި އެ ރޯލަށް އޭނާ އެއްބަސް ވެސް ވެފައިވާ ކަމަށް ބުންޏެވެ.\nދިހަ އެޕިސޯޑަށް ހަދާ "ޝަންތަރަމް" ގެ މަންޒަރުތަކެއް މިދިޔަ އަހަރު ވެސް އިންޑިއާގައި ޝޫޓްކޮށްފައިވާ އިރު މީގެ ލީޑް ބަތަލަކީ ޗާލީ ހަނަމް އެވެ. އުމުރުން 40 އަހަރުގެ ޗާލީ އަކީ "ޕެސިފިކް ރިމް" އާއި "ކްރިމްސަން ޕީކް" އާއި "ކިންގް އާތާ: ލެޖެންޑް އޮފް ދަ ސްވޯޑް" ގެ އިތުރުން "ޓްރިޕްލް ފްރޮންޓިއާ" ފަދަ ފިލްމަތައް ކުޅެފައިވާ އެކްޓަރެވެ.\n"ޝަންތަރަމް" އިން ޗާލީއާ އެކު އިންޑިއާގެ ބަތަލާ ރާދިކާ އަޕްޓޭ ވެސް ފެނިގެންދާނެ އެވެ. "އަންދާދުން" ފަދަ ފިލްމުތައް ކުޅުނު ރާދިކާ އަކީ މީގެ ކުރިން ވެސް އިންޓަނެޝަނަލް ޕްރޮޖެކްޓްތަކުގައި މަސައްކަތްކޮށްފައިވާ ބަތަލާއެކެވެ. އަދި މީގެ ކާސްޓްގައި އެންޓޯނިއާ ޑެޒްޕްލަޓް، ހިލްޑާ ފޭ، މައިކަލް އެމް ފޮސްޓާ އަދި ރިޗަޑް ރޮކްސްބާގް ހިމެނެ އެވެ.\nA post shared by Charlie Hunnam (@charliiehunnam) on Mar 1, 2020 at 12:52am PST\nބޮލީވުޑް ހަންގާމާ އިން ބުނި ގޮތުގައި "ޝަންތަރަމް" އަށް އަމީތާބް، 71، އެއްބަސްވުމާ ގުޅިގެން މި އަހަރު ވެސް މީގެ މަންޒަރުތަކެއް އިންޑިއާގައި ނަގަން ޕްލޭންކުރި އެވެ. އެކަމަކު ކޮވިޑް-19އާ ހެދި އެކަން ނުވުމުން މިހާރު އަންނަ ޖެނުއަރީ އަށް އަމީތާބް ވެސް ވަގުތު ހުސްކޮށް ދީފައިވާ ކަމަށް ބުންޏެވެ.\nއިންޑިއާގެ އެންމެ ވަރުގަދަ ސުޕަސްޓާރުންގެ ތެރޭގައި ހިމެނޭ އަމީތާބް ކުރިން ވެސް ހޮލީވުޑްގެ ޕްރޮޖެކްޓެއްގައި މަސައްކަތްކުރި އެވެ. އެއީ "ޓައިޓޭނިކް" ގެ ތަރި ލިއޮނާޑޯ ޑި ކެޕްރިއޯ ލީޑް ރޯލް ކުޅުނު 2013 ގެ ރޮމޭންޓިކް ޑްރާމާ "ދަ ގްރޭޓް ގެޓްސްބައި" އެވެ. ބަޒް ލަމަން ޑައިރެކްޓްކުރި ފިލްމުގައި އަމީތާބް ކުޅުނީ މޭޔާ ވުލްފްޝީމް ކިޔާ ކެރެކްޓާއެކެވެ.\nA post shared by Radhika (@radhikaofficial) on Sep 22, 2020 at 6:57am PDT\n"ޝަންތަރަމް" އަކީ ލިޔުންތެރިޔާ ގްރެގަރީ ޑޭވިޑް ރޮބަޓްސް 2003 ގައި ހަމަ އެ ނަމުގައި ގެނެސްދިން ވާހަކަ އަށް ބިނާކޮށް ހަދާ ސިލްސިލާއެކެވެ. މީގެ ޑައިރެކްޓަރަކީ "ސްނޯޓައުން" އާއި "މެކްބެތު" އަދި "އެސަސިންސް ކްރީޑް" ފަދަ ފިލްމުތައް ގެނެސްދިން އޮސްޓްރޭލިއާގެ ޑައިރެކްޓަރު ޖަސްޓިން ކާޒެލް އެވެ.\nމީގެ އަހަރުތަކެއް ކުރިން "ޝަންތަރަމް" އަށް ބިނާކޮށް ޑައިރެކްޓަރު މީރާ ނައިރް ވެސް ހޮލީވުޑްގެ އެކްޓަރު ޖޯނީ ޑެޕާ އެކު ފިލްމެއް ހަދަން އުޅުނެވެ. އޭގެ މަސައްކަތް ފަހުން ހުއްޓާލި އިރު، އޭރު ވެސް އަމީތާބަށް ރޯލެއް ހުށަހެޅި އެވެ.\nރިޕޯޓްތައް ބުނާގޮތުން ޖަސްޓިންގެ ސިލްސިލާގައި އަމީތާބް ފެނިގެން ދާނީ ލޯޑް ކާދަރް ޚާންގެ ކެރެކްޓާ އިންނެވެ.\nއިތުރު ލިޔުންތައް ބޮލީވުޑް ހޮލީވުޑް އަމީތާބް ބައްޗަން އެކްޓްކުރުން ޓީވީ ސިލްސިލާ\nޝާހްރުކް "ސްލަމްޑޯގް މިލިއަނާ" ދޫކޮށްލީ ކީއްވެ؟\nސެލީން ޑިއޯންއާ އެކު ޕްރިޔަންކާ އަށް ފިލްމެއް


ލައިލަތުލް ޤަދްރު | Landhooinfo\n48 މިނިޓް ކުރިން\nރަމަޟާންމަސް ހެޔޮގޮތުގައި ލިބިގަންނާށެވެ. (1)\nލައިލަތުލް ޤަދްރި އަކީ އިސްލާމީ ތާރީޚުގައި ވަރަށް މުހިންމުކަން ބޮޑު ރެއެކެވެ. އަދި އަހަރުމެންގެ އަމިއްލަ ޒަތީ ހަޔާތަށްވެސް އެހާމެ މުހިންމު ރެއެކެވެ.\nސޫރަތުލް ޤަދްރުގައި ﷲ سبحانه وتعالى ވަޙީ ކުރައްވާފައިވެއެވެ.\n” إِنَّا أَنْزَلْنَاهُ فِي لَيْلَةِ الْقَدْرِ (*) وَمَا أَدْرَاكَ مَا لَيْلَةُ الْقَدْرِ. لَيْلَةُ الْقَدْرِ خَيْرٌ مِنْ أَلْفِ شَهْرٍ(*) تَنَزَّلُ الْمَلائِكَةُ وَالرُّوحُ فِيهَا بِإِذْنِ رَبِّهِمْ مِنْ كُلِّ أَمْرٍ (*) سَلامٌ هِيَ حَتَّى مَطْلَعِ الْفَجْرِ“\n” ހަމަކަށަވަރުން ތިމަންރަސްކަލާނގެ އެ ޤުރުއާން ބާވާލެއްވީ ލައިލަތުލް ޤަދްރި ވިލޭރޭގައެވެ. އަދި ލައިލަތުލް ވިލޭރެއަކީ ކޮންރެއެއްކަން ކަލޭގެފާނަށް އަންގައިދިނީ ކޮންއެއްޗެއްތޯއެވެ. ލައިލަތުލް ޤަދްރި ވިލޭރޭ، އެއްހާސް މައްސަރަށްވުރެ ހެޔޮކަން ބޮޑެވެ. މަލާއިކަތުންނާއި ޖިބްރީލްގެފާނު އެބޭކަލުންގެ ވެރިރަސްކަލާނގެ އިޛުނަފުޅާއެކު، ހުރިހާ އަމުރުފުޅަކައިގެން އެރޭ ފައިބާވަޑައިގަންނަވައެވެ. އެއީ ފަޖުރުގެ އަލިކަން ފާލުވެއްޖައުމަށް ދާންދެން، އަމާންކަމާއި، ސަލަމަތްތެރިކަން ލިބިގެންވާ ރެއެކެވެ.“ ( ސުރަތުލް ޤަދްރި 1-5 )\nއަދިވެސް ސޫރަތުއް ދުޚާންގައި ލައިލަތުލް ޤަދްރި އާއި ބެހޭ ގޮތުން ﷲ سبحانه وتعالى ވަޙީ ކުރައްވާފައިވެއެވެ.\n”حم (*) وَالْكِتَابِ الْمُبِينِ (*) إِنَّا أَنْزَلْنَاهُ فِي لَيْلَةٍ مُبَارَكَةٍ إِنَّا كُنَّا مُنْذِرِينَ (*) فِيهَا يُفْرَقُ كُلُّ أَمْرٍ حَكِيمٍ (*) أَمْرًا مِنْ عِنْدِنَا إِنَّا كُنَّا مُرْسِلِينَ (*) رَحْمَةً مِنْ رَبِّكَ إِنَّهُ هُوَ السَّمِيعُ الْعَلِيمُ“\n”ح م (މިއަކުރުތަކުގެ މުރާދު ދެނެވޮޑިގެންވަނީ ﷲ އެވެ.) ބަޔާންވެގެންވާ ފޮތް ގަންދެއްވާ ވަޙީ ކުރައްވަމެވެ. ހަމަކަށަވަރުން ތިމަން ރަސްކަލާނގެ އެފޮތް (އެބަހީ: ޤުރުއާން) ބާވައިލެއްވީ ބަރަކާތްތެރިވެގެންވާ ރެއެއްގައެވެ. ހަމަކަށަވަރުން، އިންޛާރު ކުރައްވާ ކަލަކު ކަމުގައި ތިމަންރަސްކަލާނގެ ވޮޑިގެންވަމެވެ. އެ ރޭ، ކަނޑައެޅިގެންވާ ކޮންމެ ކަމެއް ބަޔާން ކުރައްވަތެވެ. (އެއީ) ތިމަންރަސްކަލާނގެ ހަޟްރަތުން އައި އަމުރެއް ކަމުގައެވެ. ހަމަކަށަވަރުން، ރަސޫލުން ފޮނުއްވާ ކަލަކު ކަމުގައި ތިމަންރަސްކަލާނގެ ވޮޑިގެންވަމުއެވެ. (އެއީ) ކަލޭގެފާނުގެ ވެރިރަސްކަލާނގެ ޙަޟްރަތުން ފޮނުއްވާ ރަޙުމަތެއް ކަމުގައެވެ. ހަމަކަށަވަރުން، އެކަލާނގެއީ، މޮޅަށް އައްސަވާވޮޑިގެންވާ، މޮޅަށް ދެނެވޮޑިގެންވާ ރަސްކަލާނގެއެވެ.“ ( ސޫރަތުއް ދުޚާން 1-6 )\nސޫރަތުލް ބަޤަރާގައި އެއިލާހު ވަޙިކުރައްވާފައިވެއެވެ.\n” شَهْرُ رَمَضَانَ الَّذِي أُنْزِلَ فِيهِ الْقُرْآنُ هُدًى لِلنَّاسِ وَبَيِّنَاتٍ مِنَ الْهُدَى وَالْفُرْقَانِ … “\n” ރަމަޟާންމަހަކީ އެމަހެއްގައި ޤުރުއާން ބާވާލެއްވި މަހެވެ. (އެ ޤުރުއާން ބާވާލެއްވީ) މީސްތަކުންނަށް ހުރި ތެދުމަގެއް ކަމުގައްޔާއި ހިދާޔަތާއި ހައްޤާއި ބާޠިލް ވަކިކޮށްދެނިވި ހެކިތަކެއް ކަމުގައެވެ. … “( ސޫރަތުލް ބަޤަރާ 185 )\nލައިލަތުލް ޤަދުރި އާއި ބެހޭގޮތުން ނަބިއްޔާ، މުޙަންމަދު صلى الله عليه وسلم ހަދީޘް ކުރައްވާފައިވާކަމަށް އަބޫ ހުރައިރާ رضي الله عنه ގެ ކިބައިން ރިވާވެގެންވެއެވެ.\n” ﷲ ގެ ޙަޟްރަތުން ރުހިވޮޑިގަތުން ލިބުން އެދި އީމަންތެރިކަމާއެކު ލައިލަތުލް ޤަދްރި ގައި ހޭލާ ހުރެއްޖެ މީހާއަށް، އޭނާގެ އިސްވެ ގޮސްފައިވާ ހުރިހާ ފާފަތަކެއް ފުއްސަވާ ދެއްވަވާނެއެވެ.“ ( ބުޚާރީ އަދި މުސްލިމް )\nއަދިވެސް ނަބިއްޔާ صلى الله عليه وسلم ޙަދީޘް ކުރެއްވިކަމަށް ޢާއިޝާ رضي الله عنها ގެ ކިބައިން ރިވާވެގެން ވެއެވެ.\n” ތިމަން ކަމަނާއަށް ލައިލަތުލް ޤަދްރި އަކީ ކޮން ރެއެއްކަން އެނގިއްޖެ ނަމަ އެ ރޭގައި ތިމަން ކަމަނާ ކިއުއްވަންވީ ކޮން ދުޢާއެއް ތޯއޭ ސުވާލު ދެންނެވުމުން އެކަލޭގެފާނު صلى الله عليه وسلم ޙަދީޘް ކުރެއްވިއެވެ.” اللَّهُمَّ إِنَّكَ عَفُوٌّ تُحِبُّ الْعَفْوَ فَاعْفُ عَنِّي“ ”އޭ ﷲ ! އިބަރަސްކަލާނގެއީ އަފޫކުރައްވާ، އަފޫކުރެއްވުމަށް ލޯބިވެވޮޑިގަންނަވާ ރަސްކަލާނގެއެވެ. އަޅުގެ ފާފަ ފުއްސަވާ ދެއްވާންދޭވެ!“\nލައިލަތުލް ޤަދްރިގެ ހެޔޮކަން އެއްހާސް މައްސަރަށް ވުރެ ހެޔޮކަން ބޮޑެވެ. ހަމައެހެންމެ އެއްހާސް މައްސަރު (83.3 އަހަރު) ﷲ އަށް ކިޔަމަންތެރިވެ ދުނިޔޭގައި އުޅުމަށް ވުރެ ވެސް ހަމަ އެކަނި އެރޭގެ ހެޔޮކަން ބޮޑެވެ. އެހެނީ އެރެއަކީ ﷲ ތަޢާލާ އެރެއްގައި ބަރަކާތް ލައްވާފައިވާ ރެއެކެވެ. ﷲ ގެ ރުހިވޮޑިގަތުން އެދި އެރޭ ހޭލާ ހުރެއްޖެ މީހާއަށް އޭނާގެ އިސްވެ ގޮސްފައިވާ ހުރިހާ ފާފަތައް ފުއްސަވާ ދެއްވައެވެ. އެބަހީ އޭނާއަކީ ދުނިޔެއަށް އުފަން ވީ އިރުގައި ވީ ފަދައިން އެއްވެސް ފާފައެއް ނުވާ މީހަކު ކަމުގައި ވެދެއެވެ. ހުރިހާ ފާފަތަކުން ޠާހިރުވެފައިވުމަށް އަހަރުމެން ކޮންމެ މީހަކުވެސް އެދޭނެއެވެ. އަދި ފާފަތަކުން ޠާހިރު ވެވިގެންވާ ޙާލު، މަހުޝަރުގެ މައިދާނުގައި ﷲ ތަޢާލާއާ ބައްދަލުވުމަށް އެދޭނެއެވެ.\nލައިލަތުލް ޤަދްރި އަކީ ކޮން ރެއެއްކަން އަހަރުމެން ދެނެގަންނާނީ ކިހިނެއް ތޯއެވެ. އަހަރުމެންނަށް އެނގެން އޮތް ގޮތުގައި އެރެއަކީ މިބަރަކާތްތެރި ރަމަޟާން މަހުގެ ފަހު ދިހައިގެ އެބަހީ: 20 ން 30 ށް ( އޮނަހިރި ރޭތަކުގެ ތެރެއިން ރެއެކެވެ. ) އެއީ 21 ، 23 ، 25 ، 27 އަދި 29 އެވެ.\nލައިލަތުލް ޤަދްރިގެ ތަފާތު ޢަލާމާތްތައް ވެއެވެ. އެގޮތުން:-\n– އެދުވަހުގެ އިރު އަރާއިރުގައި އޭގެ ދޯދިތަކާ ނުލާ އެރުން.\n– އެރޭގައި ނުވަތަ އެދުވަހުގައި ވާރޭ ވެހުން.\n– އެރޭގައި އުޑުމަތި ކުޑަކޮށް ފުސްވެފައިވުން.\nމިއީ އެރޭގެ ބައެއް އަލާމާތްތައް ކަމަށް ސުންނަތުން ސާބިތުވާ ކަންތައްތަކެވެ.\nލައިލަތުލް ޤަދްރި އަކީ ސީދާ ކޮންރެއެއްކަން އަހަރުމެންނަށް އެނގިގެނެއް ނުވެއެވެ. އެހެންކަމުން ޚާއްޞަ ގޮތެއްގައި ރަމަޟާން މަހުގެ ފަހު ދިހައިގެ ރޭތައް ތަފާތު އަޅުކަންތައްތައް ކުރުމުގައި ހޭދަ ކުރަމާ ހެއްޔެވެ. އެރޭ ތަކަކީ ކީރިތި ޤުރުއާން ކިޔެވުމާއި ސުންނަތް ނަމާދުތައް ކުރުމާއި، ޛިކުރުކުރުމާއި އަމިއްލަ ނަފްސަށާއި އެހެން މީހުނަށްޓަކައި ދުޢާ ކުރުމުގައި ހޭދަ ކުރާ ރޭތަކެއް ކަމުގައި ހަދަމާ ތޯއެވެ.\nދުޢާ އަކީ އެރެއަށްޓަކައި މަސައްކަތް ކުރުމުގެ ހެޔޮތައުފީޤު، ﷲ ތަޢާލާ އަހަރުމެންނަށް ދެއްވުމެވެ. އަދި ލައިލަތުލް ޤަދްރިގެ މާތްކަން އަހަރުމެންނަށް މިންވަރު ކޮށްދެއްވުމެވެ. އާމީން.\nކެނދިކުޅުދޫގެ ދަނޑުތައް ރޯދައަށް ފައްކާވެފައި\nބަރަކާތްތެރި ވެގެންވާ ރަމަޟާން މަހަކީ ޒަމާނުން ސުރެ އަޅުގަނޑުމެން އެންމެހައި މުސްލިމް އަޚުންނާއި އުޚްތުން އެމަހަކަށް ޓަކައި ވަރަށް ރަނގަޅަށް …


Ras Online - ތުތިމަހަށް ކޮށާ ކާޅަށް ކާންދިނަސް ހައްގުބަސް ބުނުމުގައި ފަހަތަކަށް ނުޖެހޭނަން: ބިގޭ\nތުތިމަހަށް ކޮށާ ކާޅަށް ކާންދިނަސް ހައްގުބަސް ބުނުމުގައި ފަހަތަކަށް ނުޖެހޭނަން: ބިގޭ\nއަހުމަދު ޝާހް 10 ޖޫން 2021 - 17:32\nރައްޔިތުންގެ މަޖިލީހުގެ އަލިފުށި ދާއިރާގެ މެންބަރު މުހައްމަދު ރަޝީދު ހުސައިން، ބިގޭ (ކ) އާއި، ރައްޔިތުންގެ މަޖިލީހުގެ ގަލޮޅު އުތުރު ދާއިރާގެ މެންބަރު އީވާ ޢަބްދުﷲ (ވ)\nތުތިމަހަށް ކޮށާ ކާޅަށް ކާންދިނަސް ހައްގުބަސް ބުނުމުގައި ފަހަތަށް ނުޖެހޭނެ ކަމަށް ރައްޔިތުންގެ މަޖިލީހުގެ އަލިފުށި ދާއިރާގެ މެންބަރު މުހައްމަދު ރަޝީދު ހުސައިން (ބިގޭ) ވިދާޅުވެއްޖެއެވެ.\nޑިފެންސް މިނިސްޓްރީގެ ނައިބު ހަސަން ޒަމީލް ރައްޔިތުންގެ މަޖިލީހުގެ އިމްތިޔާޒަށް އަރައިގަތް ކަމަށް ބުނެ މަޖިލީހުގެ ރައީސް، ރައީސް މުހައްމަދު ނަޝީދު މަޖިލީހުގެ އިމްތިޔާޒާއި ސުލޫކު ކޮމިޓީއަށް ފޮނުއްވި މައްސަލަ ބޭރުކޮށްލަށް އެމްޑީޕީގެ ބައެއް މެންބަރުން ވޯޓުލައްވާފައި ވަނީ ރައްޔިތުންގެ މަޖިލީހުގެ އަލިފުށީ ދާއިރާގެ މެންބަރު މުޙައްމަދު ރަޝީދު (ބިގޭ) އެގޮތަށް އަންގަވައިގެން ކަމަށް ރައްޔިތުންގެ މަޖިލީހުގެ ނާއިބު ރައީސް އަދި ގަލޮޅު އުތުރު ދާއިރާގެ މެންބަރު އީވާ ޢަބްދުﷲ ވަނީ ތުހުމަތު ކުރަށްވާފައެވެ.\nއީވާގެ ތުހުމަތުތަކަށް ރައްދު ދެއްވަމުން ކުރީގެ ރައީސް ޑރ. ވަހީދުގެ އަނބިކަނބަލުންގެ ކޮއްކޮ މުހައްމަދު ރަޝީދު މިއަދު އެމްޑީޕީގެ ވަޓްސްއަޕް ގްރޫޕަށް ފޮނުއްވި މެސެޖެއްގައި ވިދާޅުވީ، އޭނާ އަބަދުވެސް ހުންނަވާނީ ޙައްޤުބަސް ވިދާޅުވުން މަތީގައި ކަމަށެވެ. އަދި އޭނާގެ އަބުރު ކަތިލުމުގެ ގޮތުން ހަގީގަތާ ހިލާފް ވާހަކަތައް ދައްކަމުން ދިއުމަކީ ބަލައި ގަނެވޭނެ ކަމެއް ނޫންކަމަށް ބިގޭ ވިދާޅުވިއެވެ.\n"އަޅުގަނޑު ތުތިމަހަށް ކޮށާ ކާޅަށް ކާން ދިނަސް ހައްގު ބަސް ބުނުމުގައި ފަހަތަކަށް ނުޖެހޭނަން." މުހައްމަދު ރަޝީދު ވިދާޅުވި އެވެ.\nބިގޭ ވިދާޅުވީ، އޭނާއަކީ ގައުމަށްޓަކައި ޖާނާ މާލުން މުޅި ހަޔާތް ގުރުބާންކުރި މީހެއް ކަމަށާއި، އިސްލާހީ މަސައްކަތުގައި ފާއިތުވި 30 އަހަރު އެތައް އަނިޔާއެއް ލިބިއްޖެ ކަމަށެވެ. އަދި ކުރަމުންދާ ދޮގު ތުހުމަތުތަކުގެ ސަބަބުން އޭނާގެ ޢާއިލާއާއި، ހެޔޮއެދޭ އެކުވެރިންނަށް ލިބެމުންދާ ހިތްދަތިކަން ވަރަށް ބޮޑު ކަމަށާއި އެހެންކަމުން ދޮގު ތުހުމަތުތަކަށް ބީރު ކަންފަތެއް ދީގެން އަބަދު ނުހުންނަވާނެ ކަމަށް ބިގޭ ވިދާޅުވިއެވެ.\nއެމްޑީޕީގެ ގައުމީ މަޖިލީހުގެ ވަޓްސްއެޕް ގުރޫޕަށް އީވާ ފޮނުއްވި މެސެޖެއްގައި ވިދާޅުވެފައިވަނީ، ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު އަވަހާރަކޮށްލަން ދިން ހަމަލާގެ އިންކުއަރީ ފެއިލްކޮށްލުމަށް މަސައްކަތް ނުކުރެއްވުމަށް އެދިވަޑައިގަންނަވާ ކަމަށާއި، އެކަން އެގޮތަށް ނުކުރި ނަމަވެސް ބިގޭގެ ސަރުކާރު ދެމި އޮންނާނެ ކަމަށެވެ.\nބިގޭ ބުނީ ހައްގުބަހެއްނޫން ރިޝްވަތުގެ ހަޑިމުޑުދާރުބަސް ތިވައްތަރުގެ ހައްގުބަހަށް ﷲ ޖަޒާދެއްވާކަން ހަދާންކުރާތި\nސަރުކަަރު ވަޒީފާގަ ހުރެ, ސަރުކާރުގެ ތަކެތި ބޭނުން ކޮށްގެން ބޮން ހަދައި, ސަރުކާރުގެ އޮޑިދޯނިފަހަރުގަ އެ ރައްކާ ކޮށްގެން ބޮން ގޮއްވި މީހަކަށް ކޮން ހައްގު ބަހެއް ބުނެވޭނީ! މިހާރުގެ ކުދިންނަށް މި ހަގީގަތްތައް ނޭނގުނަސް އަހަރުންނަށް އެނގޭ ތީ ކާކުކަން! އެމްޑީޕީއަކު ނުހުންނާނެ މިކަހަލަ ނަޖިހެއް ނޫނިއްޔާ!


SunOnline: Bank thah hulhuvaanee mimahu 30, adhi anna mahu2gai\nބޭންކުތައް ހުޅުވާނީ މިމަހުގެ 30 އަދި އަންނަ މަހު2ގައި\nހުޅުމާލޭގައި ހުންނަ ބޭންކުގެ ބްރާންޗް -- ސަން ފޮޓޯ: ފަޔާޒު މޫސާ\nއިތުރު އެއް ހަފްތާ އަށް ސަރުކާރު ބަންދު ކުރުމާ ގުޅިގެން މަރުކަޒީ ބޭންކާއި ބޭންކުތަކުން ހިދުމަތްދޭނީ މިމަހުގެ 30 ވަނަ ދުވަހާއި އަންނަ މަހުގެ ދެ ވަނަ ދުވަހު ކަމަށް މަރުކަޒީ ބޭންކް (އެމްއެމްއޭ) އިން ބުނެފި އެވެ.\nއެމްއެމްއޭ އިން ބުނީ މި ދުވަސްތަކުގައި އެމްއެމްއޭ އިން ފައިސާ ބަލައިގަތުމާއި ދޫކުރުމުގެ ހިދުމަތް ދޭނީ ހެނދުނު 9:30 އިން 11:30 އަށް ކަމަށާއި ވަކިލާރި ބަލައިގަތުމާ ދޫކުރުން ކުރިއަށްގެންދާނީ ހެނދުނު 9:30 އިން 11:00 އަށް ކަމަށެވެ. އަދި މި މުއްދަތުގައި އެ އޮތޯރިޓީ އަށް ސިޓީ ބަލައިގަންނާނީ އީމެއިލް މެދުވެރިކޮށް ކަމަށް އެމްއެމްއޭ އިން ބުންޏެވެ.\nކޮރޯނާވައިރަހާ ގުޅިގެން ސަރުކާރު ބަންދު ކުރީ މިދިޔަ ބުރާސްފަތި ދުވަހު އެވެ. ސަރުކާރު އެއް ހަފްތާ އަށް ބަންދު ކުރިނަމަވެސް އިތުރު އެއް ހަފްތާ އަށް ބަންދު ކުރަން ނިންމާފައިވާކަން ރައީސް އިއްޔެ ވަނީ އިއުލާނު ކުރައްވައިފަ އެވެ.\nސަރުކާރު ބަންދު މުއްދަތުގައި ބޭންކުތަކުން ދޭ ބައެއް ހިދުމަތްތައް އޮންލައިން ކޮށްފައިވާއިރު ބައެއް ހިދުމަތްތައް ދިނުން ވަގުތީ ގޮތުން ވަނީ މެދުކަނޑާލައިފަ އެވެ.\nކޮރޯނާ އާއި ގުޅިގެން ކުރިމަތިވެފައިވާ މާލީ ދަތިތަކާ ހުރެ ބޭންކު ތަކުގެ ލޯނު ދެއްކުން ހަ މަހަށް ފަސްކޮށްފައިވާއިރު ސަރުކާރުން ވަނީ ވިޔަފާރިތަކަށް އިގްތިސާދީ ޕެކޭޖެއްވެސް ތައާރަފުކޮށްފަ އެވެ.\nއެންމެ ދަށް ހާލަތުގައި ޖީޑީޕީ މައިނަސް 17.7އަށް\nބޭންކުތައް ހުޅުވާލުމާއެކު ގައި ދުރުކަން ހަނދާން ނެތިއްޖެ


idhikolhu leaderakee Raees Yameen kan handhaankohdheefi\nއިދިކޮޅު ލީޑަރަކީ ރައީސް ޔާމީންކަން ހަނދާންކޮށްދީފި\nއިހްލާސްތެރި ވާދަވެެރި ލީޑަރެއް ކަނޑައެޅުމަކީ ސިޔާސީ ވާދަވެރިންގެ ކަމެއް ކަމަށް ވިދާޅުވެ ރައީސް މުހައްމަދު ނަޝީދު ދެއްކެވި ވާހަކަފުޅުތަކަށް ޕީއެންސީގެ ރައީސް އަބްދުއްރަހީމް އަބްދުﷲ ރައްދު ދެއްވައިފި އެވެ.\nރައީސް ނަޝީދު އިއްޔެ ޓްވިޓާގައި ވިދާޅުވީ އިހްލާސްތެރި ވާދަވެރި ލީޑަރަކު ކަނޑައެޅުމަކީ ވާދަވެރިންގެ ކަމެއް ކަމަށެވެ. އަދި ވާދަވެރިންނަކީ ކޮބައިކަން ވާދަވެރިންނަށް އެނގި، އެ ވާދަވެރިންގެ ތެރެއިން ލީޑަރެއް ލީޑަރެއް ކަނޑައެޅޭ ގޮތް ރައްޔިތުންނަށް ސާފުވާން ބޭނުންތެރި ކަމަށެވެ.\n"ލީޑަރު ހުންނަވާ ތަނަށްވުރެ ލީޑަރު ކަނޑައެޅޭ ގޮތް މާ މުހިންމު!" ރައީސް ނަޝީދު ވިދާޅުވި އެވެ.\nއަބްދުއްރަހީމް މިރޭ ކުރައްވާފައިވާ ޓްވީޓެއްގައި ވިދާޅުވީ ޕީޕީއެމް/ޕީއެންސީގެ ޖޮއިންޓް ކައުންސިލްގެ އިއްތިފާގުން 2023ގެ ރިޔާސީ އިންތިހާބުގައި ކޯލިޝަންގެ ޓިކެޓްގައި ވާދަކުރައްވާނެ ކެނޑިޑޭޓަކީ ރައީސް ޔާމީން ކަމަށް ކަނޑައަޅާފައިވާ ކަމަށެވެ.\n".. އަދި އިދިކޮޅު ލީޑަރަކީވެސް ރައީސް ޔާމީން،" ނަޝީދު ކުރެއްވި ޓްވީޓަށް އިޝާރާތް ކުރައްވާ އަބްދުއްރަހީމް ވިދާޅުވިއެވެ.\n2023 ވަނަ އަހަރު އޮންނަ ރިޔާސީ އިންތިހާބުގައި ޕީޕީއެމްގެ ފަރާތުން ވާދަކުރާނީ ކުރީގެ ރައީސް އަދި އިދިކޮޅު ލީޑަރު އަބްދުﷲ ޔާމީން ކަމަށް ޕްރޮގްރެސިވް ކޯލިޝަނުން ނިންމާފައިވީނަމަވެސް މިހާރުވެސް އެމަނިކުފާނު ގެންދަވަނީ ފަސް އަހަރުގެ ޖަލު ހުކުމެއް ތަންފީޒު ކުރައްވަމުންނެވެ. އެހެން ކަމުން ކުރިއަށް އޮތް އިންތިހާބުގައި ވާދަ ކުރެއްވޭނެ ކަމަކަށް ނުބެލެވެެއެވެ.\nއިތުރު ދެ ދައުވާއެއްވެސް މިހާރު ވަނީ ރައީސް ޔާމީންގެ މައްޗަށް އުފުލާފައެވެ. އެ ދައުވާތައް ސާބިތުވެއްޖެނަމަ ދިގު މުއްދަތުގެ ހުކުމްތަކެއް އެމަނިކުފާނަށް އިއްވާނެއެވެ.\nއިދިކޮޅު ކޯލިޝަނުން އަދި ރައީސް ޔާމީންގެ ގާނޫނީ ޓީމުންވެސް ބުނެފައިވަނީ 2023 ގެ އިންތިހާބުގެ ކުރިން ޔާމީން މިނިވަންވާނެ ކަމަށެވެ.\nރައީސް އަބްދުﷲ ޔާމީން ރައީސް މުހައްމަދު ނަޝީދު ޕީޕީއެމް + އަބްދުއްރަހީމް އަބްދުﷲ ޕީޕަލްސް ނޭޝަނަލް ކޮންގްރެސް - ޕީއެންސީ\nޝިޔާމަށް ހަމަލަދިނީ ނަޝީދު އަންގައިގެން: އިދިކޮޅު\n"ޔާމީންގެ އަތްޕުޅުން ޕީޕީއެމްގެ ދޮރު ހުޅުވައިދީފާނެ"\n"މިހާރު ޔާމީން ޖަލުގައި ބަހައްޓަންޖެހޭ ސަބަބެއް ނެތް"


ކުޑަކުއްޖަކަށް ޖިންސީ ގޯނާކުރި ދެ މީހަކަށް ޔާމީން، އެކަކަށް ރައީސް ސޯލިހު އަދަބު ލުއިކޮށްދިން – Haftha\nThu, 26 May, 2022, 12:44 pm\nކުޑަކުދިންނާއެކު ބަދުއަހުލާގީ އަމަލު ހިންގިކަމުގެ ކުށް ސާބިތުވެ, ހުކުމް ތަންފީޒު ކުރަމުންދިޔަ ދެ މީހެއްގެ އަދަބު ލުއިކޮށްދެއްވީ ކުރީގެ ރައީސް އަބްދުالله ޔާމީންގެ ސަރުކާރުގައި ކަމަށް ކްލެމެންސީ ބޯޑުން ބުނެފި އެވެ.\nއެޓާނީ ޖެނެރަލްގެ ބެއްލެވުމުގެ ދަށުން ހަރަކާތްތެރިވާ ކްލެމެންސީ ބޯޑަކީ މައާފުދިނުމާއި އަދަބު ލުއިކޮށްދިނުމުގެ ގާނޫނުގެ ދަށުން ރައީސް އުފައްދަވާފައިވާ ބޯޑެކެވެ. އެ ބޯޑުގެ ރައީސަކީ އެޓާނީ ޖެނެރަލް އެވެ.\nކުޑަކުދިންނާ ޖިންސީ ގޯނާ ކުރުމުގެ ކުށަކީ މައާފު ދެވޭ ކުށެއް ނޫނެވެ. ނަމަވެސް އަދަބު ލުއިކޮށްދެވެ އެވެ.\nޖެންޑާ މިނިސްޓްރީން އަޕްޑޭޓް ކުރުމަށްފަހު އާންމުކުރި ކުޑަކުދިންނަށް ޖިންސީ ގޯނާ ކުރި މީހުންގެ ވަނަވަރު ހިމެނޭ ދަފްތަރުގައިވާ ގޮތުން ކުޑަކުދިންނާއެކު ބަދުއަހުލާގީ އަމަލު ހިންގައިގެން ޖަލަށްލި ތިން މީހުންގެ އަދަބު ވަނީ ލުއިކޮށްދީފައެވެ.\nއެއީ ހއ. ހޯރަފުށި/ ސޯސަންމާގެ, އިބްރާހިމް ރަޝީދު (ހޯރަ އިއްބެ) އާއި ނ. މަގޫދޫ, ޖަހާމުގުރިގެ/ މުހައްމަދު ޖަމީލު އަދި ހދ. މާވައިދޫ/ ބޮލިޖެހިގެ, އަފްރަހު ހުސެއިން އެވެ.\nއިބްރާހިމް ރަޝީދު, 52އ: 10 އަހަރުގެ ޖަލު ހުކުމެއް އިއްވި\nމުހައްމަދު ޖަމީލު, 28އ: 10 އަހަރުގެ ޖަލު ހުކުމެއް އިއްވި\nއަފްރަހު ހުސެއިން, 31އ: 14 އަހަރުގެ ޖަލު ހުކުމެއް އިއްވި\nކްލެމެންސީ ބޯޑުން ބުނީ, އެ ތިން މީހުންގެ ތެރެއިން މާޗް 24, 2013 ވަނަ އަހަރު ކުށް ސާބިތުވި އަފްރާހު އާއި ޑިސެމްބަރު 27, 2012ގައި ކުށް ސާބިތުވި ޖަމީލަށް މައާފު ދެއްވީ ނިމިދިޔަ ސަރުކާރުގައި އޭރުގެ ރައީސުލްޖުމްހޫރިއްޔާ ޔާމީން ކަމަށެވެ.\nއެގޮތުން އަފްރާހުގެ އަދަބު 1 މަހަށް ކުރުކޮށް، އަދަބު ލުއިކުރަން އޭރުގެ ރައީސަށް ލަފާ ދިނީ 22 މާޗް 2016ގައި ކަމަށާއި އެ ނިންމުމަށް އަމަލު ކުރަން އޭރުގެ ރައީސް ނިންމެވީ 8 ސެޕްޓެމްބަރު 2016ގައި ކަމަށް ބުންޏެވެ.\nއަދި ޖަމީލުގެ އަދަބު7ދުވަހަށް ކުރުކޮށް، އަދަބު ލުއި ކުރަން އޭރުގެ ރައީސަށް ކްލެމެންސީ ބޯޑުން ލަފާ ދިނީ 29 ފެބްރުއަރީ 2016ގައި ކަމަށާއި އެ ނިންމުމަށް އަމަލު ކުރަން އޭރުގެ ރައީސް ނިންމެވީ 8 ސެޕްޓެމްބަރު 2016ގައި ކަމަށްވެސް ބުންޏެވެ.\nހޯރަ އިއްބެއަށް މައާފު ދިނީ މި ސަރުކާރުން ރައީސް އިބްރާހިމް މުހައްމަދު ސޯލިހެވެ. އޭނާގެ އަދަބު ލުއިކޮށްދިނީ ބާކީ ފަސް އަހަރު އޮއްވަ އެވެ.


Kureege bodu vazeeru Nawaz Sharif ge anbikabalun gaanoon hadhaa...\nކުރީގެ ބޮޑު ވަޒީރު ނަވާޒް ޝަރީފްގެ އަނބިކަނބަލުން ގާނޫނު ހަދާ މަޖިލީހަށް ކުރިމަތި ލައްވަނީ\nއަނބިކަނބަލުން ކުރިމަތިލައްވަނީ ކުރިން ފިރިކަލުން ތަމްސީލް ކުރެއްވި ދާއިރާއަށް\nކ. މާލެ | 12 އޯގަސްޓް 2017 | ހޮނިހިރު 15:26 | 2,438\nކުރީގެ ބޮޑު ވަޒީރު ޝަރީފު (ވ) އަދި އަނބިކަނބަލުން ކުލްސޫމް - އަހުމަދު އަނޫޝު\nޕާކިސްތާނުގެ ސުޕްރީމް ކޯޓުން މަގާމުގެ ޝަރުތު ފުރިހަމަ ނުވާ ކަމަށް ކަނޑައެޅުމާ ގުޅިގެން ރައީސް ކަމުގެ މަގާމާއި އަދި ގާނޫނު ހަދާ މަޖިލީހުގެ ގޮނޑި ގެއްލިފައިވާ ބޮޑު ވަޒީރު ނަވާޒް ޝަރީފު، ކުރިން ތަމްސީލް ކުރެއްވި ދާއިރާ އަށް އަނބިކަނބަލުން ކުލްސޫމް ނަވާޒް ކުރިމަތި ލައްވަން ނިންމަވައިފިއެވެ.\nބޮޑު ވަޒީރު ޝަރީފު މަގާމުގެ ޝަރުތު ފުރިހަމަ ނުވާ ކަމަށް ސުޕްރީމް ކޯޓުން ކަނޑައެޅީ، އެ މަނިކުފާނުގެ މައްޗަށް ކޮރަޕްޝަނުގެ ތުހުމަތު ކުރެވި އެކަން ތަހުގީގު ކުރުމަށް ފަހު ލިބުނު މައުލޫމާތުތަކުގެ މައްޗަށް ބިނާކޮށެވެ. ސުޕްރީމް ކޯޓުން ހުކުމްކޮށްފައި ވަނީ ޖޮއިންޓް އިންވެސްޓިގޭޝަން ޓީމު (ޖޭއައިޓީ)ގެ ތަހުގީގަށް ފަހު ކޯޓަށް ހުށަހެޅި 254 ސަފުހާގެ ރިޕޯޓަށް ބެލުމަށް ފަހު އެވެ.\nނަވާޒް ޝަރީފް ރައީސް ކަމަށް ޝަރުތު ފުރިހަމަ ނުވާ ކަމަށް ސުޕްރީމް ކޯޓުން ކަނޑައެޅީ ޕެެނަމާ ޕޭޕަރުގެ މައްސަލައިގައެވެ. ޕެނަމާ ޕޭޕާސް އިން ލީކުކޮށްލި މައުލޫމާތުގައި ނަވާޒް ޝަރީފުގެ ނަން ހިމަނާފައި ނެތެވެ. މަޝްހޫރު ޕެނަމާ ޕޭޕަރުތަކުގެ ޒަރީއާއިން ލީކުވެފައިވާ މައުލޫމާތުގައި ނަވާޒް ޝަރީފްގެ ބޭފުޅުންވަނީ އޮފްޝޯ ކުންފުންޏެއް ރަޖިސްޓަރީކޮށް މާލީ ބޮޑެތި ފައިދާތަކެއް ހޯއްދަވާފައެވެ. ލީކު ވެފައިވާ ޕެނެމާ ޕޭޕަރުތަކުގައިވާ ގޮތުން ނަވާޒް ޝަރީފް ބޭފުޅުންވަނީ ބްރިޓިޝް ވާޖިން އައިލެންޑްސްގައި ކުންފުންޏެއް ރަޖިސްޓަރީކޮށް އެ ކުންފުނިން އިނގިރޭސިވިލާތުން އިމާރާތްތައް ބައްލަވައި ގަނެފައެވެ.\nގާނޫނު ހަދާ މަޖިލީހުގެ ލާހޫރަށް ނިސްބަތްވާ ދާއިރާގެ ގޮނޑިއަށް ނަވާޒް ޝަރީފްގެ އަނބިކަނބަލުން ކުލްސޫމް ނަވާޒް ނޮމިނޭޓް ކޮށްފައި ވަނީ "ޕާކިސްތާން މުސްލިމް ލީގް-ނަވާޒް ޕާޓީ" އިންނެވެ. މީގެ ކުރިން ދުވަހަކު ވެސް މިފަދަ މަގާމަކަށް ކުލްސޫމް ވާދަކުރައްވާފައި ނުވި ނަމަވެސް، ބައި-އިލެކްޝަނުް ބޮޑު ތަފާތަކުން ކުލްސޫމް ކާމިޔާބު ކުރައްވާނެ ކަމަށް ޕާޓީ އިން ދެކެއެވެ.


Finance Minister, Zinmaa Adhaeh Nukurey : Afeef - Vaguthu\nފިނޭންސް މިނިސްޓަރު، ޒިންމާ އަދައެއް ނުކުރޭ: އަފީފް\nކޮވިޑް-19 އާއި ގުޅިގެން ދައުލަތުން ބޮޑެތި ޚަރަދުތަކެއް ކޮށްފައިވާއިރު ފިނޭންސް މިނިސްޓަރު އިބްރާހިމް އަމީރު އޭނާގެ ޒިންމާ ފުރިހަމައަށް އަދާ ކުރެވެމުން ނުދާ ކަމަށް ރައްޔިތުންގެ މަޖިލީހުގެ ވިލުފުށި ދާއިރާގެ މެންބަރު ހަސަން އަފީފް ވިދާޅުވެއްޖެއެވެ.\nމީގެ އަހަރު ދުވަސް ކުރިން ފިނޭންސް މިނިސްޓްރީން ފޮނުވި ހުށަހެޅުމަކާ ގުޅިގެން ރައްޔިތުންގެ މަޖިލީހުން ވަނީ ޕަބްލިކް ބޭންކް އެކައުންޓުން ހަތަރު ބިލިއަން ރުފިޔާ އޯވަޑްރޯ ކުރުމުގެ ހުއްދަ ދީފައެވެ. އަދި ދައުލަތުގެ ޚަރަދަށް ޒިންމާވުމުގެ ޤާނޫނުގެ ބައެއް މާއްދާތައް އަހަރު ދުވަހަށް ސަސްޕެންޑްކޮށް، ފައިސާ އަނބުރާ ދެއްކުމުގެ މުއްދަތު އިތުރުކޮށްފައެވެ. މި މުއްދަތު އަންނަ ހޯމައަށް ހަމަވާއިރު އިތުރު އަހަރު ދުވަހަށް އިތުރުކޮށްދޭން ފިނޭންސް އިން މި ވަނީ އެދިފައެވެ.\nމި މައްސަލައަށް ބަހުސް ކުރައްވަމުން އެމްޑީޕީގެ އެންމެ ސީނިއާ މެންބަރުންގެ ތެރޭގައި ހިމެނޭ ހަސަން އަފީފް ވިދާޅުވީ ރާއްޖޭގެ އިގްސާދު އަދިވެސް ކުރިއަރާފައި ނުވާތީ އުސޫލެއްގެ މަތިން މި ހުއްދައިގެ މުއްދަތު އިތުރު ކުރަން ތާއީދު ކުރައްވާ ކަމަށެވެ. އެހެންވިޔަސް އެ ޚަރަދުތައް މިނިސްޓަރު އަމީރަށް ބެލެހެއްޓެވިދާނެ ކަމާއި މެދު އޭނާ ސުވާލު އުފެއްދެވިއެވެ. އަދި ދައުލަތުގެ ޚަރަދުތައް ނުބެލެހެއްޓެވޭ ކަމަށް ވިދާޅުވެ މިނިސްޓަރަށް ވަރަށް ބޮޑަށް ފާޑުވިދާޅުވިއެވެ.\n"ފިނޭންސް މިނިސްޓަރުގެ ޒިންމާ ފުރިހަމައަކުން އަދާ ކުރަމުންނެއް ނުދޭ. އެފަދަ މީހަކަށް އަޅުގަނޑުމެން އަނެއްކާ ވެސް މިހާ ގިނަ ފައިސާ ނެގުމުގެ ހުއްދަ ދޭއިރު އަޅުގަނޑުމެން ވިސްނާލަން ޖެހޭ. ފައިސާ ދޫކުރަން އަޅުގަނޑަށް ފެނޭ. އެކަމަކު ފިނޭންސް މިނިސްޓަރު ކުރައްވާ ޚަރަދުތައް ކުރައްވަނީ ރަނގަޅަށް ކަން ބަލަން އެބަ ޖެހޭ." އަފީފް ވިދާޅުވިއެވެ.\nއޮޑިޓަ ޖެނެރަލްގެ ރިޕޯޓްތަކާއި ހަވާލާ ދެއްވައި އަފީފް ވިދާޅުވީ މާލިއްޔަތު ޤާނޫނަށް އެއްވެސް މިންވަރަކަށް ބެލުމެއް ނެތި ގިނަ ޚަރަދުތަކެއް ކޮށްފައިވާ ކަމަށެވެ. އޭގެ ތެރެއިން އެއް ކަމަކަށް ވެންޓިލޭޓަރުތަކުގެ ޚިޔާނާތް އަފީފް ފާހަގަ ކުރެއްވިއެވެ.\n"ވެންޓިލޭޓަރު ގަންނަން ދުބާއީގެ ކުންފުންޏަށް ހުއްދަ ދިން އިރު އަދި އެޑްވާންސްއަށް ފައިސާ ދައްކަން ފައިސާ ފޮނުވިއިރު އެ ބަލަން ޖެހޭ ކަންކަން ފިނޭންސް މިނިސްޓަރު ބެއްލެވި ކަމަކަށް އަޅުގަނޑެއް ނުދެކެން." އަފީފް ވިދާޅުވިއެވެ.\nމި މައްސަލަ ކުރިން ދިރާސާ ކޮށްފައިވަނީ މާލިއްޔަތު ކޮމިޓީއިން ކަން ފާހަގަކުރައްވައި އަފީފް ވިދާޅުވީ އޭނާ ވެސް އިންނަވާ އެ ކޮމިޓީއަށް އެންމެ ފުރިހަމައަށް މި މައްސަލަ ދިރާސާ ކުރެވޭނެ ކަމަކަށް ވެސް އޭނާ ޤަބޫލު ކުރައްވާ ކަމަށެވެ. އެހެންކަމުން ރައްޔިތުންގެ މަޖިލީހުން މި މައްސަލަ ދިރާސާ ކުރަން ޚާއްސަ ކޮމިޓީއެއް އެކުލަވާލަން ހުށަހަޅުއްވާ ކަމަށް އަފީފް ވިދާޅުވިއެވެ. އަފީފްގެ އެ ހުށަހެޅުއްވުމަށް ބައެއް އެހެން މެންބަރުންގެ ތާއީދު ވެސް ދަނީ ލިބެމުންނެވެ.\nނަޝީދަށް ހަމަލާ ދިން މައްސަލައާއެކު 241 ކޮމިޓީގެ ބައްދަލުވުމެއް ސިއްރުން ގެންދަނީ\nދިގުދެމިގެންދާ ގޮތަށް މަޖިލީހުގެ ޖަލްސާ ހުއްޓާ ނުލައި ކުރިއަށް ގެންދަނީ\nއޭޕްރީލް 19, 2021 13:02\nއެހެންދޯ ދެން ކޮންބަޔަކު ޒިންމާ އަދާކުރަނީ ދައްކަބަލަ ....؟ ހުސްވާހަކަ ބޭކާރު ބަޔަކު ވެރިކަމައް ގެނެވުނީމަ މިއޮތީ ވާނެ ހަޔެތިވެފަ\nއޭޕްރީލް 19, 2021 13:09\nގައުމުގެ އިގުތިސާދަށް ކުރިއެެރުން ނުލިބި ދައުލަތް ބަގުރޫޓު ވަމުންދާއިރުވެސް ސަރުކާރުން މިގެންދަނީ ގިނަ އަދަދެއްގެ ފުޓުޟެލް ދަޑުތައް އެޅުމަށް ބޮޑު ހޭދައެއް ކުރަމުން ކަން ފާހަގަ ކޮއްލެވެއެވެ. ދައުލަތުގެ ހަރަދު ކުޑަކުރުމަށް ޓަކާ މިފަދަ މަސްރޫއުތައް މިވަގުތަށް ހުއްޓާލުން ވަރަށް މުހިންމު ކަމަށް ފެނޭ.\nއޭޕްރީލް 19, 2021 14:12\nމިސަރުކާރުގެ ކޮން މިނިސްޓަރަކަށްތޯ ޒިންމާ އަދާކުރެވެނީ؟ވާނުވާ އެބަބަލާތޯ؟ކޮންބަޔެއްތޯ ސަރުކާރުގެ މުދަލާއި ފައިސާ ރަނގަޅު ގޮތުގަ ބޭނުންކުރަނީ؟ސަރުކާރުގެ މިނިސްޓްރީއެއް،ކުންފުންޏެއް ޑިޕާރޓްމަންޓެއްކިޔާނެ ކަމެއްނެތް އެންމެންވެސް ޖެހުނުތަނަކުން ކަނީ.ކޮބާތޯ ރީޖަނަލް އެއަރޕޯޓްސް ވެރިން؟\nއޭޕްރީލް 19, 2021 20:44\nޢަފީފު އަބަދުވެސް ޒާތީވެފަހު ރެ ތިވާހަކަދެއްކެނީ ކީއްވެތޯ!؟އަމީ ރު ކޮންފައިސާ އެއް ތަ ނެގީ ބޭނުން ކު ރީ؟ދައުލަތުން ބޭނުންވާ ގޮތް ނޭނެނީތޯ؟


VAAHAKA - Eeshal\n27th May 2019 | Last update: 11:26\n(2 ޑިސެމްބަރ 2018 އާ ގުޅޭ) -- "ބައްޕާ" ދަތްކުނޑިވިކާލައިގެން ހުރި މީކާޢިލް ފެނުމާއެކު އީޝަލްއަށް ބުނެލެވުނެވެ. މީކާއިލްގެ އަތް އޮތީ އީޝަލްގެ ކަނާތުފައިގެ ކުޑަހުޅުގައެވެ. އީޝަލްގެ ވަރައާ ބަލާފައި މީކާޢިލްގެ ވަރަ ބޮޑުވެފައި ދުރަށް ފެތުރިފައި އޮތެވެ. ހިތަށް ބިރުވެރިކަން ވަންނަހާ ވެއެވެ. އިސްކޮޅުން ވެސް ދިގުވެފައި ބިޔައެވެ.\n"ހަމަ މިހާރު ފައިބާ" މީކާޢިލް ބުނެލިއެވެ. ވަގުތުން އީޝަލް ގޮނޑުދޮށަށް ތިރިވެލިއެވެ. އޭރު އެ ހިސާބަށް މިޒަރެން އައިސް ހަމަވީއެވެ.\n"މީކާޢިލް... އަހަރެން... އީޝަލްގެ..." މީކާޢިލްގެ މޫނުގައިވާ ކުލަވަރު ފެނި މިޒަރެން އާގަންނަމުންދިޔައެވެ. ހަމައެވަގުތު މީކާޢިލް އަތްތިލަ ހިއްލާލި ގޮތުން އެ އިޝާރާތްކުރަނީ ހިމޭންވުމަށްކަން މިޒަރެން ދެނެގަތެވެ. އޭރު ކުށްވެރިއެއް ފަދައިން އީޝަލް އޭނާގެ ބައްޕަގެ ގާތުގައި ހުއްޓެވެ.\n"މިޒަރެން، ކަލޭ ގެއަށް ދޭ. އަހަރެމެން ވެސް މިދަނީ" މީކާޢިލް ބުނެލިއެވެ. އަދި ފަޅިސުކުންތެއްގެ ތެރޭގައި އީޝަލްގެ އުނަގަނޑުގައި ހިފާލުމާއެކު މީކާޢިލް ޣައިބުވެއްޖެއެވެ. ނަމަވެސް ވަށައިގެން ބާރު ވައިރޯޅިއެއް ޖެހިލިކަމުގެ އިޙްސާސް މިޒަރެންނަށް ކުރެވުނެވެ.\nބޯގަސްތަކުގެ ތެރޭގައި އެކަހެރިކޮށް ހެދިފައި ހުރި ބިޔަ ބެރެބެދި ގަހުގެ ދޮށަށް މީކާޢިލް ފާޅުވިއެވެ. އޭނާގެ ގާތުގައި ހުރި އީޝަލް އިސްޖަހާލަމުން ހިނގައިގަތީ ގަހާ ދިމާއަށެވެ. އެހިނދު ގަހުގެ ތެރެއިން މަތިން ވާގޮތަށް ފިރިހެނެއްގެ ހުނުމުގެ އަޑު އިވިގެންދިޔައެވެ.\n"އަހަރެންގެ އީޝަލް އައީތަ؟... އަސްތާ! މިއަދުވެސް ކުށްވެރިވީތަ؟... މީކާޢިލް" ގަހުގެ ތެރެއިން އަނެއްކާ ވެސް އިވުނީ އިހު އިވުނު ފިރިހެން އަޑެވެ. އެ މީހަކު މީކާޢިލްގެ ނަން ދަމާލައި ބުނެލިގޮތުން އީޝަލްއަށް ކުޑަކުޑަ ހިތްވަރެއް ލިބި އިސްޖައިގެން ހުރެ ވެސް ސިއްރުން މީކާޢިލްއަށް ބަލާލިއެވެ.\n"ވަދޭ އެތެރެއަށް" އީޝަލްގެ ކުޑަކުޑަ ހަރަކާތާއެކު މީކާޢިލް ބުނެލިއެވެ.\nކަށިފަޅާފައި ހުރި އެ ބިޔަ ގަހުގެ ތެރެއަށް އުނދަގުލެއް ނެތި އީޝަލް ވަނެވެ. އޭނާގެ ފަހަތުން މީކާޢިލް ވަނެވެ. ހަމަ އެވަގުތު އެތަނަށް މިޒަރެން ފާޅުވެއްޖެއެވެ. އޭނާ ފުންމައިގެން އެރީ ގަހުގެ މައްޗަށެވެ. އެ ބެރެބެދި ގަހަކީ ޒިޔަޒެލްގެ ގެ އެވެ. އެއީ ތަނަވަސް ބޮޑު ގެއެކެވެ. އެހެންނަމަވެސް އާދައިގެ އިންސާނެއްގެ ލޮލަށް އެ މަންޒަރުތައް އެގޮތަށް ފެނުމަކީ ވާނޭކަމެއްނޫނެވެ. އެ ސަރަޙައްދަކީ ޒިޔަޒެލްގެ ބާރު ހިނގާ ހިސާބެވެ. އެތަނުގައި ވަޒަންވެރިވެގެން ތަފާތު ނަސްލުގެ ޖިންނިތައް އުޅެއެވެ. ގިނައީ އެކި ކަންކަމުގައި އަނިޔާ ލިބި ޢާއިލާގެ އިތުރު މެންބަރަކު ނެތް ޖިންނީންނެވެ. އެކަނި އުޅުމަށްވުރެ ބައެއްގެ ތެރޭގައި އުޅުމަށް ޚިޔާރުކުރި ޖިންނީންނެވެ. ޒިޔަޒެލްގެ ތިލަފަތުގައި އިންސާފަކީ ނަސްލާއި ޤަދަރަށް ނޫނީ ނިސްބަތްވާ ޤަބީލާއަށް ހަމައެކަނި އޮންނަ އެއްޗެއްނޫނެވެ. ވެރިއަކަށްވުމަކީ އޭނާ އެއްވެސް އިރަކު ބޭނުންވި ކަމެއްނޫނެވެ. އެހެންނަމަވެސް މިއަދު އޭނާ ބޭނުންނުވި ނަމަވެސް އޭނާގެ ބަހަށް ތަބާވާ އެތައް ހާސް ޖިންނީންނެއް އެބައުޅެއެވެ. އޭނާގެ އިޝާރާތަކަށް ކެތްތެރިކަމާއެކު މަޑުކޮށްގެންނެވެ. ސަރަޙައްދު ހިމާޔަތް ކުރުމުގައެވެ. ޒިޔަޒެލްގެ ގެއާ ކައިރިވުމަށް އެބައިމީހުން ބިރުގަނެއެވެ. އިޚްތިރާމާއެކު ކުރުނީސްކުރުމަކީ އެ ގަސް ކައިރިން ހުރަސްކަނޑާ ކޮންމެ ޖިންނިއެއް ކުރާކަމެކެވެ. ޒިޔަޒެލް އެކަންކަން މަނައެއްނުކުރެއެވެ. އެ ސަރަޙައްދަކީ އަމާން ތަނެއްގެ ގޮތުގައި ބާއްވަން އޭނާ ބޭނުންވެއެވެ. ޖިންނީންނަކީ އެމީހުންގެ ތެރެއިން ބާރުގަދަ މީހާއަށް ތަބާވާ ބައެކެވެ. ޚުދު ޒިޔަޒެލް ވެސް އޭނާގެ މައްޗަށް އެހެން ޖިންނިއަކު ބާރުފޯރުވާކަށް ބޭނުމެއްނުވެއެވެ.\n"ޒިޔަޒެލް އޭނާއަށް ފާޑުފާޑުގެ ވާހަކަތައް ކިޔައިދޭތީ އެހެންއެވަނީ" މީކާޢިލް ބުނެލިއެވެ. އޭރު މިޒަރެންނާއެކު އީޝަލް ގޭތެރެއަށް ވަދެއްޖެއެވެ. މީކާޢިލް މަޑުކޮށްލީ ޒިޔަޒެލްގެ ގާތުގައެވެ. އޭނާ އިނީ މުޅި ސަރަޙައްދު ފެންނަ ގޮތަށް ހުރި ގޮފިގަނޑެއްގައި ނިކަން ހަމަޖެހިލައިގެންނެވެ. އެއްފައި މައްޗަށް އަނެއްފައި އަރުވާލައިގެން އިންއިރު ވެސް ދިގު ފޭރާމުގެ ތެރެއިން އޭނާގެ ފައެއް ނުފެނެއެވެ. ވައަތުން ބިނާޓުނޮޅީގައި ހިފަހައްޓާލައިގެން އިނދެ ޒިޔަޒަލެއްގެ އަނގައިން ދުންގަނޑު ދޫކޮށްލިއެވެ. އަދި މީކާޢިލްއަށް ނަޒަރު ހުއްޓާލީ ހިނިތުންވެލައިގެން އިނދެއެވެ.\n"މީކާޢިލް ހަނދާންނެތުނީތަ އަހަރެންގެ ވާހަކަތައް އަޑުއަހަން ފަހަތުން އުޅުނު ދުވަސްތައް" ޒިޔަޒެލް ބުންޏެވެ.\n"އެދުވަސްތައް... ކިހިނެއް ހަނދާންނެތޭނީ... އަހަރެން..." މީކާޢިލްގެ މޫނަށް އެރި ކުލަވަރާއެކު އޭނާ ހިމޭންވިއެވެ. ޒިޔަޒެލް ފިނިނޭވާއެއް ދޫކޮށްލީ އެވީގޮތެއް އެނގިގެންނެވެ.\n"އަހަރެންގެ ބޭނުމަކީ އެ ހަނދާންތައް އާކުރުވުމެއްނޫން، އީޝަލްއަށް ޓަކައި އަހަރެން ނުކުރާނެމެއް ނޯންނާނެ، ތި ދެބައިންނަކީ އަހަރެންގެ ލޮލުގެ ފިނިކަން، މީކާޢިލް، އީޝަލްއަކީ މިހާރު ކުޑަކުއްޖެއްނޫން... އޭނާ ބަންދުކޮށްގެންނެއް ނުގެންގުޅެވޭނެ، އޭނާ މިގަހުގައި ހައްޔަރުކޮށްފިނަމަ އެއީ އެކުއްޖާފުޅަށް ވެސް ދެވޭ ދެރައެއް، ވީ ހުރިހާކަމެއްގައި އީޝަލްގެ ކުށަކީ ކޮބާ؟" ޒިޔަޒެލް އިން ތަނުން ތެދުވެގެން މީކާޢިލްގެ ގާތުގައި އައިސް ހުއްޓިލިއެވެ. މީކާޢިލްގެ ބުރަކަށީގައި އެއްއަތުން ޖަހާލުމާއެކު އޭނާ ގޮވައިގެން ޒިޔަޒެލް ވަނީ ދިރިއުޅޭ ބަޔަށެވެ.\n"އަހަރެން އެ ދަރިފުޅު އުފަންކުރީ... އޭރު ބައްޕަ ދެއްކި ވާހަކަތަކުގެ ބަރުދަން އިޙްސާސް މިވީ ޚުދު އަހަރެން ބައްޕައަކަށްވުމުން، ޒިޔަޒެލް... އަހަރެން ބިރުގަނޭ، އެ ދަރިފުޅު އަހަރެންގެ ހަޔާތުގައި ނެތްނަމަ އޭރުގެ އެ ކަންތައްގަނޑުގައި އަހަރެންގެ ބުއްދި ގޯސްވީސްކަން ޔަގީން، މަގުގެއްލި ހަލާކުގެ ތެރެއަށް އަހަރެން ވެއްޓުނީސް... އަދިވެސް ހީވަނީ އިއްޔެވީކަމެއްހެން، އަހަރެންގެ މިޝަލް... މި އަތުގެ ތެރޭގައި... ވޭނުން ފުރިގެންވީ..." މީކާޢިލްއަށް އިސްޖަހާލެވުނެވެ. އޭނާގެ ބުރަކަށީގައި ޒިޔަޒެލް އަނެއްކާ ވެސް ޖަހާލީ ހިތްވަރުދިނުމުގެ ގޮތުންނެވެ.\n"ވާންހުރި ގޮތެއްވާނެ، އަހަރެމެން ކިތަންމެ ބާރުގަދަޔަސް ހައްދެއް ކަނޑައެޅިފައިވަނީ، އެކަންކަމަކީ އަހަރެމެންނަށް ވެސް ބާރުފޯރުވޭނޭ ކަންކަމެއްނޫން" ޒިޔަޒެލް ބުންޏެވެ.\n"ދެން ތިހެން ނީނދޭ... ތި ބަލިކަށިކަން ފޮރުވާލައި، ތީ މީކާޢިލްގެ ފުށުން އަހަރެން ދުށުމަށް އެދޭ ސިފައެއްނޫން، މީކާޢިލް... ކޮބާތަ ޚަބަރަކީ؟ ތިޔައީ އެ މީހުންގެ ގާތަށް ގޮސްފައެއްނު، އަހަރެންގެ އުޚުތުގެ ޚަބަރަކީ ކޮބާތަ؟ އައިޒަންގެ ހާލު ރަނގަޅުތަ؟" ޒިޔަޒެލް މައުޟޫޢު ބަދަލުކޮށްލިއެވެ.\n"މަންމައާއި ބައްޕަ ވެސް ރަނގަޅު، ދެކެވުނީ ބަލްޤިސްގެ ކައިވެނީގެ ވާހަކަ، އަހަރެން ގެންދިޔައީ ބަލްޤިސްގެ ބަހަށް ބާރުދޭން، އޭނާ ބޭނުންވަނީ ދުވަސްކޮޅަކަށް ކައިވެނި ލަސްކޮށްލަން... މަންމައާއި އަހަރެން ބަލްޤިސްއާ އެއްކޮޅަށް އެރުމުން ބައްޕައަށް މަޖުބޫރުވީ ބަލްޤިސްގެ އެދުމަށް އާނބަސްކިޔަން، ޒިޔަޒެލްއާއި އީޝަލްގެ މަތިން މަންމަ ވަރަށް ހަނދާންކުރޭ، މަންމަ އެދުނު އީޝަލް ގޮވައިގެން އެމީހުންގެ ތެރެއަށް އެނބުރި އައުމަށް، އެކަމަށް ބައްޕަ ބަހެއްނުބުނި... އަހަންނަށް ވިސްނޭ ކީއްވެކަން، ބައްޕަގެ ޢިއްޒަތާއި ޤަދަރަށް އުނިކަމެއް ލިބޭކަށް އަހަރެން ވެސް ބޭނުމެއްނޫން، މިހާރު ވެއްޖެއްޔާ އެންމެން ޤަބޫލުކުރަނީ އަހަރެންގެ ނުކިޔަމެންތެރިކަމާ ހެދި ގަނޑުވަރުން ބޭރުކޮށްލައި އެ މީހުންނާ ދުރަށް އަރުވާލައިފައި ހުރީކަމުގައި... ކޮއިލުތެރޭ ގަނޑުބަޑު އުފެދި ބައިބައިވުމަށް މަގުފަހިވެއްޖެނަމަ ބައްޕައަށް ވާނޭގޮތް އެނގޭ" މީކާޢިލް އޮޅުން ފިލުވައިދިނެވެ.\n"އައިޒަންއަށް ދިގު އުމުރެއް ދެއްވާށި، އޭނާ ފާޅުނުކުރި ނަމަވެސް މީކާޢިލްއާއި އީޝަލް ދުރުގައި އުޅުމުގެ ސަބަބުން އޭނާއަށް ލިބޭ ހިތްދަތިކަން ވަކި ކުޑައެއްނޫން... އަހަރެން ކިތަންމެ ފަހަރަކު ދުށީން އޭނާ އީޝަލްގެ ޅައުމުރުގައި ދުރުގައި ބަލަން ހުއްޓާ، އޭނާ އެގޮތަށް އަންނަފަހަރު ފެނުމަކީ ވަރަށް ކުޅަދާނަ ޖިންނިއަކަށްނޫނީ ހިލަންނުވާނޭކަމެއްނޫން" ކުޑަކޮށް ހިނިއައިސްފައި ހުރި ޒިޔަޒެލް ބުންޏެވެ.\nއީޝަލް ނިދުމަށް ޓަކައި ޚާއްޞަކޮށްފައި ހުރި ބައިގައި އޭނާ އިނެވެ. ތަންމަތީގައި ދެފައި ވަށްކޮށްލައިގެން އިންއިރު ބުރަކަށި ފަހަތުގައިވާ ބިތުގައި ޖައްސާލައިގެން މައްޗަށް އީޝަލްގެ ނަޒަރު ހުއްޓާލައިފައިއެވެ. އެލުވާފައިވާ ކުދިކުދި އަގީދުތައް ކުޑަދޮރުގެ ތެރެއިން ވަންނަ ވައިރޯޅިއާއެކު ހެލިލައެވެ. އޭނާ ކުޑައިރު ޒިޔަޒެލް ގެންގުޅޭ ތަފާތު ހިލަކޮޅުތައް ނަގައިގެން ކުޅެން އިންނަތަން ފެންނާތީ އޭނާ ތައްޔާރުކޮށްދިން ހަދިޔާއެކެވެ. އެ ހިލަކޮޅުތަކާއި ގުޅުވައި ޒިޔަޒެލް އޭނާއަށް ވާހަކަ ކިޔައިދެއެވެ. އެ ވާހަކަތަކުގެ ތެދު ދޮގެއް ނޭނގެއެވެ. ކިހާވަރަކަށް ފޮނިތޮށިކާފޫރުތޮޅި ލައިފައިކަން ހުންނަނީ ދެނެގަންނާކަށް އީޝަލްއަކަށް ވެސް ނޭނގެއެވެ. އެހެންވިޔަސް އޭނާ އެ ވާހަކަތަކަށް ޝައުގުވެރިވެއެވެ. ކައުނުގައި ދަތުރުކޮށް ތަފާތު ދިރުންތައް ދެނެގަނެ ޒިޔަޒެލް ފަދައިން ކަންކަން ދަސްކުރަން އީޝަލް ޝައުގުވެރިވެއެވެ. ޚިޔާލީދުނިޔެއެއްގައި މީހާ ބަނދެވިފައި ހުންނަނީ އެހެންވެއެވެ. ދިމާވެދާނެ ނުރައްކަލަކާ މެދު ވިސްނުން ހިނގުމުގެ ދާއިރާ ހަންޏެވެ. އެއްވެސް ވަރަކަށް އެކަމާމެދު އީޝަލް ފިކުރެއް ނުކުރެއެވެ. ބޮޑުވަމުން އައިއިރު ބިރުވެރި އެތައް މޫނެއް އޭނާ ދުށްޓެވެ. އެކަމަކު އެކަންވީ އާދަޔާ ޚިލާފު އަޖައިބުކުރުވަނިވި ކަމަކަށެވެ. އެ ސިފަތަކުގެ ހަޤީޤަތާ ގުޅޭ ގޮތުން އޭނާ ޒިޔެޒެލްއާ ސުވާލުކުރެއެވެ. އެއީ ކޮން ނަސްލަކުން އައި ޖިންނިއެއްތޯއާއި އޭނާއަށް ލިބިފައިވާ ބާރަކީ ކޮބައިތޯއެވެ.\n"އީޝަލް" ދޮރުމަތީ މީކާޢިލް ހުރިކަން އީޝަލްއަށް އެނގުނީ އޭނާ ގޮވާލުމުންނެވެ. އަވަހަށް ހަށިގަނޑު ތެދުކޮށްލައި ފައިވާ އެތެރެއަށް ޖައްސާލަމުން އީޝަލް އިސްޖަހާލިއެވެ.\n"މާމައާއި ބޮޑުދައިތަ ވަރަށް ސަލާމްބުނި" މީކާޢިލް އައިސް އީޝަލްގެ ތަންމަތީގެ އެއްފަރާތުން އިށީނދެ ވާހަކަދެއްކިއެވެ.\n"ކޮންއިރަކުން ބޮޑުދައިތަ މިތަނަށް އަންނާނީ... ކާފަ ނުރުހުންވީތަ ބޮޑުދައިތަ މިކޮޅަށް އައީމަ" އީޝަލް މަޑުމަޑުން އަހާލިއެވެ.\n"ވަރަށް އަވަހަށް އަންނާނެ، ކާފަ މަނައެއްނުކުރޭ އީޝަލްގެ ގާތަށް އަންނާކަށް، މިހާރު ބޮޑުދައިތަގެ ޒިންމާތައް ވަރަށް ގިނަ، ބަލަހައްޓަންޖެހޭ ކަންކަން ވެސް ގިނަ، ކާފައަށް ބޮޑުދައިތަގެ އެހީ ބޭނުންވާނެއެއްނު... އެބައޮތް މާމަ ދިން ހަދިޔާއެއް" މީކާޢިލްގެ މުށުގެ ތެރޭގައި އޮތް ރަތުރަނުގެ ކެވެލިކޮޅެއް ދައްކާލިއެވެ. އެ ކެވެލިކޮޅު ހަދާފައިވަނީ ތަފާތު ބައްޓަންތަކަށް ހުރި ބޮލިންނެވެ. ވަގުތުން އީޝަލްގެ މޫނުން ފާޅުވި ހިނިތުންވުމާއެކު އެ މޫނު އުޖާލާވެގެން ހިނގައްޖެއެވެ. ނިކަން އަވަހަށް ވައަތްތިލަ ކުރިއަށް ދަމާލައި މީކާޢިލްއަށް ދައްކާލިއެވެ. ހިނިތުންވެލި މީކާޢިލް ވެސް ދަރިފުޅުގެ އަތުގައި ކެވެލި ކޮޅު އަޅުވާލަ ދިނެވެ.\n"ބައްޕާ... އަޅުގަނޑަށް މަޢާފުކޮށްފިންތަ؟" އީޝަލް އަހާލިއެވެ. އެއާއެކު މީކާޢިލް ބޯޖަހާލިއެވެ.\n"އީޝަލް އެކަނި ދާކަށް ބައްޕައަކަށް ހުއްދައެއް ނުދެވޭނެ، މިޒަރެންނަށް ދަރިފުޅާ އެއްވަރެއް ނުކުރެވޭނެ، އޭނާއަށް ކުރެވޭ ކަންތައްތަކާއި ދަރިފުޅަށް ކުރެވޭ ހުރިހާކަމެއް އެއްގޮތެއްނުވާނެކަން އެނގެއެއްނު، ގެއްލުމެއް މެދުވެރިވާނީ އެނގިފައެއްނޫން، އީޝަލްގެ ސަބަބުން މިޒަރެންނަށް ކަމެއްވެއްޖެއްޔާ ދެން ކީއްކުރާނީ" މީކާޢިލް ވިސްނައިދޭ ފަދައިން ވާހަކަދެއްކިއެވެ. އީޝަލް މަޑުމަޑުން ބޯޖަހާލަ ޖަހާލައި އިނީ އެކަމާ އެއްބަސްވާކަން އެންގުމަށެވެ.\n"ދެން އެހެން ނުހަދާނަން... މީ ހާދަ ރީތި ބޮލިތަކެކޭ، މާމައަށް ޝުކުރުއަދާކުރަން ބޭނުން، ވަރަށް ރީތި މިކެވެލިކޮޅު، ހާދަ އޮފޭ... މި ހުރިހާ ބޮއްޔެއް ވެސް ލިބޭނެތަ މޫދުން، މި ބޮލި އަދިވަކިން ރީތި" އަތުގައި އޮތް ކެވެލިކޮޅުގައި ފިރުމަމުން އޭގެ ޖާދޫގައި ޖެހިފައި އިން ކަހަލަ ގޮތަކަށް އީޝަލް ވާހަކަދެއްކިއެވެ. އެ ދަރިފުޅުގެ މައުސޫމްކަން އެ ވާހަކަތަކުން މީކާޢިލްއަށް އިޙްސާސް ކުރެވުނެވެ. އެއާއެކު ދަރިފުޅުގެ މަންމަގެ މަތިން މީކާޢިލް ހަނދާންވިއެވެ.\n"އަތިރިމަތިން ފެނެއެއްނު ބައެއް ބޮލި، ގިނައިން ފެންނާނީ ފަރުމަތިން... އެކަމަކު ބުނަން، އެ ދިމާއަށް ނުދާތި، މޫދަށް އަދި އެރޭކަށްނުވޭ" މީކާޢިލް ބުނެލިއެވެ. ނިކަން ފަސޭހައިން އީޝަލް ބޯޖަހާލިއެވެ.\n"ވިހިވަނަ އުފަންދުވަސް ކައިރިވަނީނު، އެ ދުވަހުން އީޝަލްއަށް އެއްކަންތައް ކުރުމުގެ ހުއްދަ ދޭނަން، އެހެންވީމަ މިހާރުއްސުރެ ވިސްނާފަ ބާއްވާފައި ދަރިފުޅު އެންމެ ބޭނުންވާކަމެއް... ހަމަ އެންމެ ފުރުޞަތެއް އިނގޭ އޮންނާނީ" މީކާޢިލް ބުނެލިއެވެ. އުފަލުން އީޝަލްއަށް ދެ ލޯ ބޮޑުކޮށްލެވުނެވެ.\n"ޔަގީންތަ؟" ހެވިފައި އިނދެ އީޝަލް އަހާލިއެވެ.\n"ހަމަޔަގީން... ދެން ހިނގާ ކާން، ދަރިފުޅު ސުފުރާމަތި ތައްޔާރުނުކުރާތީ ޒިޔަޒެލް އިނީ ނުކާން" މީކާޢިލް ބުންޏެވެ. ހީނލަމުން އީޝަލް ތަންމަތިން ފައިބައި މީކާޢިލްއާއެކު ހިނގައިގަތީ ކޮޓަރިން ނުކުންނާށެވެ. (ނުނިމޭ)


މާރިޔާގެ އިތުބާރު ނެތް ކަމުގެ މައްސަލައަކީ އެއްވެސް އަސާސެއް އޮތް މައްސަލައެއް ނޫން!- ކާމިޔާބެއް ނުވާނެ!: ޢަލީ ވަޙީދު\nޑިފެންސް މިނިސްޓަރ މާރިޔާ އަޙްމަދު ދީދީގެ މައްޗަށް އިތުބާރު ނެތްކަމަށް ބުނެ ރައްޔިތުންގެ މަޖިލީހަށް މިހާރު ހުށަހަޅާފައިވާ މައްސަލައަކީ އެއްވެސް އަސާސެއް އޮތް މައްސަލައެއް ނޫން ކަމަށް ޓޫރިޒަމް މިނިސްޓަރު ޢަލީ ވަޙީދު ވިދާޅުވެއްޖެއެވެ.\nޢަލީ ވަޙީދު ވިދާޅުވީ ދިފާޢީ ވަޒީރު މާރިޔާ ދީދީ އަކީ ކެބިނެޓުގެ ހިތްވަރުގަދަ، ޤާބިލް ވަޒީރެއް ކަމަށާއި އެކަމަނާގެ އިތުބާރު ނެތް ކަމުގެ މައްސަލައަކީ އެއްވެސް އަސާސެއް އޮތް މައްސަލައެއް ނޫން ކަމަށެވެ. އަދި ޤައުމު ހަލަބޮލިކުރަން އެއްވެސް ބައަކު ޒާތީ ގޮތުން ކުރާ މަސައްކަތެއް ކާމިޔާބެއް ނުވާނެ ކަމަށެވެ.\nޖޮއިންޓް ޕީޖީ ލީޑަރު ޢަބްދުﷲ ރިޔާޟް ވެސް ވަނީ މި މައްސަލަ މަޖިލީހުގައި ފޭލްކޮށްލައްވާނެ ކަމަށް ވިދާޅުވެފައެވެ.\n"ދިފާޢީ ވަޒީރު މާރިޔާ ދީދީ އަކީ އަޅުގަނޑުމެންގެ ކެބިނެޓުގެ ހިތްވަރުގަދަ، ޤާބިލް ވަޒީރެއް! އެކަމަނާގެ އިތުބާރު ނެތް ކަމުގެ މައްސަލައަކީ އެއްވެސް އަސާސެއް އޮތް މައްސަލައެއް ނޫން! ޤައުމު ހަލަބޮލިކުރަން އެއްވެސް ބައަކު ޒާތީ ގޮތުން ކުރާ މަސައްކަތެއް ކާމިޔާބެއް ނުވާނެ. އިން ޝާ ﷲ!": ޢަލީ ވަޙީދު